text:
車主最怕就係部車要入廠保養/ 維修 ,一般二手車定期保養,加埋驗車費用都要HK$2,000至HK$4,000不等! 如果唔好彩部車有咩問題,要額外維修同更換零件,就要使更多錢,分分鐘整車都整成萬銀!香港地養車已經要使好多錢,如果想慳到不必要嘅汽車維修開支,就要留意MoneyHero為你綜合呢7招汽車保養Tips啦!
1. 定期換油(偈油及波箱油)
汽車最基本嘅定期保養一定係定期換油,講嘅油係偈(引擎機油)同波箱油.前者係引擎嘅潤滑油,有保護引擎同確保引擎正常運作嘅作用.傳統上,車房會建議每5,000公里/ 半年(以較快者為準)換一次偈油,如屬新車可延至每10,000公里/1年.不過有關時間都係僅作參考,最好都係跟番每間車廠嘅原廠指引同使用手冊,會比較合適.除上述期間要換偈油,車主亦應該定期檢查偈油尺,睇吓偈油是否足夠,因為個別車款係會出現食偈油嘅情況.如果剛換油無耐部車嘅偈油水平已去到好低,咁部車就可能有漏油問題,要快啲搵原廠/ 車房跟進.
至於波箱油,車房一般建議每10,000公里/1年換一次,新車可稍延長,但依家唔同車廠對波箱油更換嘅指引出入都幾大,有啲甚至建議唔需要更換,呢方面建議聽取返原廠/ 車房嘅意見會比較好.
2. 善待汽車電池
汽車電池同車胎一樣,都係壽命較短嘅部件.汽車電池最主要嘅功能當然係撻車,即發動引擎啦.此外,車燈,車上嘅音響同導航系統等等,都要靠電池供電.一般汽車電池嘅壽命大約係2-3年,如果使用得宜,壽命都可以延長多1-2年不等.首先,最好唔好係熄左引擎嘅情況繼續用電,例如開住車箱內嘅燈同音響等,因為喺呢個情況下,電池只會放電而唔會充電,會對電池造成淨消耗.即使係行車期間,如果唔需要用到車頭大燈,高燈同霧燈等,就最好熄咗佢,減少消耗.此外,泊好車之後都要留意車頭燈有無開住.如果唔記得熄燈,好大機會耗乾電池,搞到之後撻唔到車.另外,即使唔需要經常用車,最好每隔1,2個星期都要撻一撻車,避免電池放空.
當部車返廠/ 去車房做定期保養時,師傅一般都會幫手Check埋電池容量,如果電池容量係低於一半,或接近1/4水平,最好就係及早更換啦,免得喺街突然撻唔著車,要搵「過江龍」(Jump Starter)搭電撻車,或者拖車去換電.
延伸閱讀:汽車貸款(上會)定私人貸款好?點先至最抵?5招教你精明借錢買靚車
3. 預早入油
入油嘅時間都好重要,呢度指嘅唔係油站嘅優惠時段,而係叫大家唔好每次都等到部車幾乎無油先去入.基本上,大部份汽車都會顯示油缸啲油仲可以行到幾多公里,差唔多無油時亦會著燈提示司機.不過,唔少朋友都鐘意等著咗燈先入油,甚或係著燈後行多好大段路先去油站.雖然部車真正嘅油量可能比顯示嘅多少少,但係大部份汽車都有Sensor感應油量同控制排氣等,太低油量會令感應器過熱,亦有機會令汽油泵出現問題.所以都係奉勸大家預早少少入油,以免又要晒錢換零件.
4. 定期檢查制動(煞車)系統
除咗定期換油之外,例行Check車嘅時候記得提提師傅檢查埋制動(煞車)系統,包括檢查Brake皮(煞車片)及Brake油.Brake皮係消耗性部件,一般新嘅Brake皮有12-15mm厚,係煞車嘅過程入面,Brake皮會越磨越薄,當佢嘅厚度得返約4-5mm,即大約1/3厚度,車主就要多加留意;到得返2-3mm,就有需要加換啦,否則會減低安全性,同時有機會令Brake碟(制動碟)或鮑魚(制動鉗)損壞.此外,如果煞車時有異常嘅聲響,就要即時檢查,因為有可能係Brake皮已經磨損到唔可以正常運作嘅水平.仲有,Brake皮要定期睇住之餘,Brake油都要定期更換,一般建議每4萬公里/2年換一次,以策安全.
5. 避開路面凹坑
雖然香港嘅公路都鋪得算靚,但有啲路段,尤其係大雨或水浸過後,路面都會有D凹凸不平嘅情況,加上有時去到鄉郊地方,路面可能會有尖石,碎石,泥坑等等,呢啲唔理想嘅路面情況,都有機會破壞部車嘅輪胎同避震系統,亦有可能刮到車底.其實唔單止凹坑,有啲設計得唔好嘅減速帶,或者起伏不平嘅路面,都會帶嚟呢啲破壞. 如果見到路面有坑位凹位,係安全情況下最好梗係避開,如果避冇可避,或者係一啲唔平順嘅路面,最好就係減速慢慢駛過.萬一真係一時唔留神高速過坑,搞到部車發出聲響或者搖晃,之後就要留意吓行車有冇出現異常感覺,如果有就要盡快返廠/搵師傅睇睇啦.
6. 切勿胡亂改裝
雖然係香港改裝汽車係要作出申請,但仍有唔少朋友熱衷於改車.小至一個高流量風格,胎鈴,到避震,進氣/排氣系統等等都有人改,務求提高汽車外觀及性能.改車固然要作出合法嘅申請,但即使是合法改裝,唔適當嘅設定都有可能縮短部其他零件嘅壽命,即使係近年流行,用嚟提升馬力同扭力嘅汽車電腦升級,都會加大引擎同波箱嘅負擔,令佢哋提早「打柴」,甚或影響行車安全.所以大家千祈唔好亂咁進行改裝,即使係進行合法改裝都要搵專業技師幫手呀!
7. 洗車要小心
勤力洗車當然會令部車光潔如新,但洗車都有技巧,唔好亂咁嚟.首先,清潔劑都要好好揀選,盡量唔好用家居清潔劑(藍色同紅色果啲)去洗車,因為呢啲清潔劑嘅配方並唔係針對車身漆面,久而久之有可能令損害車蠟同油漆,令架車唔再光亮.洗車最好都係搵返啲洗車專用嘅清潔劑啦,一般油站便利店已經有唔少選擇.另外,唔少車主都鐘意係戶外洗車,貪戶外夠通爽,部車都快啲乾,但要留意唔好揀係正午,太陽猛烈嘅時候洗車.雖然陽光係可以令部車乾得快啲,但洗車時水點會令陽光聚焦,對車漆造成嘅傷害會加大.所以記住洗車都要揀啱時間,可以幫你慳返唔少打蠟/ 鍍膜錢,想知其他雜費可到養車費用文章參考!
講咗咁多貼士,最重要係要有錫車嘅心態,加上定期Check車.當然,最好係拎返廠,或者拎俾相熟既師傅Check,咁就唔會比人呃啦!老土啲都要講,預防勝於治療.平時花啲心機同少少錢,部車就會精精神神.如果以為慳到車唔勤力保養,最後一定會得不償失!
延伸閱讀:(慳油車)嚴選10款香港至慳油汽車
MoneyHero遵從《個人資料(隱私)條例 2013 》致力保障你的個人資料.透過MoneyHero申請貸款時,你的個人資料將傳送至銀行或貸款機構,並由他們處理有關申請.銀行或貸款機構可能會直接聯絡你.除非你同意,否則MoneyHero不會儲存你的個人資料.忠告:借定唔借,還得到先好借!各大財務公司查詢及投訴熱線一覽
精選汽車/私人貸款
想知道最新嘅理財貼士,就要留意 MoneyHero Blog,同埋緊貼我哋嘅 Facebook Page!


c: text/html

text:
Wikipedia:IP地址唔係人
「IP用戶」,或者叫做「未開戶用戶」,係指嗰啲編輯維基百科,但係無註冊到用戶名嘅用戶.喺編輯記錄裡面,伊啲用戶會被系統用佢等所在嘅IP地址來代替.雖然IP用戶對維基百科作出嘅貢獻無可非議,但係IP地址畢竟唔係用戶名,而且同用戶名相比,IP地址更加容易共用,但係維基百科嘅政策就係「用戶名唔准共用」.因此,IP地址同用戶名無得絕對平等,亦都好合情理.
喺2004到2007年之間,英文維基百科嘅統計數據顯示:一方面,IP用戶嘅編輯有八成都係有建設性嘅;另一方面,平均每10次破壞都有8次係IP用戶搞事.從2013年開始,粵語維基百科有記錄嘅破壞同搞搞震入面,10次有9次都係IP用戶搞事[1].除此之外,由於共用IP地址係好容易嘅事,所以同用戶名相比,IP地址被人用作分身嘅機會更高,亦都更難追蹤.正係因為咁,維基百科嘅政策,先至會唔准IP用戶申請做管理員或者事務員,或者投票選管理員或者事務員,或者編輯被人保護咗嘅文章.
用戶唔係數字[編輯]
IP地址同郵政地址最大嘅區別就係:郵政地址係好難改嘅,例如廣州清平飯店嘅地址「荔灣區清平路171號」唔會突然變成「越秀區清倉路717號」;但係由於《互聯網協議版本4》(IPv4)能夠提供嘅地址實在太有限,亦都由於網絡服務供應商處置IP地址嘅手法有所唔同,IP地址係周不時都會變嘅——一個IP地址今日係被一個越秀區用戶用咗,旦日就可能係被一個花都區嘅用戶用咗.就算係相對穩定嘅大集團自設服務器,都有可能由於換服務供應商而改用新IP地址.咁樣一來,要根據一個IP地址來追蹤一個IP用戶長時間嘅貢獻,就變得幾乎無可能.
相對而言,註冊用戶名更加可靠,係因為維基百科嘅政策規定「唔准共用用戶名」同埋「一個人除非特殊情況,否則唔准有多過一個用戶名」,如果唔係就會被判極刑;而同一個IP地址,一年可能被唔知幾多個人用過.咁係因為IP地址唔係同任何人一一對應嘅,而係基本上焉個想用就可以拿來用嘅.
IP地址嘅可靠性[編輯]
移動/動態IP地址[編輯]
為咗應對今日移動上網嘅龐大需求,好多服務供應商都會事先預留好多個IP地址,到有用戶需要用移動裝置上網嘅時候,再分配一個IP地址畀佢.伊個IP地址祇能夠表明今次連接嘅位置,用完之後就會被服務供應商收返,再分配畀下一個用戶.咁樣一來,一個匿名用戶就可以喺一個鐘頭之內,獲得12個唔同嘅IP地址,用每個IP地址來編輯一下維基百科,個編輯紀錄就會顯示12個唔同嘅IP地址來過維基百科做編輯.另外,出於供貨問題,有啲服務供應商會「有咁啱得咁巧」買到睇起身來自唔同地方嘅IP地址,咁樣,一個來自天津匿名用戶用移動裝置上網,隨時可能被人分配到一個睇起身來自湖北嘅IP地址.
持續性[編輯]
要跟蹤一個匿名用戶嘅長期編輯紀錄,係幾乎無可能嘅.因為換一個服務供應商,簽一份新合約,就會得到一個全新嘅IP地址,之前嗰個IP地址就再用唔到,而用之前嗰個IP地址作出嘅評論亦再都修改唔到——技術上係改到,但係改咗之後又點證明兩個IP地址其實係同一個人呢?簡單嘅編輯就話問題唔大,但係如果一場爭論要幾個星期甚至幾個月先至有結果嘅話,咁其他用戶要高搞清楚焉個打焉個就好困難——點證明兩個IP地址其實係同一個人呢?如果後來有另一個匿名用戶被人分配到你以前用開嘅IP地址,然後掉返轉頭來指責你呃秤,重話佢先至係真身,咁你就跳落珠江都洗唔清嘞.

robotstxt: allowed

filter: keep


text:
-
figlio嘅發音發音人 mikeluna (男,來自意大利) 男,來自意大利發音人 mikeluna
User information
Follow
2票 好 毋好
添加到喜愛嘅發音裡肚
下載報告
-
figlio嘅發音發音人 Laloha (女,來自意大利) 女,來自意大利發音人 Laloha
User information
Follow
1票 好 毋好
添加到喜愛嘅發音裡肚
下載報告
-
figlio嘅發音發音人 Nottedinverno (女,來自意大利) 女,來自意大利發音人 Nottedinverno
User information
Follow
1票 好 毋好
添加到喜愛嘅發音裡肚
下載報告
-
figlio嘅發音發音人 PhoenixLo (男,來自意大利) 男,來自意大利發音人 PhoenixLo
User information
Follow
1票 好 毋好
添加到喜愛嘅發音裡肚
下載報告
-
figlio嘅發音發音人 Ale90 (男,來自意大利) 男,來自意大利發音人 Ale90
User information
Follow
1票 好 毋好
添加到喜愛嘅發音裡肚
下載報告
-
figlio嘅發音發音人 Lucarocks (男,來自意大利) 男,來自意大利發音人 Lucarocks
User information
Follow
0票 好 毋好
添加到喜愛嘅發音裡肚
下載報告
-
figlio嘅發音發音人 V3RI (女,來自意大利) 女,來自意大利發音人 V3RI
User information
Follow
0票 好 毋好
添加到喜愛嘅發音裡肚
下載報告


text:
上星期為大家介紹過COMMON GROUND,的而且確係一個影相嘅好地方.今日為大家介紹另一個影相嘅好去處,就係位於坡州嘅普羅旺斯村啦!講起坡州,大家可能第一樣諗到嘅係坡州Outlet,不過除咗Outlet之外,普羅旺斯村同埋幾出名嘅Heyri藝術村都係喺坡州㗎!
普羅旺斯村喺1996年嘅時候就已經建立,屈指一算到依家已經有二十幾年歷史.由起初嘅法國餐廳,到現時開咗三十幾間商店,橫跨飲食,時裝,文化及生活雜貨等範疇~雖然坡州離首爾有一段距離,不過喺普羅旺斯村附近仲有剛才提到嘅Heyri藝術村同埋坡州英文村,一次過去埋嘅話,時間就化算得多啦!另外仲可以搭巴士去埋Outlet,只係5個站距離左右.
「普羅旺斯」係法國南部一個地區嘅名,所以呢度嘅建築風格理所當然地同韓國唔同,每間小屋都七彩繽紛,有啲仲好大膽咁用上粉紅色添.法國嘅普羅旺斯出名色彩繽紛嘅花海,所以呢度無論係戶外嘅休憩區,抑或係商店室內都有好多好靚嘅花草等緊大家欣賞同影相!
普羅旺斯村裡面有各式各樣嘅餐廳同咖啡店,喺呢度推薦大家去到村內較入嘅Verrocchio Coffee嘆返杯咖啡~咖啡店闊落坐得舒服之餘,亦因為佢略高於村內其他建築,所以可以喺落地大玻璃窗嗰度一覽整個普羅旺斯村嘅景色㗎~行到有啲攰嘅話就嚟呢度抖抖涼,嘆返杯咖啡先繼續行程啦!
介紹完普羅旺斯村之後,你又有無興趣去返個坡州一日遊呢?去過嘅朋友不妨喺下低留言同大家分享下你遊歷嘅時候所影嘅靚相㗎!除此之外,若果你有任何關於旅遊或者行程上嘅問題,請隨便留言或者Inbox問,我會盡力解答㗎~
普羅旺斯村官網 (韓文):provence.town
地址:경기도 파주시 탄현면 새오리로 69 (京畿道坡州市炭縣面新鴨路69號)
交通:乘搭首爾地鐵2號線或6號線前往合井站 (238/622),經1號出口出站,於巴士站轉乘2200號巴士,城東里交界 (성동리사거리) 站落車後步行約15至20分鐘即達.


text:
第一次試 hummus 係上次 Ernest 媽咪請我食,當時覺得味道比較酸,唔係我杯茶,如果有機會自己整的話一定唔會整到咁酸.
有次喺 Nigella 個 fans page 度見到個 white miso hummus 食譜,覺得幾特別,係日本同中東 crossover,而且味噌係我雪櫃內嘅台柱,既然有哂基本用料,就即管試吓!正宗嘅 hummus 係會用到 tahini 芝麻醬,我就懶得自己打喇,用日式芝麻醬代替就算,況且本身已經有少少酸味,檸檬汁都可以慳埋,反正我都唔想太酸!
材料:
三角豆 200 克
白味噌 1 湯匙
蒜頭 1 粒
鹽 適量
日式芝麻醬 適量
- 三角豆洗乾淨,用清水浸發過夜.
- 第二日將水倒去,再沖洗一次.
- 煲滾水,加少許鹽,將豆倒入,翻滾後轉中慢火煲 30 分鐘.
- 熄火後切勿開蓋,原煲焗約 1 個鐘至豆完全腍透.
- 將豆撈起,瀝乾水份,烚豆水留用.
- 蒜頭去衣後略切細,連同三角豆,味噌同少許鹽放入食物處理器內.
- 將豆完全打爛之後,逐少加入烚豆水,直至攪打成糊狀及自己喜歡嘅濃稠度.
- 倒入適量芝麻醬,繼續攪拌均勻即成.
200 克三角豆啱啱好裝滿 food processor 個細兜.
Bagel 加青瓜,hummus 同 poached egg
就係我今日嘅第二餐.
一個 bagel 切開兩邊,即係做咗一式兩份,食完都幾飽肚!
Notes:
- 味噌用量可依自己口味增減.
- 想方便的話可買現成罐頭三角豆代替.
- 鍾意的話可加適量檸檬汁調味.


text:
女朋友30/10開始食事前避孕藥,家計會開的"Nordette";
每日都有食,只係3/11開始食嘅時間由2:00pm改咗做10:00pm,之後每日都係10:00pm食
我哋8/11同20/11都有做,冇用套+內射.
雖然食咗藥+食齊藥,但個心仲係好不安,想問下意外懷孕機會大唔大?
Hello 你好
首先想問一問你,你開始食藥嘅時間係咪係月經嘅頭5日?定係嚟月經之後嘅第6日或之後先開始服用?因為其實就算食咗避孕藥,都需要一般時間比身體建立足夠嘅藥效,從而達至避孕嘅效果.一般來講,如果嚟月經嘅首5日服食,身體係會可以更快地建立到藥效,但服食嘅頭1個星期內進行性行為時都建議使用返安全套.但如果係嚟月經之後嘅第6日或之後先開始服用,就會建議係頭2個星期內進行性行為時都使用返安全套.而且你都曾經有改過食藥時間,所以未必能夠完全發揮到避孕藥嘅避孕功效,再加上唔係好清楚你係嚟月經之後第幾日開始食藥,所以8/11個次性行為嘅懷孕風險就比較難講.
如果你擔心有懷孕嘅話,可以選擇去大型個人護理商店,或者去信譽良好嘅藥房,買一啲可靠牌子嘅驗孕棒,根據返說明書上面嘅指示驗孕.一般而言,7日之後驗孕就會有初步結果, 11日之後就有準確嘅結果.你都可以考慮買多一隻牌子嘅驗孕棒驗孕,如果兩個都係陰性嘅話,就可以確保準確係冇懷孕啦.另外如果你擔心嘅話,都可以考慮去返家計會,諮詢返嗰邊醫護人員嘅意見.
謝謝你的回覆
女朋友26/10 (Day 1)開始嚟M,按家計會姑娘指示「第5日」30/10開始食第一粒.
如果係咁嘅話,去到8/11,已經食咗九粒避孕藥,藥性已經建立好,就算冇用安全套都唔需要擔心懷孕.
不過都想提一提你,一個安全嘅性接觸,除咗係避免懷孕之外,亦都包括避免性病嘅傳播.所以如果選擇唔用安全套嘅話,最好定期檢查身體,同埋記得每日都要清洗性器官,避免性病或者非性病嘅傳播,例如念珠菌感染導致嘅陰道炎同尿道炎等.咁就可以保護返自己同伴侶啦!


text:
相信好多人一聽到日式風格家居裝修,首先諗到就係古香古色嘅木質特色裝修,例如木地板,榻榻米,木質趟門以及比較素淨嘅傢俱等,無錯呢D都係日式裝修風格嘅特徵,但係對於初次裝修嘅業主來講,佢地對日式裝修風格並唔係特別瞭解,到底日式裝修風格有咩特點呢?又應該點樣佈置呢?裝修佬話你知.
榻榻米現今大家對於家居裝扮愈來愈傾向於個性化,唔再滿足於瞓係寬大舒適嘅床上,而係更加傾向於新潮裝扮,譬如係日式睡房中,榻榻米就係不可缺失嘅一部分.
矮几升降枱對於呢類風格嘅客廳裝扮來講,通常唔會設有複雜嘅用品及誇張飾物,除咗不可缺失嘅榻榻米外,一張矮几或榻榻米升降枱亦係非常必須嘅,其能夠令你品茶會友,燈下研讀或閒時小憩,都可以隨心所欲.
以床為中心睡房裝扮中最關鍵嘅就係床,所以無論係佈局,色彩還是裝飾物,一切都係以床為中心,而係日式裝修風格中,床所占嘅面積亦係最大,定落床嘅位置,風格,色彩後,其它部分再展開研究,另外由於目前總多家庭面積有限,所以建議睡房中唔好放過多傢俱,以免產生壓逼感.
注重私密與舒適裝修設計時,首先要注意睡房中嘅窗離對面樓嘅距離較近,就應考慮用厚實窗簾,另外私密性包括隔音,唔單止對室外要隔音,同時對室內亦需隔絕聲音.
附加功能睡房唔再單止可以瞓覺作息,同時仲增添儲物,化妝,休閒等功能,當然由於呢D附加功能嘅逐漸增多,令日式裝修設計更需精益求精,譬如可以利用趟門係客廳中隔出一個空間,設計一個“步入式更衣間”.
字畫,花樽除咗硬裝嘅一D需求外,軟裝裝飾亦係不可缺失,係呢類裝扮中,字畫及花樽係較為常見且價格實惠嘅家居裝飾品,一般來講,字畫掛室內以垂直地面為主,橫幅主要掛係客廳或書房作為橫幅.
資料來源:ulifestyle
Facebook:上車攻略 hkbuyhome
更多上車情報:詹Sir評2018年最高質新盤


text:
MANYO FACTORY 天然梳打泡沫潔面乳150ml
一隻好既潔面產品, 宗旨一定要天然, 肯定係冇SLS ,SLES化學起泡劑, 而且仲要睇佢既泡沫夠唔夠細,
係咪真係可以深入毛孔, 肌膚親和力夠唔夠高, 同埋一定要保濕.
天然梳打泡沫潔面乳就符合晒所有要求, 99.9%天然成份, 有法國歐盟有機認證成分,
通過敏感測試, 敏感肌膚都可以放心用既天然潔面乳.
佢有木瓜成份, 木瓜既天然酵素可以溫和去角質, 同時為肌膚保濕; 而且佢比起一般既潔面產品份子更微細,
什至比毛孔更細, 入面既天然礦物質粉, 徹底清除隱藏在毛孔中既廢物, 輕易就幫毛孔做到清潔,
清埋黑頭之如, 仲帶埋好既營養入皮膚裡面.
支潔面乳既成份連水都係用綠茶水; 同埋含有的大量天然保濕因子, 就算洗完面,
皮膚都一樣維持水潤; 而且有舒緩鎮靜功效, 有豆豆都可以用得到.
最方便係佢仲有卸妝功效, 平時只係化淡妝或且搽左防曬, 都可以用佢黎落埋;
因為佢係純天然, 唔小心入到眼睛都唔怕會好拿. anyway你唔好expect佢好香,
佢係無香料嫁, 洗面個時真係好似拎住d 草藥黎洗面咁
如有任何問題, 歡迎inbox我😘
💋 買滿HKD 600 免運費
❤ 台灣的朋友我們也會發貨喔


text:
男人的Fantasy (五十二) 鬍鬚阿榮
圖片來源:互聯網
十三歲嗰年,我見到老豆放咗喺廁所洗手盤嗰把剃刀,突然覺得好奇.呢把刀我平時撞口撞面都會見到,唔知點解,要去到十三歲呢一年我先對佢有興趣.
或者,人生所有事都係有一個排列.
十三歲呢一年,我開始上中學,同時我開始學溝女,要溝女就當然係跟住學識咩叫打扮.鏡頭返嚟我當時嘅外表,一套跟阿媽去屯門新墟時用六十九蚊買嘅老翻龍珠衫褲,仲要係鮮紅色,我講緊係心口嗰個孫悟空嘅頭髮喎.
髮型唔使講就梗係磨碌咁,但當時嘅我望住塊鏡,總係覺得仲有一樣嘢係唔妥.我望嚟望去,都總係搵唔到係咩原因,但當我見到老豆把剃刀時,我終於知道問題出嚟邊度.
係我嘴上面嗰幾條唔知可以叫鬍鬚定係叫毛嘅物體.
我一拎起把刀,就忍唔住向我嘴上面嗰幾條毛掃咗幾下,再照一照鏡…嘩,我從來都唔覺得自己有咁靚仔,乜原來老豆呢把嘢有咁妙不可言嘅功效?
跟住,我開始望自己身上其他地方,無論係手指或者係腳指,我見到上面嘅毛都覺得好礙眼,跟住我就開始連呢啲地方都剃埋.
第一次玩剃刀,我除咗何B嗰個位之外,差唔多全身可以剃嘅地方都剃過,最後好愉快咁懷住哥倫布嘅心情瞓覺.
第二日返到中學,我第一次件事將呢樣嘢同同學講,其中有一個…嗯……你當佢叫阿榮啦.我同阿榮講剃刀嘅好處,跟住又俾佢睇我嘴上面光滑嘅成果,最後仲說服咗佢加入我嘅一群.
喺嗰一日,我幾乎放棄哂所有去玩同食嘢嘅時間,一見到男同學就同佢地講呢件事,最後有百份之九十九嘅同學都當我係白痴,除咗一個阿榮.
阿榮本來只係我一個萍水到唔萍水嘅同學,因為我哋之前喺學校幾乎係冇相逢過.但估唔到,喺我發現新大陸,需要大量信心同支持嘅時候,竟然係佢一個相信我.
第二朝,阿榮行埋嚟我度,佢未開聲我已經知道,前一晚佢有因為我嘅邀約而試過用剃刀.因為佢嘴嘅兩邊貼咗兩張膠布,右邊嗰張仲有小小滲血添.
「阿榮,你咩事呀?」
「我聽你講試下用剃刀,搞到咁…」
「點解會咁?你有冇聽我教你咁去用咩?」
「你都冇同我講,我唔小心打橫拉咗一下,啲血就流到爸爸聲.」
我企喺舊屋啲廁所,拎住支二十幾年前嘅剃刀諗起呢件事.如果唔係屋企大裝修,我都唔會喺個窿度搵返呢支剃刀.
相比起宜家我用嘅貼面電鬚刨,剃刀真係好唔方便;但如果冇呢把又平又唔好用嘅剃刀,我又點會記得返以前好多已經唔記得晒嘅片段?
薛可正Facebook Page
http://www.facebook.com/sithoching


text:
想炒工人又唔想再中伏!自己上網直接請外傭3大好處+風險
有得揀先係老闆-上網搵外傭有咩利與弊?(上)
當我內心決定咗要炒印傭阿列之後,我好認真咁諗究竟點樣先可以增加請到好姐姐嘅機會呢?雖然我知道請姐姐有50%係講運氣,咁我點樣可以好好把握餘下控制到嗰50%呢?有朋友同我講「要請一個好姐姐,首先要搵個好中介(agent)」,然後我一共比較咗大約六間agency,傾完之後我發現萬一請姐姐後遇上問題,佢哋都只係安慰下我,同我講係我運氣唔好,比個折頭我揀個新.既然係咁,我不如將運氣賭喺自己雙手?!等agent比人,我不如自己搵?
Photo from MamiDaily
反正係一場賭博,我選擇咗一個很高風險嘅賭博方法,就係自己上網搵姐姐,然後進行Direct Hire.
先講吓呢個方法有咩風險先:
1. 無agent同我跟,萬一請到「極品」姐姐我都只能夠自己處理所有情緒上,金錢上嘅問題,冇人喺中間幫我調解.(但如果信錯一間衰Agency ,其實都一樣無人幫你調解,甚至只係多個人呃你.我上一個姐姐衰到要炒,中間搵agent幫手,佢咪次次都唔耐煩唔得閒.)
2. 姐姐到香港之後,我要自己帶佢去做身分證同埋驗身.
3. 姐姐一到港就直接嚟我屋企,萬一佢有咩傳染病,都係直接入我屋.(我請嗰時未有COVID-19)
Photo from MamiDaily
4. 姐姐嚟到香港之後身體有咩問題,係無人會退款/換人俾我嘅.
5. 姐姐係interview時候講嘅嘢係真定假,無人幫我驗證,只能靠我自己去judge.(但經agency一樣有好多假CV)
跟住就講下好處啦:
1. Interview嘅時間同次數可以自己定,就算我鍾意朝早9點傾一次,返返下工lunch time傾一次,放工返到屋企諗起啲嘢又再問吓亦得.唔使等agent俾時間我,仲要得個5至10分鐘,只能夠問到啲好膚淺表面嘅嘢,問多兩次又要俾agent嫌煩.
Photo from MamiDaily
2. 正因為可以隨時隨地聯絡到姐姐,所以我可以每次用唔同嘅方法問同一樣嘅嘢,試吓佢有冇講大話.例如:我第一次會問「你上一個僱主對你好唔好?」,第二次我問「你會點形容你上一個僱主?」,第三次我問「你上一個僱主惡唔惡?」啲問題唔需要深,對香港人嚟講甚至係廢話添,因為佢答嘅答案唔重要,我問嘅目的係想睇下佢有無前言不對後語,上星期同今星期講嘅嘢有無出入,只要係講大話就點都有破綻嘅.仲要中間無Agent教佢點答,佢只能靠自己Interview ,無得背答案.
3. 既然係賭博,賭仔心態當然想用最低嘅成本換最大收益啦!而家嘅agent fee已經上到$13,000左右,我自己上網揀完姐姐再做文件,$4000有找!就算請咗個衰,我賭三次都仲平過經agent賭呀(講係咁講,當然唔希望衰三次).
Photo from MamiDaily
另外,媽媽們有無發現啲Agent成日都話無本地完約姐姐提供?但我上網一搵就搵到好多!不過唔係咁啱我心水,啲姐姐好多都趁僱主唔喺屋企就同我視像interview,所以我睇到晒佢哋僱主屋企環境,擺設,相片,甚至連僱主嘅小朋友都上埋鏡埋黎同我一齊視像.有啲又會約我晚飯後視像,佢哋就走出去垃圾房同我傾,我問點解要約得咁急啊?可以等星期日放假先慢慢傾喎,啲姐姐就講到而家份工超地獄,希望我盡快請佢幫佢脫苦海:太太躁狂成日鬧佢,一家6口要照顧無房比佢瞓,婆婆嫌佢煮嘢差喺廚房打佢⋯⋯ 我無興趣知道真定假,亦唔會查證到,不過就覺得啲僱主無晒私隱.(見工講舊老闆壞話真係大忌嚟)
Photo from MamiDaily
正因為唔需要等Agent安排,我自己鐘意In幾多個姐姐都得,見得越多就越知道應該問咩問題,咩人品嘅姐姐同自己比較夾,同埋見識到好多怪姐姐,最後好好彩請到而家個姐姐,佢除咗係廚師,家務助理,仲好好咁幫我做埋補習老師,教到將軍識唱識講好多英文.
寫咁多我唔係想話Direct Hire好過經Agent,兩樣嘢各有利弊,只不過想提出多一個渠道比媽媽們做選擇,而且,兩樣嘢其實無衝突,Agent比人你揀嘅同時,你自己都可以上網搵,In多幾個比較多啲自然知邊樣比較適合.
*以上資訊只供參考.
Text:詩寧


text:
2010年9月20日 星期一
味吉拉麵館
呢間拉麵館係一個連鎖集團既,應該就係UCC啦,不過無論由外面同裡面都睇唔出係出自UCC集團.今次去到既就係MEGA BOX那一間.MEGA BOX內裡表面好似好多野食選擇,但係其實都係無咩邊間好食,咁岩經過呢間,佢地又開左無耐,又未試過,所以就入去試啦.
太約六點四十五分左右,裡面已經坐得八八九九了,我地被安排到一個面對住停車等客區既位置,雖然地方唔迫,但係都唔係太舒服,因為坐位都排得幾密.
首先要講既係佢地既串燒,無論擺盤同味道都好好,外層燒得香口,內裡則肉汁豐富,而且有淡淡既一股鹽味滲出,因為我地叫了鹽燒,呢到係可以Order汁燒的.
另外,拉麵要左地獄湯底,湯係幾好味,不過D麵就好一般,而且湯碗雖大,可是拉麵卻是不多.叉燒叫過得去啦,可是好似太肥.
牛肋肉冷烏冬,肉和烏冬係分開上枱的,牛肋肉是經過燒,頗為乾身,但都不失鮮味,而且用上大量香料,食落都十分惹味,由於有不少肥膏附著,略嫌肥膩左少少.但冷烏冬真係要一讚,個湯汁十分美味,好鮮甜,烏冬則煙靱有咬口,涼冰冰的,不會像並他地方般係暖既,冷烏冬放在竹席上,有助隔去多餘既水份,因為呢點,佢地真係做得好好.
總括黎講,呢到既拉麵都係係普通,可是串燒及烏冬可以一試再試.
地址:九龍灣宏照道38號Megabox1樓L102號舖
訂閱: 張貼留言 (Atom)


text:
耳背位置或耳珠後生一粒野?
近排好多人問我,係耳背位置或耳珠後生一粒野,摸落去軟軟痛痛咁,好似有液體係入面,會懷疑係咪穿耳影響既呢? 其實
Articles about Piercing
Cece 穿環小教室
點樣換耳環可以容易D?教你耳環輔助針Taper使用方法!
成日覺得自己帶耳環好困難?唔識得由後面將底座帶上去? Labret Stud耳環,因為底座係平面,唔會拮到自己,適合長時間佩帶. 因為佩戴時十分舒適,所以好受大家歡迎👏 但係,Labret Stud底座,係需要從後而上咁帶上去嘅,令到好多人都覺得好困難 喺耳仔後面,自己又睇唔到,到底點先戴到? 亂咁篤,又怕令到皮膚又損🥲 可以用耳環輔助針Taper去幫你呀! 使用方法請參照Cece詳細示範 耳環輔助針Taper有For Push-in及For Screw兩種 🔸Taper For Push-in🔸 適合所有Push-in 耳環及扭螺絲耳環使用 🔸Taper For Screw🔸
點解要Downsize?
新穿時使用耳環長度選擇啱啱好定係長D好? 剛穿環時,我們會建議使用略為長小小嘅耳環, 因為新傷口形成時會出現微腫,如果耳環長度不足,有可能做成傷口陷入,會十分疼痛. 另外,使用較長耳環亦有助清潔傷口,因為分泌物清潔不足會滋生細菌! 傷口長期受壓,導致傷口移位,唔好瞓喺你穿環嗰邊! 有一點非常重要,就係千萬唔好瞓喺你穿環嗰邊, 因為好容易因長期壓力緣故導致傷口移位(造成肉芽成因!).4-8星期後,傷口紅腫逐漸減退, 耳環就會變得過長, 腫痛感覺減小,你地就會唔記得咗, 會瞓返喺穿環嗰邊, 經常側睡令耳環長期受壓. 呢個屬於撕裂性傷口,會非常痛楚,更會滲血, 要很長時間才能癒合,更會出現疤痕. 所以𧫴記唔好瞓穿環嗰邊啦,又或使用頸枕瞓啦! 4-8星期後,就需要視乎康復情況Downsize! 大概4-8星期後,傷口紅腫減退,就可以換返短身小小嘅耳環, 即係DOWNSIZE呀!可以避免耳環過長,咁傷口定形會更好, 同可以瞓返穿環嗰邊架啦!亦都無咁容易梳頭換衫時勾到,減低俾口罩帶整親嘅機會啦!
點解唔可以咁快換耳圈?
好多人穿耳骨都係想戴耳圈,見到咁多耳圈嘅款式咁靚,當然會非常心動💗但係其實係唔可以咁快換㗎! 點解呢?
究竟槍穿同針穿有咩分別?
究竟槍穿同針穿有咩分別? 呢個問題相信係最多人想知道,今日就同大家認識一下!雖然槍穿較為大眾認識,價錢較相宜嘅選擇,但係係咩原因,我哋會比較建議使用針穿呢?首先睇下有咩分別:
Articles about Tattoo
Kaiser紋身師的話
紋身後點解要戒口?
紋身後點解要戒口? 紋身傷口康復快慢,可以由好多唔同原因影響.需視乎本身營養狀態,年齡,傷口大小,位置,皮膚損害程度等等因素.想要紋身傷口康復得更理想,除咗適當地護理,正確搽紋身藥膏之外,另一樣可以幫到手嘅就係戒口喇.
紋身康復時好痕點算好?
好多人一講起紋身,第一時間就會問痛唔痛,有幾痛?但當你親身體驗過之後,你就會發現,痛,只係一個好短嘅過程,幾個鐘就會過去.但係,紋身康復期間嘅痕癢,可以令你癢夠幾日,甚至幾個星期,仲要忍住手唔可以拗,先係真正嘅「打大佬」.到底點解紋身康復過程中會痕呢?
紋身後可唔可以游水?
紋身後可唔可以游水? 一到夏天🔆,大家一定好急不及待,想要趁住陽光與海灘之時,乘機Show 下自己嘅靚紋身出黎俾大家睇😎.每逄夏天,問得最多嘅問題,就係紋身後可唔可以去游水呢?


text:
貳零壹参年貳月貳拾肆至貳拾伍日-粉嶺圍太平洪朝
Day.01 - 24Feb2013
第一次正式參與太平洪朝,位置係粉巔圍,之前去過影相記得佢個門樓有d特別,今次呢因咁岩星期日,所以就一早去希望可以睇晒成個流程
基本上粉巔圍係每年都會攪太平洪朝,為期兩日,我首先係希望8點去到可以睇到貼平安符既儀式,可惜係我8點2去到己見住戶既門口已經貼好左新既符,咁即係依個儀式我無緣睇到,都真係唔知幾早開始,唉
去到場地唔算太多人,只係有村民陸陸續續拜祭,上祭品等等,木台面上既多數係一d紅色同吉祥之物,生果等等,另比較特別既係有一隻已煮熟去毛既大生豬放左係台,有別於盂蘭所放既豬肉又或者係燒豬
時間到左九點零鐘,燒過爆仗後就開始做儀式,主要係由道士帶同八個朝首(由村民問杯而選,會著深色長衫,代表村民拜祭)一同拜祭,仲有生雞一隻,經過一輪拜祭,祈福,潔淨後就開始下一儀式,人亦相當之多了
以我所知粉巔圍依個搶雞毛儀式係獨有既,首先會由數個年輕既村民捉住剛才做過祭祀既生雞一齊登上圍牆上既閣樓,因粉巔圍既門樓有幾個細窿,咁岩岩抆出黎既雞毛就會由依幾個窿放落黎,下面呢就有好多村民去搶依d雞毛,係吉利既意思(聽講有幾百年歷史),依d雞毛稍後就會放落隻船度同d穢物一同送走(所以我都唔明點解d街外人搶黎做咩,一來係人地既地方,觀賞就好了,二來羅左d雞毛又會點處理呢?都唔知人地個用途同用法真係唔知搶黎做咩)
搶完雞毛好多人都走左,場地呢又開始準備另一儀式,我呢就有村民請食生果同米餅,而之前果隻生豬就開始比人斬開,跟手要黎分番比村民同內臟係用黎煮粥既,而下一儀式要用既紙船亦準備緊,我見貼緊兩張紅紙,寫有送往海洋,迎回百福,神台既用品用綠油葉水潔淨而新年仔即裝緊身,頭包紅巾腰縛紅布,差唔多到左十一點半就開始扒船,打鑼打鼓行頭,由2個朝首抬船,後跟其餘朝首同新年仔,每家每戶收集碳,豆,衣紙,雞毛(如有的話)等等,放入船內,再比利是新年仔,跟手燒爆仗就成了,主要用作送穢之用,隊伍會行好多家新年仔要跑來跑去(有時利是係放神台的,要入屋羅),整個儀式要差唔多個幾鐘,睇見都倦,之後會行到公園入面既社作最後儀式(本身依個公園亦仍粉巔圍之地,但時間變遷後變左公園,但儀式係會照做的),除左搶雞毛,依度亦有比較特別既儀式,先拜神再係燒穢物前有個?釘儀式,要有特定既方位之後由道士打木釘入泥固定位置,然後就開始燒之前收集番黎既東西最後再燒爆仗,日頭既儀式暫時完成
我係7點左右番到場地,已經好熱鬧,場外好多人賣野,有賣食物,有賣玩具亦有賣炮仗既檔口,池塘對開近公園位置既大空地好多人玩緊煙花同爆仗,好熱鬧
係場入面呢就要8點先開始有儀式做,首先係啟壇,由三位師父帶領,朝首係後面等,之後一輪儀式後就開始去拜井神(水係古時重要既東西,所以有依個儀式,而粉嶺圍有三個古井,用意潔淨井水)
番回場內就做緊誦關文,會讀晒所有村民既名,大約一個鐘後讀完晒就由師父用生雞做儀式,用雞血點寫晒名既捲軸同關文(一整條要一路點一路捲個捲軸),用以通靈驅邪既意思,最後會放係馬曹上面一同化左佢帶上天庭,儀式後亦有放爆仗既動作,不過依個實在大得可怕,好長好長既爆仗,耳都聾
場內儀式未有,而場外熱鬧非常,除左空地既煙花利害過維港煙花外,場內亦有人賭錢,不過最後因太嘈,卒之有警察黎左
到左差唔多十一點,就開始祭煞既布置,有一大布條,用黎迎神歸位用既,擺好晒要用既工具就係壇入面先做祭煞,有一個號角,一個剷,一支鐵叉既東西,仲有5支唔同顏色既旗,一路做儀式一路唱住歌咁,但睇流程未到唱麻歌,因之前未睇過,我都唔知佢地唱緊係咩lu,插好旗後就開始迎神歸位,所有祭品,香爐等等會經條白布番回神壇,另外唔洗幫手既村民就食緊豬雜粥,村民亦好好客,我亦唔例外食埋一份,取其意頭,睇睇時間已經係十二點幾,村民準備緊下一項儀式
貼人緣榜基本上係差唔多第一日最後既儀式,人緣榜係一大捲紅底黑字寫有全村村民名既榜文,即表示有作功得有份酬錢做洪朝既意思,一頭一尾貼有畫上龍虎圖案既紙符,由朝首貼上牆,要小心貼好唔可以斷,貼好後朝首拜神師父用生雞血啟榜,亦要由師父每個名讀一次通知天庭,所以個儀式都要做成個鐘,有d村民係貼好榜後已經好緊張咁睇下有冇自己名,而我呢係依個時候仲諗緊有咩車可以番屋企,因為已經係夜晚一點幾了,最後番份壇睇完師父念左陣經儀式已完,時間係一點半就走人,粉嶺無車要去上水搭van仔,番到家都好晏了,不過第二日仲要早起睇儀式,嗯
[24to25/02/13]


text:
好開心又同踴躍嘅Patreon支持者吹水!大家引發咗好多好有趣嘅討論.
喺YouTube收聽
如果想參與下一次直播,即刻嚟Patreon課金支持,除咗有足本逐字稿,仲有得投票,參與Discord,同埋(豐富)額外內容添!
Continue reading
-語言迷最大嘅困擾係……?
-韓文輸入法打到中文字?
-乜嘢係意粉?乜嘢係茶?
等等等等!
如果想單次打賞,亦都可以請我哋飲杯咖啡!
打中文字點樣最快?
十粒掣,可以打到幾多語言?
你雙手下嘅字母,又因乜解究好似亂咁擺嘅呢?
今次《絮言.狂想》輕輕鬆鬆講下我哋見過嘅各種鍵盤,輸入法.
喺YouTube收聽
快啲成爲 Patreon 會員,有以下豐富嘅額外內容!
Continue reading
-用摩斯密碼都打到字?
當然仲有足本逐字稿,同埋投票,圍爐吹水添!
得喇得喇,全世界都講緊喇!
我哋又討論下,透過唔同語言嘅字幕,配音嚟睇《魷魚遊戲》,有咩利,弊?
點解有啲人唔鍾意冇字幕,有啲人又頂唔順睇字幕?
用邊種工具,唔單止可以睇到晒咁多語言嘅字幕,仲可以兩隻語言打孖上?
喺YouTube收聽
成爲 Patreon 會員除咗有足本逐字稿,仲有得投票,參與Discord,同埋以下額外內容添!
Continue reading
-贏咗魷魚遊戲,贏幾多港紙?
-英國唔通有第三隻官方語言?!
-淨係睇電視,學唔學得識外語?
每當聽到人講外語時,有冇諗過,到底佢哋講 咩 話?
今集,我哋就以The Great Language Game嘅模式,一齊嚟玩個估語言嘅遊戲.不如你都嚟一齊估,然後再聽下兩位主持講解下,究竟係點樣從每隻語言嘅聲音,嚟到去估呢?
(呢個節目喺YouTube都有,快啲去訂閱!)
Continue reading


text:
政壇:御廚爆貪曾充闊佬
煲呔曾貪婪成性經已街知巷聞,佢嘅本性其實仲係孤寒兼度縮,直頭係縮骨算爆!曾經喺曾貪心做財爺時做過官邸家廚,自封為「御廚」嘅大廚于燕平師傅,尋日現身一個公開場合時,大爆曾貪心孤寒,不識大體嘅瘀事.
于師傅爆料話,有次上海市政府送咗箱大閘蟹畀度縮曾,於是度縮曾請咗班朋友去官邸歎蟹,但請還請,佢指示于師傅一人只限一隻蟹,剩低落嚟嘅要留畀佢送畀其他人.
請客食大閘蟹 限一人一隻
大閘蟹係唔少人心頭好,試問一人一隻點夠食吖?喺朋友面前度縮曾又唔衰得,於是佢嗱嗱聲走入廚房叫于師傅諗計,前提係唔可以用多一隻大閘蟹,但大家又有用蟹煮嘅餸食.于師傅好有信心咁同佢講,畀二十分鐘佢就搞掂,之後于師傅端出一味「無骨大閘蟹」畀眾賓客食,度縮曾當堂嚇到面都青埋,食完之後氣急敗壞衝入廚房,睇吓有冇少到大閘蟹,原來于師傅煮出味道同真蟹無異嘅賽螃蟹,「無骨大閘蟹」裏面係無蟹嘅.
煲呔曾用發霉月餅奉客,仲拍枱問啲月餅係邊個送.我哋又聽到另一個月餅故事,就係佢將月餅放喺雪櫃,一年後收到下一年嘅月餅,至喺雪櫃拎番啲月餅出嚟畀下屬「享用」,于師傅話呢啲都係珍珠都冇咁真嘅事實.除咗貪心同孤寒外,原來度縮曾都幾唔識大體.話說有一次度縮曾請咗位中聯辦朋友去官邸食飯,度縮曾又指示于師傅不能怠慢,然後入房裝身.裝身出嚟,于師傅見到度縮曾穿唐裝短打,衫上掛咗條金鏈,忍唔住問度縮曾係咪咁樣見客?度縮曾死撐話件短打花咗成幾萬蚊喺中環買嘅,于師傅好率直咁同度縮曾講,話佢着到成個「蠱惑仔」或者拉黃包車師傅咁唔多好,度縮曾先至肯換番佢套制服:西裝加煲呔.
設計圖片及對白


text:
女人大多數以釣到金龜為榮,因為代表下平生無憂,出入上流社會,買名牌如買菜,簡直係夢想生活.你話佢貪錢咩?你打工咪又係為咗份糧,跳槽咪又係貪新公司人工高啲,只不過人地用感情代替勞力搵錢,用個更舒服嘅方法得到自己想要嘅嘢.身處喺下下講男女平等嘅香港,我地好應該順應潮流,當女人爭取緊更多權利嗰陣,我地男人都要學習下女性:女有女嘅釣金龜,男有男嘅食軟飯,咁先係真正嘅男女平等嘛.
男女平等唔應該淨係為女性爭取,男性都可以好好平反:點解食軟飯就係冇用,點解食軟飯就唔係男人?女性要爭取同男性同工同酬仲有同樣嘅升遷機會,而現今香港都的確愈嚟愈多女強人喺辦公室坐房指揮下屬.愈嚟愈多女性唔再需要靠另一半養,甚至可以一個人應付到全家人嘅支出,所以男性食軟飯嘅機會比以前更多,亦更常見.唔好以為食軟飯真係咁易,樣子未必係最重要條件,除非你諗任追何氏千金啦.反而心靈上嘅支持同男人嘅細心先係女強人最重視,返工已經夠忙,放工如果仲乜都要自己做自己諗咁要個男人有何用?放工幫佢揼兩嘢,講句辛苦啦然後聽佢吐下苦水,等佢返嚟有種家嘅感覺,知道大半日喺出面對住一班牛鬼蛇神之後屋企有個人會等自己返屋企,依種感覺先係女強人最希望男人比到佢嘅.
食得軟飯,識煮埋飯當然好啦,唔識而要叫外賣嘅耐唔耐整個沙律清清腸胃都要啦係咪先?做家務就要睇下有冇鐘點賓賓,冇嘅自然要你做埋(或者你自己比錢請鐘點囉,食得軟飯嗰一千幾百算係乜).如果有埋細路你自然要做湊仔公角色,啲咩家長會啊見家長睇上堂都係你去,務求令女強人喺公司放心搏殺.你話怕比家長校長睇唔起?大大聲同佢地講:男女平等啊,你歧視我老婆做得嘢啊?你歧視我唔鐘意返工鐘意湊仔啊?你講吖,你個師奶係咪父權支持者?可恥.
當然啦,男同女點都係有差異.女人真係可以日日出街洗錢唔煮飯唔做嘢等老公返嚟嗲下佢同佢講「我今日買咗件好性感嘅睡衣啊」就可以,但男人如果都係咁無所事事就肯定比人睇唔起.始終而家網絡咁發達,喺屋企搵下Freelance做,學下煮嘢食,繼續Keep住忙碌嘅在家生活一啲都唔難.
Come On,放低你嘅成見,放低你嘅顧累.向食軟飯條路進發,為男女平等出一分力.


text:
-
日本嘅發音發音人 kiiro (女,來自日本) 女,來自日本發音人 kiiro
User information
Follow
10票 好 毋好
添加到喜愛嘅發音裡肚
下載報告
-
日本嘅發音發音人 AiueOkaki189 (男,來自日本) 男,來自日本發音人 AiueOkaki189
User information
Follow
4票 好 毋好
添加到喜愛嘅發音裡肚
下載報告
-
日本嘅發音發音人 strawberrybrown (女,來自日本) 女,來自日本發音人 strawberrybrown
User information
Follow
3票 好 毋好
添加到喜愛嘅發音裡肚
下載報告
-
日本嘅發音發音人 Akina (女,來自日本) 女,來自日本發音人 Akina
User information
Follow
2票 好 毋好
添加到喜愛嘅發音裡肚
下載報告
-
日本嘅發音發音人 akitomo (男,來自日本) 男,來自日本發音人 akitomo
User information
Follow
1票 好 毋好
添加到喜愛嘅發音裡肚
下載報告
-
日本嘅發音發音人 jphonetics (男,來自日本) 男,來自日本發音人 jphonetics
1票 好 毋好
添加到喜愛嘅發音裡肚
下載報告
-
日本嘅發音發音人 chiharu (女,來自日本) 女,來自日本發音人 chiharu
User information
Follow
1票 好 毋好
添加到喜愛嘅發音裡肚
下載報告
-
日本嘅發音發音人 aiueoao (女,來自日本) 女,來自日本發音人 aiueoao
User information
Follow
1票 好 毋好
添加到喜愛嘅發音裡肚
下載報告
-
日本嘅發音發音人 MerryMoric (男,來自日本) 男,來自日本發音人 MerryMoric
User information
Follow
0票 好 毋好
添加到喜愛嘅發音裡肚
下載報告
-
日本嘅發音發音人 azureviolin (男,來自中國) 男,來自中國發音人 azureviolin
User information
Follow
0票 好 毋好
添加到喜愛嘅發音裡肚
下載報告
-
日本嘅發音發音人 minatocattchamacco1 (男,來自日本) 男,來自日本發音人 minatocattchamacco1
User information
Follow
0票 好 毋好
添加到喜愛嘅發音裡肚
下載報告
-
日本嘅發音發音人 watayan1 (男,來自日本) 男,來自日本發音人 watayan1
User information
Follow
0票 好 毋好
添加到喜愛嘅發音裡肚
下載報告
-
日本嘅發音發音人 Kasumi (女,來自日本) 女,來自日本發音人 Kasumi
User information
Follow
0票 好 毋好
添加到喜愛嘅發音裡肚
下載報告
-
日本嘅發音發音人 skent (男,來自日本) 男,來自日本發音人 skent
User information
Follow
0票 好 毋好
添加到喜愛嘅發音裡肚
下載報告
-
日本嘅發音發音人 ichimaru (男,來自日本) 男,來自日本發音人 ichimaru
User information
Follow
0票 好 毋好
添加到喜愛嘅發音裡肚
下載報告
-
日本嘅發音發音人 kenkensz9 (男,來自日本) 男,來自日本發音人 kenkensz9
User information
Follow
0票 好 毋好
添加到喜愛嘅發音裡肚
下載報告
-
日本嘅發音發音人 Junchan (男,來自日本) 男,來自日本發音人 Junchan
User information
Follow
0票 好 毋好
添加到喜愛嘅發音裡肚
下載報告
-
日本嘅發音發音人 vlosvyolg (女,來自日本) 女,來自日本發音人 vlosvyolg
User information
Follow
0票 好 毋好
添加到喜愛嘅發音裡肚
下載報告
-
日本嘅發音發音人 okappys (男,來自日本) 男,來自日本發音人 okappys
User information
Follow
0票 好 毋好
添加到喜愛嘅發音裡肚
下載報告
-
日本嘅發音發音人 monekuson (男,來自日本) 男,來自日本發音人 monekuson
0票 好 毋好
添加到喜愛嘅發音裡肚
下載報告
-
日本嘅發音發音人 aonibi (男,來自日本) 男,來自日本發音人 aonibi
User information
Follow
0票 好 毋好
添加到喜愛嘅發音裡肚
下載報告
-
日本嘅發音發音人 otiose (男,來自日本) 男,來自日本發音人 otiose
0票 好 毋好
添加到喜愛嘅發音裡肚
下載報告
-
日本嘅發音發音人 yujiflix (男,來自美國) 男,來自美國發音人 yujiflix
User information
Follow
0票 好 毋好
添加到喜愛嘅發音裡肚
下載報告
-
日本嘅發音發音人 masarusuzuki (男,來自日本) 男,來自日本發音人 masarusuzuki
User information
Follow
0票 好 毋好
添加到喜愛嘅發音裡肚
下載報告
-
日本嘅發音發音人 poyotan (女,來自日本) 女,來自日本發音人 poyotan
User information
Follow
0票 好 毋好
添加到喜愛嘅發音裡肚
下載報告
-
日本嘅發音發音人 JudoBlackBeltJPN56 (男,來自日本) 男,來自日本發音人 JudoBlackBeltJPN56
User information
Follow
0票 好 毋好
添加到喜愛嘅發音裡肚
下載報告
-
日本嘅發音發音人 Karine73 (女,來自日本) 女,來自日本發音人 Karine73
User information
Follow
0票 好 毋好
添加到喜愛嘅發音裡肚
下載報告


text:
All thumbs up. If you cannot find one that suit your need. Bear in mind. Just had my first visit no bad bone so far.
今日去左剪頭髮同染左髮!多謝牙Nick講左好多關於保養頭髮既知識俾我聽,好用心幫我剪頭髮!同染左個我好滿意既colour!!原來整一個髮型真係唔係咁簡單,用心幫你去設計你想要既造型!都唔係咁容易,都要講求好多髮質因素!總括來說,好滿意!多謝你啊Nick !
我以前一直都搵唔到個令我放心交個頭俾佢嘅髮型師,因為我本身頭髮多,厚重又硬身,所以有好多髮型師見到我都怕怕.
直到遇到啊nick!佢唔單止唔會抗拒我哩種髮質,而且每次都會好有心咁幫我去設計唔同嘅髮型(因為我係每次剪髮都要求要唔同style嘅髮型)而且好用心咁同我解釋點解會咁剪,之後應該要點打理同護理自己把頭髮,每次都感覺到佢非常用心.
同佢傾開傾嘅熟客可能都同我一樣聽過佢講:每一個客人上嚟搵佢都好似一個新挑戰,因為每個人嘅頭型同髮質都唔一樣,所以每當佢幫每一位客人剪完之後見到佢哋好滿意嘅樣都好有成功感同喜悅感.哩個可能就係啊nick咁多年嚟都重可以對髮型業咁熱愛同敬重嘅原因啦!


text:
智齒痛有幾痛?
我一直都知道自己生咗智齒,不過因為冇乜感覺所以我就冇理佢.直到之前我食咗一餐炸雞漢堡,當時食完我驚熱氣就已經飲咗一杯涼茶,但系都冇用,第二日我嘅智齒就開始痛了.剛開始個陣只系有小小痛,我覺得可能系熱氣,就繼續飲咗杯涼茶,結果仲系冇用.
第二日我嘅智齒更痛了,而且不僅系智齒周圍痛,連喉嚨,近耳朵嘅位置都開始痛了.每一次吞咽我就要痛一次,已經完全超出我可以忍受嘅範圍,我即刻就預約咗一間牙科診所做冠周沖洗,上藥,仲買咗D消炎藥.
第三日痛感仲系比較強烈,我問咗個間診所嘅諮詢師,佢話情況嚴重嘅一般冠周沖洗要衝三次,所以我又去做咗第二次沖洗,第二次沖洗個陣我覺得好痛,不過沖洗完等我打的翻到屋企個陣已經冇咁痛啦.後面幾日我嘅痛感逐漸減弱,知道呢幾日已經完全唔痛.
之前拍咗片我嘅智齒系阻生嘅,因為一直冇乜感覺我就唔想拔牙,不過經歷呢次牙痛之後,我都系決定拔了,實在系太痛了,而且醫生同我講如果唔掹,以後仲系會痛,甚至時間間隔會越嚟越頻繁,諗下就覺得可怕,所以我決定長痛不如短痛,儘早掹咗佢.最後將我嘅牙片畀大家睇下.
到呢度智齒痛有幾痛呢篇文章就結束了,希望可以畀大家提供一D參考.
vickongmacau
上一篇:記我嘅拔智齒體驗
下一篇:拔智齒嘅最佳年齡系幾歲?


text:
2020年7月3日星期五
金所II:拳之牡蠣
寫完啲大眾人見人愛自助餐,當然要寫番啲小眾野.
大家仲記唔記得金所拉麵陳?大家經過推薦食左後係咪仲對個白布烏冬念念不忘呢?
可能大家講起又想起下午3:30要上網搶白布烏冬返屋企煮,又或者想去返金所食白布烏冬.
不過潮流興,多花款,拉麵陳嘅金所都已經換上新裝,要食白布烏冬就要去深水埗店,金所已經變左金所II,呢個日本料理研究所亦都出咗樣新野,叫做拳之牡蠣.
炸到成隻拳頭咁大嘅蠔,為愛日本料理嘅你揮出致命一拳,打到你要生要死.
新鋪其實開咗冇耐,不過比起白布烏冬熱潮來得更加之快,開咗頭兩日已經有人排隊.我諗多得白布,令更多人認識拉麵陳.
假期嘅下午,十二點前來到,本來都擔心要排隊,竟然無人,可以直入.
舖頭當然完全冇特別裝修過,只不過換上了主角,呢個實驗,我諗市場上冇乜餐廳可以做得到.
拳之牡蠣當然係主角,其他兩位主角係炸池魚同海老,定食有兩本和三本你選擇,大食可以食三件,細食就選兩件.
當然你仲可以單點是但一樣, 牡蠣,池魚同海老,朋友N先生,係等位嘅時候,佢自己選擇咗最精打細算嘅食法,佢叫定食蠔然後單點蝦,老婆就食池魚,咁佢就可以試晒全部野,不過,唔同人有唔同嘅化學作用,都係自已喜好,我加阿爸阿媽就一人一個餐.
先講拳之牡蠣,呢個係一定要食x100,個炸蠔好好好好食.
拳頭咁大嘅蠔,包住左好多隻細蠔,有好多都唔同種類嘅蠔,有來自日本有來自韓國,四至七種不同地方不同品種的蠔放在一齊,雖然係炸,但係炸到好香脆,一點油膩的感覺也沒有,最正嘅係就算炸蠔你都食得出佢嘅鮮味.
單點一件係$36,除非你討厭食蠔,如果唔係真係一定要食,一定值回票價.
炸池魚係相對單調選擇,不過配合佢嘅沙律醬汁特別出色,池魚大條而且啖啖肉,而且定食最平只係$78,呢個好抵玩.
最貴當然係呢個炸虎蝦,來自印尼.真係超級大隻,可以說係巨型嘅品種 ,當然而且價錢都係最貴,單點都$108.
老實講炸得幾好,而且真係肉質非常鮮甜,你食得出係靚野,不過兩本都好飽,如果你大食先叫三隻.
以個人愛嘅次序,先係蠔,然後蝦,最後先係池魚.
最後一題,送上嘅蔬菜加上佢哋自家製蘿蔔蓉醬,好得,送飯一流,對比網上啲人大讚佢嘅沙律醬同天婦羅醬更好.
個麵豉湯特別值得一題,都幾好,不是死鹹的個性傑作.
最重要價錢其實都幾相宜,呢set野,如果中環basehall買,冇兩舊水都走唔甩.
另外朋友點了sake,不過同炸物就唔係好襯,反而,呢個用綠茶浸嘅梅酒就好正好refreshing.
有興趣嘅大家就要快啲試啦,唔係遲啲好似白布烏冬咁,排到七彩就唔好啦.
訂閱: 發佈留言 (Atom)


text:
廣州開學當天,敢言的《南方都市報》走訪小學生問及他們的志願,天真漫爛的孩子一一認真道來,而其中一位說長大了要做官:
「做什麼樣的官呢?」記者追問.
「做...貪官,因為貪官有很多東西.」,架著眼鏡的孩子誠實回答.
原本的報導給刪掉了,大家還是看看訪問視頻:
消息來源:EastSouthWestNorth Blog
地上要就住就住,粗口唔該全部嘟咗去.地下就可以明目張膽,仆街啦.來自廣州花園酒店員工的真情千字Rap,兼且將周星馳電影對白融會貫通,說出花園酒店官僚主義嘅撚樣,遺臭萬年,也唱出不分地域城市所有企業之內一班被壓榨打工仔的心碎,流芳百世.
試聽:花園酒店 featuring 周星馳
主唱:花園酒店員工
歌詞
流芳百世 遺臭萬年
流芳百世 遺臭萬年
等你斯文啲講一句 花園正仆街
等你再斯文啲講一句 花園正仆街
周星馳:你仆街啊你,你唔好走啊你,你呀,你買定棺材啊你,你條氣唔順咩
二十幾年建設廣州花園酒店 到底五星級係乜嘢概念
人工高 福利好 伙食好到你都估唔到
廿幾年嘅今日 我哋乜都睇唔到
周星馳:咁即係冇偈傾啦,咁即係冇偈傾啦,咁,咁,咁,咁,咁,咁,咁,咁,咁,咁,即,即,即,即,即,冇偈傾啦
講埋啲乜鬼嘢員工為本 屌你班撚樣
喺度辦晒大款 等我嚟贈你一句說話
仆街啦 (你快啲去仆街啦)
公交車都升到兩蚊我哋仲係千幾蚊
屌你班冚家鏟高層 你話我哋敢唔敢
等我嚟贈你一句說話
仆街啦 (呀,真係有人仆街喔)
你哋話加人工 點解越加越少
講埋啲鬼撚野 你都唔怕畀人屌
同甘苦 共患難 員工咩都同你撐
今時今日咁嘅地步 就忍心捉我哋撐
我哋班員工個心 就越嚟越淡
你哋官僚主義嘅心態 就越來越慣
揾埋啲外行人 做埋啲管理高層
專業啲講句就係 一無所能
行咗廿幾年嘅制度 就亂Q咁改
用咗廿幾年嘅設備 又唔見你去改
淨係識得裝修 就乜Q都話唔愛
幾億銀兩捻都唔捻就咁掟落個海
難為啲員工 就日日當牛咁用
揾埋啲財產 就養自己都未夠用
唔係洗米落鑊 就係供書教學
唔通你哋個個都會覺得個心好安樂
周星馳:就算殺左一個人,仲有千千萬萬個我,哦,你仆街啦
屌你班柒頭 唔需要火上加油
我今日就要屌你 屌你知道理由
要你實事求是做嘢出嚟畀我哋睇
點知永遠都係咁 企喺度扮傻仔
有銀兩你哋淨係識得亂Q咁使
有無捻過班員工為你哋心甘命抵
你哋點去浪費 我哋都唔Q同你計
一直為你哋嘅所作所為 痛哭流涕
我依家就要用支咪嚟rap住同你哋計
你哋唔洗去掘我亦都唔洗起我個底
話你知 你班衰人正一陰陽屎忽鬼
畀大家知道真相 我做乜Q都無所謂
咁Q好嘅企業 你話你哋搞啲乜出嚟
搞到班員工依家唔似人 做鬼都唔似鬼
今時今日仲有班人夠薑企出嚟 (周星馳:收皮啊你)
做咩你又唔捻下 啲人工越嚟越少
搞埋啲咩鬼嘢 經理接待員工日
講一套做一套 最叻搵員工笨柒
形式嘅野到處都係 實際嘅又唔多
有益嘅野就更加無乜印象會有人做過
裝修後嘅問題 慢慢越嚟越多
你班高層從來無人夠薑企出嚟認錯
周星馳:大佬,你唔好扯火住,呢個我老友嚟嘅,等我嚟同佢傾
啲客投訴 最叻就即刻扮衰仔
咁處理投訴問題真係死畀你哋睇
佢哋投訴你哋 你哋就乜Q都話得
我就大大聲話你 無Q原則
依家我就教你點樣揸住宗旨去做人
我依家就揸住中指 屌你班西人
一個月三千幾蚊出糧酒店屁呀
二星級同位咁都可以相信 唔該你哋去吔屎
一介武夫最犀利嘅就係 你哋嘅表面功夫
我哋最出名嘅一招叫做 never poor
五個月加埋都係啱啱夠嗰三千蚊
蚊咬都無血 跌親仲要自己睇醫生
你哋究竟有無當過我哋係人
你班廢人小心得罪 上邊嘅神
咁多有名嘅酒店都可以營業落去
唔該你哋劏雞還神 順便將功贖罪
平均工資都未夠 扣我個人所得稅
點解你忍心加埋一齊 畀人減落去
心都碎 一個個有血有肉嘅心
畀你哋踩碎 我都唔想繼續講落去
好想將你哋班仆街高層 由三十樓掟晒落去
然後大聲高呼 萬歲 萬歲 萬萬歲
周星馳:知唔知咁做係唔啱嘎?
女:知
知就嗱嗱聲打個電話講對唔住
女:唔係呀嘛
延伸閱讀: 廣州話RAP – 花園酒店員工Rap feat.周星馳


text:
係中學嘅時候,present嘅機會可能比較少,但入到大學,之後出黎做野,有好多時間都會需要present,例如係project presentation,event proposal 等等,但點樣先可以做到一個成功嘅present呢?依家Tutor Circle尋補略略話你知啦!
目錄
魔鬼在細節
小編有讀一啲公關 (Public Relations PR,人稱關公) 嘅course,成日強調人可以好膚淺,俾外貌影響左你嘅睇法都唔知〜當然唔係話要你生得好靚仔/女,而係你有無一個整潔,sharp醒,配合場合嘅外表!例如係你當日係咪油頭粉面,啲蔭有無遮住晒對眼,係咪著到去yo咁去present.所以就算唔係對要present要求好高嘅course,都可以著得整齊啲出現,at least 展現你有心去present,而要求較高較 formal嘅present,就可能要著翻smart casual,女仔可以係黑色連身裙/恤衫加長褲(無爛個種)同平底難.
男仔就恤衫長褲同皮鞋,主要都係淨色為主!有時係一組人嘅present,仲可以配合翻present主題夾埋顏色,成組靚仔靚女出場,上次小編一組仲特登整左個襟章印住project present個項目嘅logo〜professor就好滿意加分了,俾人感覺好啲,present都聽得開心啲啦 d(`・∀・)b
PowerPoint 稿件只是配角!
Present多數都會係整埋個PowerPoint (PPT),但話明係present,要有人講野,就當然係講者做主角,聽你講野為主,如果唔係你交個好多字嘅PPT俾人睇咪得,係咪先?所以PPT切記唔好成篇文打落去,而係只落重點,俾人望到你大概想講咩,而你就要負責清楚解釋列係PPT上面嘅要點係咩一回事!
亦都有好多人會寫定稿出去present,但千其唔好望實PPT同份稿照讀!都係個句,照讀不如我直接睇係咪?加上唔照讀都可以多啲eye contact同gesture嘛~PPT係配角,都係工具,例如可以放多小小圖表,數據俾人參考〜係講到個part嘅時候指翻去個啲圖,就清唽好多了
如何引人入勝?
Present除左係你講之外,都希望有人聽〜 其實講者都有技巧引人去聽嘅〜最好就係由開頭入手,係最基本嘅打招呼後,可以用令聽眾involve多啲嘅方式入題,例如係問下大家小問題,做下quiz,最重要係你知道佢地嘅答案,或者係互動,會係你想要嘅答案,亦都會有利你之後present嘅內容先好問喔
或者你都可以提出一啲好貼身嘅日常例子,可能每個人都會經歷過嘅,去引起人嘅注意同共鳴,從而會focus或者更加投入聽你講野咁你就攞到個機會大展所長啦!最後完結前都可以做一啲呼籲或者再強調present嘅重點,令人對你present想帶出嘅重點更深刻,present就perfect池了〜可以參考下TED.
(延伸閱讀)香港 補習 老師 – 我們都需要補習嗎?
(延伸閱讀)日本研究出路 – 為興趣讀完出黎可以做乜野?
此文章純屬 Blogger 個人分享,並不代表本網誌立場.
Copyright © 2022 Tutor Circle 尋補. All rights reserved. 此文章未經許可,不得轉載.
Copyright © 2022 Tutor Circle 尋補. All rights reserved. 此文章未經許可,不得轉載.
想追返學校進度?Tutor Circle尋補有超過10,000個三大導師,即日幫你搵一個合適既導師!
DSE讀得咁辛苦,想活用知識黎賺下外快?
緊貼尋補 Blog,Facebook 同 Instagram,尋補?Tutor Circle!
Z世代 修辭手法 Ocamp
英文補習 上莊 中文補習 議論文
slp smaple 補習網 數學補習
大學五件事 綜合格式
我係係城大讀梗Media and Communication (MC)嘅一粒小薯仔.經歷過HKDSE,亦都短暫地經歷過係紐西蘭嘅留學生活.都希望可以同大家分享下一路以黎嘅心路歷程,同埋一啲係城大嘅趣事 😀


text:
上次篇最「un翻啅able」的城市得到好多回應,大家都好踴躍發表意見,知道左好多人心目中最「un翻啅able」的城市,又了解到大家對一個旅遊城市的唔同要求,呢個選舉真係好有意思呀~而最重要係,你地俾左靈感我寫而家呢篇文.話說,睇曬大家所講的最「un翻啅able」城市之後(真係睇曬架我),有一個城市似乎真係得輸,好多好多人話佢係最「un翻啅able」,劣評包括好悶,好細,好熱,好貴,冇景點,冇野買,同香港一樣......大概甘上下.佢叫新加坡,簡稱坡仔,我同佢有過兩面之緣,唔係深交但都算係朋友,唔算非常喜愛但略有好感,對於人家冤枉佢平凡悶孩子,我覺得其實佢好處個個也不知,我決定幫佢平反,因為我相信我地會再見第3次.
坡仔係一個非常整潔的孩子.我對坡仔的好感最主要來自佢個環境,條街好乾淨,唔多人又唔算多車,即使係景點,即使係旺區,都唔會好擠擁.而且佢注重綠化,周圍都有好多樹,空氣好清新,行到邊都有種好fresh既感覺,真係唔多城市可以做到,呢樣超級加分.特別係我地生活於迫到抖唔到氣的香港,去旅行自然好想離開人群,吸啖新鮮空氣refresh下我地呢隻喪屍,如果去到外地都仲係繼續同其他遊客一齊去清水寺迫住參拜,去心齋橋行年宵,未免太辛苦.
早幾年第一次同坡仔見面,我帶住氣管炎同鼻敏感赴約的,仲覺得自己好慘呀去旅行先黎病唔通連個天都唔鍾意我,坡仔話放心啦聽日一定會好返既,我冇問佢點知我第二日會好返,因為我知道坡仔既空氣真係聞一聞醒腦提神,索一索舒筋活絡架.至於有好多人話佢天氣好熱,我覺得還好,因為佢空氣清新,所以個種熱都唔係香港個種痴立立,相比起黎完全唔覺得難受.落雨係會既,但都係過雲雨,好快又見返太陽,仲見過彩虹添!
坡仔其實係個好動的孩子.當然啦,環境舒適都唔足以令人想去旅行既,最緊要有野玩有野睇.好多人話坡仔冇野玩,真係冤枉呀包大人!我覺得坡仔都幾多野玩同睇喎!(其實我地是真的身處於同一個平行時空嗎?)首推聖淘沙,入面有好多野玩,除左環球影城外,仲有SEA海洋館,海底世界,水上探險樂園,segway,刺激mega zip......最好玩的超級推介係Skyline Luge & Skyride,東南亞地區得坡仔有得玩.先坐架吊車上山,再自己控制住一架好似小型賽車又似雪橇的車仔衝落山,沿路好多彎位,好刺激好好玩,我玩左2次都覺得唔夠喉!係必玩架!人地仲有3個沙灘,如果入埋環球影城,淨係聖淘沙都至少可以玩兩日啊!
(網絡圖片,玩緊影唔到相~)
(網絡圖片,上次冇玩~)
(都係網絡圖片,上次冇時間去~)
坡仔又係一個充滿藝術氣息的孩子.出返市區,玩樂地方可能少d,大路既景點有河川生態園,動物園,摩天輪,濱海灣花園,克拉碼頭,魚尾獅,但市區的特色係有好多靚建築物,好多有歐陸色彩的建築好適合影相.牛車水一帶既彩色小屋係我既至愛.藝術館,藝術中心,特色博物館通街都係,仲間間建築都好精緻.如果你只係一個偽文青,對真正的藝術館不感興趣,都一定有兩個地方會好鍾意,就係Haji Lane 同Ann Siang Hill,聚集好多潮流小店,本土設計,餐廳,小店有唔少係由百年歷史建築翻新而成,淨係門口影相已經夠曬feel.所以坡仔其實係「動靜沉佳宜」.
坡仔仲係個好識食的孩子.有野玩都要有野食,不得不提坡仔四大名物:海南雞飯,叻沙,咖央多同斑蘭蛋糕.個邊海南雞好滑,叻沙夠曬椰香味又唔會太辣,香港間阿坤大概只係個邊的7成水準,機場間斑蘭蛋糕超鬆軟又勁香,我絕對願意淨係為左食呢四樣野再去探坡仔!口水流到一地都係之際,仲諗起老巴剎既沙爹串燒,牛車水街邊檔炒粿條,香滑拉茶......同埋叻沙杯麵!冇錯,杯麵都好好食.
坡仔有好多朋友.其中一個我覺得好唔錯的叫民丹島,離坡仔屋企只需個半鐘船程,一個水清沙幼,遊客不算多,好適合度假的地方.雖然民丹島屬於印尼,但大部份人都係去探坡仔既時候順手搵埋佢一齊玩,所以我會將佢當成係坡仔優點既一部份.坡仔仲有另一個朋友叫新山,即係Legoland的所在地.雖然係屬於馬來西亞的不過又係由坡仔屋企出發比較近,兩個鐘左右就到,所以坡仔並唔係一個地方甘簡單,仲有好多可能性,睇你有冇心去發掘.
好多人話坡仔太奢侈.我覺得佢既消費同香港差唔多......所以真係好貴.但又因為同香港差唔多,所以都唔會有去到歐洲個種「嘩一枝水要10蚊?!」既強烈驚訝,香港人去到應該只係淡淡然俾住先,反正都同香港差唔多.而坡仔冇乜特別野賣,所以鳩鳴免問,總括黎講又唔係真係會駛你好多錢.其實日本仲貴,而家YEN跌左先同香港差唔多物價,以前食碗麵要100蚊,但又從來唔會有人話「我唔鍾意日本,因為佢貴」,吳若希又會問點解既?
Last but not least(以前英文作文永遠都用呢句做最後一段的開頭),旅行好神奇既一樣野係明明大家去同一個地方,但感覺可以完全唔一樣.有人話坡仔on99,但我又覺得佢幾lovely.有人好buy既地方,你又會寧願落mk駛錢是但buy隻碗都唔去.所以話其實什麼最佳/最差旅遊城市選舉都係玩下架啫,每個人都有自己心水城市.我心目中的坡仔雖然不至於令人愛不釋手,但絕對「翻啅able」,就算誰都不欣賞但偏偏我可以.祝你也找到你的滄海遺珠.


text:
收睇連結:https://www.sbs.com.au/ondemand/program/new-gold-mountain
原報道:(新金山)教演員講「最地道廣東話」 年輕對白指導如何克服挑戰?
澳洲SBS劇集《新金山》喺10月13日首播,可能係澳洲電視史上首部最多廣東話對白嘅劇集,而令到呢件事成功嘅幕後功臣都唔少,劇集嘅場務兼廣東話對白指導關晴怡(Sam)更加係功不可沒.
「新金山」主要描述十九世紀澳洲淘金時期,喺一個中國人營地發生嘅故事,因此需要用上大量粵語對白,而Sam喺《我唔係名人》環節裏面透露,《新金山》或者會係澳洲電視史上最著重廣東話對白嘅劇集.
「我估有接近三成嘅劇情會用到廣東話(或者中文),一來,唔少華人角色係由亞裔演員擔當,佢哋或者需要同時以中英文講對白,或者要喺英文句子入面夾雜廣東話嘅地名或者人名等嘅名詞.所以廣東話嘅比重都算係好大;同時,唔少訊息都會收埋喺廣東話對白裏面,所以廣東話會喺劇集裏面好重要.」
由於故事講述嘅時代係十八世紀嘅澳洲,而當時移居嚟澳洲淘金嘅廣東人所講嘅粵語,同現代廣東話有好大分別,雖然Sam本身並唔係從事語言或者教學工作,但為咗呈現呢一點,Sam亦花盡心思,希望可以將十八世紀廣東移民嘅用語同埋語調,喺劇集上重現.
「演員用嘅廣東話,其實亦同現代粵語有好大出入,當然唔能夠太口語,反而會有武俠片對白,或者比較老積嘅感覺,而口音亦會偏向廣州嘅粵語,因為當時香港嘅主流語言仍然係圍頭話,所以當時嘅粵語同現代人嘅理解可能會有好大嘅出入.」
「我唔係讀歷史出身,所以要花嘅功夫亦唔少,例如,我亦要去圖書館參考以往書信嘅格式,以及觀察佢哋嘅用字,我亦會返睇一啲舊劇集,從中獲得靈感.」
對Sam嚟講,當中最花心思同時間嘅,係同一啲主角做長時間嘅一對一練習.
「由於演員嚟自唔同背景,其中有人嘅屋企嚟自澳門,亦有廣東移民嘅後裔,其中有一位主角,本身屋企只講北京話,所以對廣東話基本上係一竅唔通,所以我哋必須花好多時間透過Zoom嚟為佢哋練對白.」
「我亦向佢哋教授讀音,等對方邊聽邊練,亦會標注一啲拼音等佢哋可以查閱.有趣嘅係,演員會用羅馬數字1,2,3,4去為自己注音,或者佢哋會作一啲只有自己明嘅符號去幫自己學.因為即使廣東人亦未必一定會識得用9聲6調嚟標注音調,因此,佢哋唯有用自己嘅方式去記得啲字嘅高低音.」
「而我對佢哋嘅主要要求係喺『咬字』方面,希望佢哋會避免到現代人嘅懶音——即可能會混淆N同L等嘅聲母,我亦會要求佢哋必須注意清楚發音.」
「就好似以前嘅人要學好廣東話,就要咬著筷子嚟學,雖然我哋仲未嚴厲到嗰個地步,但我會確保佢哋嘅發音正確.」
現時喺一間商業媒體公司從事「影片剪輯」工作嘅Sam表示,佢其實一直有參與拍劇現場嘅製作,今次她參與《新金山》嘅製作,係因為導演喺網上召募製作團隊時,佢認為自己嘅條件適合而應徵.
至於另一位幕後功臣,就係SBS廣東話節目組嘅資深廣播員同製作人溫楚良(Aaron),因為製作團隊亦一度要求Sam全權負責翻譯嘅工作,但Sam認為自己嘅中文程度或者未能勝任而婉拒,因此,製作組亦誠邀Aaron參同翻譯工作,等Sam可以專注指導角色.
「廣東話對白嘅第一稿主要由Aaron翻譯……但因為我同演員長期工作嘅關係,我比較理解每個人嘅能力,同埋角色嘅要求,所以,最後我仲係做唔少翻譯嘅工作,令到佢哋能夠更貼切噉做個角色.」
「我嘅現場工作,係同演員排練廣東話對白,幫佢哋理解自己嘅廣東話對白,解答佢哋嘅疑問,指導現場,處理一啲臨場狀況,例如,有時導演想即場改一啲細節,我就要喺現場為佢哋翻譯……而現場所有道具,裝飾,所有有中文字嘅嘢我亦要負責跟.」
「之後我亦會提出一啲建議,譬如我哋要經常喺電話度傾點樣改善,有咩字眼會更加適合,之後我哋亦要將有關翻譯,再交畀另一位對白總監(Script Coordinator)審視對白同英文原意係唔係有好大嘅出入.」
而一眾演員嘅廣東話表現又係否達標?想知就要留意今個星期三播出嘅SBS新劇集「新金山(New Gold Mountain)」.
《新金山》將會提供正體中文,簡體中文,阿拉伯文,越南文同韓文字幕,並將會放入SBS On Demand字幕合集嗰度.
《新金山》將會喺10月13日星期三晚上9點30分喺SBS頻道同SBS On Demand平台播出首集,並且喺10月14日星期四,20日星期三和21日星期四晚上9點30分繼續播出.
整理:Alan


text:
-
Napoli嘅發音發音人 marco87 (男,來自意大利) 男,來自意大利發音人 marco87
User information
Follow
1票 好 毋好
添加到喜愛嘅發音裡肚
下載報告
-
Napoli嘅發音發音人 younde (男,來自意大利) 男,來自意大利發音人 younde
User information
Follow
0票 好 毋好
添加到喜愛嘅發音裡肚
下載報告
-
Napoli嘅發音發音人 soqquadro (男,來自保加利亞) 男,來自保加利亞發音人 soqquadro
User information
Follow
0票 好 毋好
添加到喜愛嘅發音裡肚
下載報告
-
Napoli嘅發音發音人 nomeincodice05 (女,來自意大利) 女,來自意大利發音人 nomeincodice05
User information
Follow
0票 好 毋好
添加到喜愛嘅發音裡肚
下載報告
-
Napoli嘅發音發音人 Italoardito (男,來自意大利) 男,來自意大利發音人 Italoardito
User information
Follow
0票 好 毋好
添加到喜愛嘅發音裡肚
下載報告
-
Napoli嘅發音發音人 AZ85 (男,來自意大利) 男,來自意大利發音人 AZ85
User information
Follow
0票 好 毋好
添加到喜愛嘅發音裡肚
下載報告
-
Napoli嘅發音發音人 luksluks (男,來自西班牙) 男,來自西班牙發音人 luksluks
User information
Follow
0票 好 毋好
添加到喜愛嘅發音裡肚
下載報告


text:
Account Executive 出路
Hiii, Advertising / Marketing嘅AE,最順理成章嘅階梯當然係一路做account servicing升上去,由AE到SAE,到AAM,AM,至director grade.Depend on公司嘅structure係點,有啲AE齋負責對客做routine嘢,但有啲亦會負責埋sales,相對辛苦,但亦會有commission.如果做咗兩年,常見嘅出路有幾種:1) 升職,但其實都冇乜分別,純粹要教埋junior同事,都係要繼續對客;2) 轉去in-house marketing,好多公司會覺得agency出嚟嘅人人工較平,而且做慣execution對件事點做好熟,之後做返agency嘅對口都好;3) 轉field唔轉行,見過有啲本身做account,但因為想接觸多啲嘢,亦會轉去做media buy,例如負責FB/IG/Google落ad,但咁樣人工升幅相對會較慢.
Prizm可以話係香港其中一間最大嘅digital agency,要衡量好唔好,其實都係睇佢現有咩客,睇佢嘅creativity我覺得so-so啦,然後主要都係interview時傾多啲計feel下同啲人夾唔夾,玩唔玩得埋.Btw有心理準備做得agency人工唔會好高,成日OT,開心嘅係會同同事好friend,如果okay嘅,咁咪報下in下,反正就係會有人鍾意呢種lifestyle.


text:
成日聽到0的酒店鬧鬼,點解0的酒店咁多鬼? 原因係 好多人鍾意0係酒店自殺.因為死左會有人發覺, 又唔會整污漕自己地方.佢地做酒店(特別係做reception既)會留意住客既出入.如果發現住客兩日都無出過門口, 打電話去房又無人聽, 就要一個職員加一個主管級人員一齊用後備鎖匙開門入去, 睇下係咪出左事.要兩個人一齊入去既原因係可以互相做證人, 如果間房唔見左野都可以有人證.如果真係有人0係酒店自殺, 酒店係唔會打九九九.佢地會用特別渠道將條屍送走,特別渠道唔一定唔合法, 總之係一0的唔會俾傳媒知道既渠道,因為好多傳媒都鍾意偷聽九九九頻道去搶新聞.為左防止傳媒報左出黎而影響生意, 好多酒店都會咁做.
我位朋友教我幾套住酒店守則, 世界通用!!
-
住酒店一定唔住走廊尾既房.酒店唔係永遠都爆棚, 當唔爆棚既時候, 酒店會由電梯大堂開始一路將房間分配出去, 咁做既原因係將住客集中, 方便清潔同執房等等,所以相對黎講, 走廊尾既房間人氣會較少, 容易招惹0的污漕野.
-
入到房唔好將0的櫃桶打開晒.好多人好鍾意一入到房就將櫃桶打開晒, 睇下有0的乜野,咁樣其實好易「迫」0的污漕野出黎.鬼都怕人, 如果間房真係有鬼, 要留返一0的地方俾佢匿埋.
3.訓覺最好著返一盞燈.好簡單, 俾返少少「陽氣」間房喎.
4.見到間房有聖經, 唔駛驚,但係如果見到本聖經打開左, 就要換房.間房有聖經有可能係因為宗教信仰問題, 未必係同鬼魂有關.但係如果本聖經係打開左, 就表示間房唔乾淨.因為打開既並唔係求其一篇經文, 會係一篇驅鬼既經文, 所以最好換房.若果真係迫不得已要住, 記住唔好懶有手尾咁合返埋本聖經!
5.假如一入到去就發覺好唔舒服, 最好換房.
6.假如有0的好誇張既事發生, 例如張床震, 電視/燈自己開關, 櫃桶自己打開等等, 唔好諗, 寧願轉酒店都唔好住,因為可能你已經唔覺意得罪左「佢」.
希望以上既資料可以幫助大家住酒店住得安心, 住得安全 !!!


text:
2015年3月28日星期六
Porzellanmuseum im Augarten
去完Meissen嚟呢度睇明白好多.
瓷器三種原材料feldspathic rock, quartz同埋kaolin. 可以掂㗎.
製造過程
維也納係繼Meissen(八年後)歐洲第二個生產到中式瓷器嘅地方.
同Meissen間博物館比,呢度多好多古董.
女士用尿壺
個包係瓷器嚟㗎
瓷器藝術品>>
一舊雲
呢度有個維也納會議Congress of Vienna二百年嘅特別展.
當年嘅一本德法字典.
維也納會議時用過嘅瓷碟.
嚟開會嘅人都愛買有維也納風景嘅瓷器做手信.
睇完展覽去間shop 睇吓啲瓷器啦.
都係好貴!
28 則留言:
呢個展館D野幾靚~回覆刪除
你有冇坐落去搓下泥, 可能身後會多對無影手幫你喎XXD回覆刪除
個包既餐巾都係瓷器仲正.
擺得係呢度既, 唔貴都對佢地自己唔住啦.
我平時見到貴瓷器,都唔敢行太近回覆刪除
戥以前啲僕人驚,撞花咗就要打死一世工.回覆刪除
第二張相中間嗰種原材料係石英(quartz)唔係petuntse喎回覆刪除
不過petuntse都係瓷器原材料嘅一種,其實petuntse同埋kaolin都係中文字嚟㗎,petuntse(pe-tun-tse)即白墩子,kaolin即高嶺土
中國係瓷器發原地,古時歐洲瓷器一直都做唔到中國咁好,係因為佢哋唔識用kaolin,當時只有中國先有kaolin,直到你之前講嘅17xx年揾到kaolin先做得成中式瓷器
好鍾意睇啲靚瓷器!回覆刪除
唔食得嘅最貴麵包喇!回覆刪除
好彩我唔會買呢家野, 識有人勁鐘意買貴價瓷器餐具, 一個匙羹都唔野少回覆刪除
嘩!D瓷器真係好靚,不過都好貴呀!回覆刪除
都唔一定外國月亮特別圓, 國內有啲陶瓷都好靚...回覆刪除
展品好靚又精緻 , 齋睇已滿足了 , 反而擁有就好擔心整爛 .回覆刪除
可以用手摸下個瓷器質感都唔錯喎回覆刪除
玫瑰花瓷杯好靚, 不過咁貴都係睇下好喇.回覆刪除


text: 防水工程推薦裝修做防水,正係好時機! 利東村防水工程防水公司防水工程推薦防水工程係家庭裝修嘅最重要嘅環節之一.就家庭裝修嚟說防水工程推薦98159809,防水工程主要包括衛浴間,廚房,陽臺等容易受潮嘅區域防水工程推薦98159809,如果出現屋企嘅廁所讓住戶畀「淹」咗,應該就係樓上鄰居防水做嘅唔好.但具體要點做,各區域嘅防水處理工程中要注意哪些事項呢?今天,小編就跟大家好好說一說. 一,廚房裝修防水工程 1,廚房裝修前要認真檢查樓上一層嘅廚房係否有得滲漏,如果有得,則應該先讓樓上嘅防水工程做好後再裝修. 2,廚房裝修時,如果將原有得牆地磚打掉重新裝修,唔管原嚟係否做過防水層,重新貼牆地磚之前都應該重做防水層,四周側牆防水層高200mm,有得浴缸嘅部位,防水層應該做到淋浴器能噴淋到嘅所有得部位. 3,廚房未裝修時嘅防水處理:原先未做防水層,則按照上述方法加做防水層;原先已做防水層,則應認真檢查,睇防水層係否到位,有得無破損,否則應修補.修補完後注水試驗,以樓下及四周牆身無滲漏,無潮溼為合格標準. 4,廚房多水潮溼嘅部位裝修完工後,其地面嘅標高宜低於廳房或走廊地面嘅標高.廚房門洞處應安裝唔怕水嘅石材,喺其根部應做防水處理,嚴防積水從門洞處向客廳滲水. 二,衛浴間裝修防水工程 (一)衛浴間防水施工流程 1,基層處理一般先仔細清掃基面去除浮塵,並去除水泥結塊和鬆動基層;啱管根,排水孔,陰陽角,牆面水電改後留下嘅空洞等部位進行特殊處理,陰陽角處應抹成圓弧形(或V字型). 2,按比例調配:施工前需要咗解如何調配防水塗料,咗解調配嘅比例係幾多等知識.如果唔按比例調配,調配出嚟嘅防水塗料可能就達唔到原有得效果. 3,塗刷方法防水塗料塗刷時由下至上,先牆後地塗刷.第一遍和第二遍塗刷間隔時間最好喺4-8小時左右.塗刷後一遍都係喺塗刷好嘅前一遍防水層唔粘手嘅前提下塗刷,且前後兩次嘅塗刷呈十字交叉. 4,塗刷遍數唔同嘅防水塗料塗刷嘅遍數可能唔同,一般喺兩遍到三遍. 5,塗刷高度衛浴間淋浴牆防水高180cm,非淋浴牆原則上防水塗料唔能低於30cm.但為咗強化防水作用,建議統一做到180cm高;啱於衛浴間改造嘅輕體牆或自建輕體牆,建議防水高度做到頂部. 6,塗刷厚度防水塗料必須刷到國家驗收規範嘅1.5mm厚. (二)衛浴間重點防水部位 地漏部位,小水管和樓板銜接部位以及馬桶管道等部位,向向係廁所最容易漏水嘅地方. 喺施工嘅時候,需要重點處理這些部位,一般其佢部位刷兩次,呢度需要刷多次;此外,滲漏比較多嘅出現喺過門石下面.施工時,喺過門石下面一定要事先做一個地帶,防水一定要卷到地帶之上,咁才能形成一個盆狀,形成蓄水,擋水嘅功能. 三,陽臺裝修防水工程 1,陽臺門窗防水:陽臺窗嘅防水,第一要重視門窗嘅質量,密封性要好.如果你嘅陽臺根本冇有得窗,或者你嘅陽臺窗嘅防水唔好,嗰麼就輪到第二條防水線咗. 2,陽臺地面防水:陽臺地面嘅防水,首先係要確保地面有得坡度.其次係要確保陽臺和客廳之間至少要有得二三釐米嘅高度差.要做到咁嘅高度差其實係好難嘅,因為建築裡面可能高度差只有得1釐米左右.這時你得用一塊大理石板嚟做裝飾,既實用又美觀.哽,石板嘅兩頭和下面都要用水泥堵縫防漏. 3,陽臺地漏防水:喺大雨天和颱風時,當雨量大於地漏嘅排水能力時,就有得可能陽臺地面形成積水,當水量太大時,就有得可能漫過推拉門嘅防水框從而進入室內.這種固然發生嘅可能性唔大,但嘅確係存喺嘅,所以要時刻保持陽臺地漏嘅暢通. 四,家裝其佢空間防水工程 一般嚟說,衛浴間,廚房和陽臺防水係家庭裝修中嘅重點防水工程.但係,家居中也還有得其佢特殊區域係需要做防水處理嘅. 例如,啲別墅嘅地下室,還有得啲住宅房屋嘅一樓區域,一般嘅做法係塗刷一遍防水漿料,再進行飾面施工....


text:
- Goodbye HK Hello UK
做中餐靠華人客就XX啦!
一個英國Town仔嘅中餐老闆就咁講.
一個town仔裡面有一間小型嘅中餐館,老闆係黎咗英國三十幾年嘅香港人.佢唔係嗰類乜都話掛住香港怨天怨地嗰類老華僑,反而係一個我覺得都算係非常融入英國社會文化嘅「假華人」.從佢口中係可以填補到,我離開咗英國廿幾年英國嘅轉變同現今中餐館經營嘅趣事. 點解我話佢係「假華人」呢?就係佢做生意嘅手法,以經完全脫離晒華人餐館嘅經營模式.廚師放假唔開門,自己放假又唔開.除咗要保持水準,而且唔想搵其它華僑替工搞到亂晒龍(簡單啲講放假唔想煩).而且佢好堅持有兩套menu,英國客人版同香港人(唔係華人)版.
英國人嘅menu大家都明係食乜啦,而香港人版就好有趣.佢好老實咁講,今時今日開中餐想賺所有華人錢就XX.因為國內客幾十個省幾十個口味,重要同家鄉一樣味點搞呀.而香港黎嘅就乜都要同香港比,厘度英國喎! 就只做好似我一家咁想食下簡單家常口味,要求不多接受到點都有分別嘅家庭熟客.佢話大家香港人都明,點整都無可能好過香港嘅.做下熟客,傾下計做個朋友咪算囉.要食「好嘢」,連佢自己都會番香港食吧啦. 佢話黎得英國開餐館,目標客人一定係佔大多數嘅本土人.
我就問佢唐人街同town仔嗰啲新界人開嗰啲,酒樓同takeaway都重可以喎.佢好感概咁話,有得食就好食.因為十間有七間啲老闆退休,都買晒比國內人.「用料嗰啲我費事嚇你啦,問題係佢地重係好天真咁做同胞生意」,即係唔啱你食啦. 最後佢話最欣賞就係一個香港移民第二代Alan Yau,阿爸阿媽開takeaway出身.自己就最憎傳統模式,就開咗全英國第一二間米芝蓮西人中餐,然後整咗最大嘅日式鬼佬中餐連鎖店"Wagamama".因為做餐廳生意最大目標客戶一定係最大嘅本地人,如果為咗要求高到做唔到嘅小眾客人,真係會XX...


text:
作為一個貪靚嘅港女,我由大學時期開始就已經接觸激光脫毛,試過唔同品牌,發覺最多人問就係「dermes好唔好」.所以今次我會將我嘅經驗以最客觀同真實嘅角度分享比大家,等大家自行決定dermes好唔好~
話說我係趁6月有生日優惠時買咗dermes脫毛療程,位置係上唇,而 treatment centre 我係去開dermes金鐘旗艦店,即係金鐘太古廣場度做療程.環境方面,我真係覺得超高質,入到去好似去到酒店大堂咁,勁有高級感.入到去做dermes脫毛療程間房都係非常企理,我個人覺得呢度係靚過朗豪坊centre(之前試做去過一次),極力推介大家去dermes金鐘旗艦店做treatment!
講到dermes脫毛療程嘅過程,睇返之前大家問dermes好唔好都係concern治療師嘅專業程度,而我今次就遇著一個幾nice嘅治療師,佢會好細心咁講解比我知我有咩問題需要改善,例如臉部太多毛會導致臉色比較暗沉,肌膚太薄所以療程後有機會出現泛紅等.雖然都係無可避免會介紹最近有咩優惠,但絕對唔係chur到淨係掛住sell,之後亂幫我做treatment~ 另外我覺得dermes治療師嘅手勢都幾好,快,靚,正,過程好快就完,我自己都幾滿意.
身邊好多朋友都好奇dermes脫毛痛唔痛,其實真係唔痛哈哈,特別而家出咗新機,即使脫毛過程有啲感覺,但都唔會係超痛,係可以接受嘅~加上我做上唇嘅面積相對細,好快就做完,所以都無乜不適感,如果做大腿或肚仔可能就會感覺大啲.
至於大家都好重視嘅dermes脫毛效果,我自己做咗6次之後都已經差唔多無晒啲毛毛,成個人睇起上嚟真係乾淨同白淨咗!其實普遍嚟講做6次就已經夠,可能之後可以幾個月做一次當保養,但都係要視乎你個人肌膚狀態.同埋療程後治療師都有細心跟進我嘅肌膚狀態,例如問我有無敏感,同埋提我小心乾燥要努力搽cream,呢個係出面比較少品牌做到.
總結嚟講,關於「dermes好唔好」,我會好老實講我個人覺得幾好,環境,過程,效果都非常不錯.雖然dermes價錢比市面上一般品牌貴少少,但畢竟係大公司,服務好完善,連部機都有保證(你永遠唔知出面啲美容院係用咩機),而且出面好多平價脫毛都係彩光而唔係激光,dermes脫毛效果真係差好遠!有興趣可以先試下免費體驗(https://bit.ly/DSSEO1121A),體驗後仲送Bioderma潔膚水同Bicelle B5 Gel!不過以上都係我自己個人經驗分享,由大家自行判斷dermes好唔好喇!
*本文章所發表的全部內容均屬個人意見及感受,並不代表任何品牌(公司)與本網站言論或立場.
COPYRIGHT 2022 BLOGSPOTHK. ALL RIGHTS RESERVED.


text: 兼職勞保- Part time / 暑期工 就唔駛買勞工保險? 兼職勞保- 今時今日香港地做生意真係唔容易, 競爭大, 營運成本又高, 除咗租金貴之外, 人力成本都真係一個好大的影響因素! 洗碗亞姐你出萬幾蚊人工都唔係咁容易請到, 所以好多中小企業甚至係初創, 好多時為咗節省成本同增加靈活性, 都會請下兼職part time 同暑期工去幫佢地應付下部份工作. 咁問題就嚟喇, 好多時公司老闆或HR, 其實都唔係好肯定甚至冇諗過, 究竟需唔需要幫兼職part time 同暑期工買勞工保險呢? 勞保王嘅答案: 就緊係要買喇! 根據《僱員補償條例》規定,所有僱主都必須為僱員購買工傷補償保險(即係勞工保險/俗稱勞保), 去履行僱主係條例同普通法方面嘅法律責任;否則就唔可以僱用僱員從事任何工作,無論其僱用期或工作時數長短,全職或兼職,長工定係臨時工;僱主亦唔可以係僱員的收入裏面扣除所需費用. 兼職勞保– 幫Part time / 暑期工 買勞保好麻煩? 好貴? 可能唔講你唔知, 好似一般只係請1至2個月的陪月姐姐, part time 快閃喺某個街頭做問卷的後生仔, 樓下茶餐廳暑期每日做幾個鐘的學生哥, 其實背後老闆都應該已經幫佢地買咗足夠的勞工保險. 咁下一個問題你可能會接著問, 要幫呢類人買兼職勞保, 會唔會好煩同好貴架? 放心, 其實最簡單既做法,就係搵返而家幫你處理開勞保的保險公司, 通知返佢你具體呢類員工的資料, 佢地就可以將員工加入返去現有勞保計劃的保障範圍之內. 咁如果咁啱你又因為各種原因都仲係唔係好識點攪, 當然10萬個歡迎搵我地勞保王去查詢點樣處理兼職勞保喇! 順帶一提, 其實唔單止勞保, 兼職員工其實老闆都要幫佢地供MPF強積金(有需要的話勞保王團隊都一可以提供埋一條龍開戶+供款跟進服務), 尤其係2022年, 香港政府同香港保險業聯會實施咗勞工保險新安排, 所有勞保保單都要申報好實際受保人數+總人工, 保險公司要收齊埋對應好的證明文件(即係過往的強積金供款紀錄), 咁先可以為新買或者續保保單正式出單. […]


text:
萬有引力,係四種基本力之一,又叫引力,指令帶質量或者帶能量嘅一孖嘢互相趨近嘅力,無論細嘢似花草定係大嘢似行星,恆星,星系啲天體,甚至光都會受引力影響.衹不過萬有引力係基本力裏頭最弱嘅,所以平閒時生活除開考慮啲嘢同地球,月球(潮)同埋太陽(大細潮)之間個引力之外會比較少涉及到.但涉及啲宇宙天體嗰陣時,好多時都要考慮埋引力影響.憑引力,太陽𧘌住各個星體構成太陽系,太陽系本身又同銀河𧘌埋圍住個銀河中心轉,銀河又同其他星系組成本星系羣與及其他仲要大嘅結構.萬有引力,無遠弗屆,亦即力去到無窮遠.之不過,愈遠愈弱,愈遠就弱得愈快.
最早總結出萬有引力規律嘅係牛頓.佢喺佢本《自然哲學嘅數學原理》入邊表述唨個萬有引力定律,講:
公式表示係:
牛頓個定律喺一般情況(質量唔大抑或距離唔太短)同現實衲得好啱.但個定律入邊假設引力係無中介又即時嘅(超距作用),同埋應付近距離引力作用(水星進動)陣時會有誤差.
一九一五年,愛因斯坦發表咗廣義相對論,如此更準確咁描寫引力.引力唔用力講,而用引力場同埋時空曲率來講.引力係質量不均,時空曲率帶來嘅結果.引力去到極致嘅嘢就係黑洞.黑洞嘅時空曲率之大,令到所有嘢,甚至連光都走唔出黑洞事件視界.


text:
-
écureuil嘅發音發音人 spl0uf (男,來自法國) 男,來自法國發音人 spl0uf
User information
Follow
8票 好 毋好
添加到喜愛嘅發音裡肚
下載報告
-
écureuil嘅發音發音人 hendialys (女,來自法國) 女,來自法國發音人 hendialys
User information
Follow
4票 好 毋好
添加到喜愛嘅發音裡肚
下載報告
-
écureuil嘅發音發音人 gwen_bzh (男,來自法國) 男,來自法國發音人 gwen_bzh
2票 好 毋好
添加到喜愛嘅發音裡肚
下載報告
-
écureuil嘅發音發音人 jief (男,來自法國) 男,來自法國發音人 jief
User information
Follow
2票 好 毋好
添加到喜愛嘅發音裡肚
下載報告
-
écureuil嘅發音發音人 bpoirier (男,來自加拿大) 男,來自加拿大發音人 bpoirier
User information
Follow
0票 好 毋好
添加到喜愛嘅發音裡肚
下載報告
-
écureuil嘅發音發音人 TaoStyle (男,來自加拿大) 男,來自加拿大發音人 TaoStyle
User information
Follow
0票 好 毋好
添加到喜愛嘅發音裡肚
下載報告
-
écureuil嘅發音發音人 Cistude (女,來自瑞士) 女,來自瑞士發音人 Cistude
-1票 好 毋好
添加到喜愛嘅發音裡肚
下載報告
-
écureuil嘅發音發音人 Metzger (男,來自加拿大) 男,來自加拿大發音人 Metzger
-1票 好 毋好
添加到喜愛嘅發音裡肚
下載報告
-
écureuil嘅發音發音人 goldenchocolate (男,來自加拿大) 男,來自加拿大發音人 goldenchocolate
User information
Follow
-2票 好 毋好
添加到喜愛嘅發音裡肚
下載報告


text:
老套啲講句,一命二運三風水,跟住先係四積陰德五讀書,命同運冇得好講,但風水就唔同講法,幾多富商名人都高薪厚聘風水師父睇睇風水,希望風生水起.早前曾志偉搬入風水屋後,$2,600買馬中咗$1,600萬,又喺澳門贏埋頭馬!筆者知道,講咩豪宅風水屋太離地,所以介紹番香港3大風水屋邨.
風水新居超旺曾志偉
藝人曾志偉去年底啱啱搬入大埔新居無耐,有一次用$2,600買馬,買連贏同位置Q三串七,竟然用刀仔鋸到大樹,贏咗$1,600萬!贏咗大錢,喺演藝界地位崇高嘅佢,就買咗唔少靚酒同美食,大宴娛樂圈好友,順便慶祝吓新居入伙,賞面到場嘅好友都話新居旺曾志偉.
風水新居睇嚟仲會旺住曾志偉,事關中完馬之後,本身係馬主嘅佢,名下愛駒「品自高」1月上旬以11歲「高齡」喺澳門贏頭馬.年尾搬入新居,2017開始咗無耐就已經旺成咁,風水嘅嘢,有時唔到你唔信.
不過平民百姓,儲得起首期上車都已經好叻仔,風水屋喎,咁易住咩?但又唔使咁灰,皆因香港有3大屋邨風水奇佳,住喺度有唔少人雖然輸在起跑線,但憑食正風水加上後天努力,一樣可以升呢做富貴人家,衝出屋邨!
▼曾志偉贏馬$1,600萬,台上嘅名酒,價錢都濕濕啦
▼藝員朋友都話新居旺曾志偉
演藝第一:馬鞍山 恆安邨
馬鞍山恆安邨1987年先至入伙,當年屋邨仔女出身後,經多年努力,依家係時候修成正果,包括星級原居民王祖藍,容祖兒同黃翠如.有趣嘅係,原來3人小時候同住一幢公屋,係樓上樓下鄰居,黃翠如家姐仲要係王祖藍同容祖兒嘅小學同學!
佢哋今日都喺演藝界撈到風生水起,其中黃翠如同屋企人曾經住過藍田嘅木屋,不過入住恆安邨後,黃父轉做裝修判頭,自此家境開始好轉,一家人仲「大鄉里出城」咁,去酒店食自助餐同去旅行.之後黃父仲做埋建築生意,到2000年置業,買入自住嘅公屋單位,兩年後投資商廈,又賺一大筆.最近黃父仲做埋上巿公司主席,身家以十億計!
容祖兒橫掃香港樂壇獎項,係今日樂壇歌后,成就唔使講全港都知.而同佢相識28年嘅小學同學王祖藍憑搞笑形象衝出香港娛樂圈,返大陸拍攝綜藝節目,收入本已豬籠入水,近排仲做埋老闆,開工作室,簽咗自己老婆李亞男外,仲簽埋徐子珊,阮兆祥,羅霖,周汶錡等藝人,生意同演藝事業兩瓣都掂,名利雙收.
文藝第一:薄扶林 華富邨
有平民豪宅之稱,具50年歷史嘅華富邨周不時有名車出入,皆因唔少居民嘅仔女發跡喺呢條屋邨,父母住慣華富,風水又好,當然唔捨得搬啦,咁啲有錢仔女同孫仔女咪間唔中返華富邨食飯,食完就揸靚車返歸咁囉.
華富邨風水點好法?今日華富邨嘅瀑布灣雖然不復清朝新安八景中的「鼇洋飛瀑」,但每逢颱風臨打到嚟香港,唔少海魚都會聚集華富對出嘅海岸;一打完風,漁民同釣魚發燒友嚟到都會大豐收,可見背山面海嘅華富邨,風水奇佳.
除此之外,華富邨格局係「四正向」,各大廈正向東南西北;風水師話,四正向嘅風水力量較強.另外,港島嘅山頂龍脈由山頂道,加列山道,落嚟最尾嘅華富邨同毗連嘅華貴邨,食到太平山分支龍脈嘅地運!
華富邨出產嘅名人都好有才華,好似音樂界有周華健,藍奕邦,電影界則有文雋,韋家輝,選美出身則有寇鴻萍,黎燕珊同譚小環,文化界就有王貽興,時裝就有I.T老闆沈嘉偉,名人輩出.
政界第一:牛池灣 彩虹邨
風水唔單止幫助人嘅財運同文昌,事實上仲可以幫助政界人士更上一層樓,好似前立法會議員兼電台名嘴鄭經翰,財經事務及庫務局局長陳家強,社民連前主席陶君行,同埋熱血公民前首領黃洋達都係喺彩虹邨長大!
九龍有獅子山,筆架山同飛鵝山等8個龍脈,加上古時候嘅皇帝自己,9條龍脈從九龍半島衝向香港,相傳「九龍」因此得名.當中飛鵝山龍脈經斧山同牛池灣,落於彩虹,彩虹因而地運奇佳.
另外風水訣要有云:「黑氣中微露彩色,禍將退盡.白氣中帶彩色,孝服中將有喜樂事.」彩虹邨各大廈外表油成彩虹色,排除黑氣之餘,仲迎來好運,唔怪得上述政界人士都能夠縱橫政壇一時!
雖然現今香港,大家要成功比以前更需要靠父幹,但在此強調,風水命理嘅嘢只係參考,命運始終掌握喺大家手上,況且上述屋邨出身嘅名人,有邊個唔努力向上爬?


text:
香港大學,香港中文大學,香港浸會大學,香港樹人大學,香港科技大學,香港理工大學,香港城市大學,香港嶺南大學,
拔萃女書院,皇仁書院,聖保羅男女中學,喇沙書院,華仁書院,香港華仁書院,嘉諾撒聖瑪利書院,聖若瑟英文書院,英皇書院, 香港道教聯合會鄧顯紀念中學,
順德聯誼總會梁銶琚中學,庇理羅士女子中學, 荃灣官立中學, 聖保祿學校, 拔萃男書院, 德望中學, 培正中學, 協恩中學, 聖保羅書院, 廖寶珊紀念書院,
可風中學, 英華書院, 金文泰中學, 陳瑞祺喇沙中學, 保良局第一張永慶中學, 聖士提反書院, 張祝珊英文中學, 屯門官立中學, 伊利沙伯中學, 聖士提反女子中學,
浸信會呂明才中學, 真光女書院,聖公會林護紀念中學, 宣道會陳瑞芝紀念中學,聖公會鄧肇堅中學,保良局百周年李兆忠紀念中學,嘉諾撒聖心書院,
趙聿修紀念中學,新界鄉議局元朗區中學,荃灣何傳耀紀念中學,賽馬會體藝中學,沙田官立中學,九龍真光中學,元朗商會中學,民生書院,聖芳濟書院,
聖公會莫壽增會督中學,聖言中學,華英中學,迦密中學,中華基督教會銘賢書院,保良局董玉娣中學,天主教母佑會蕭明中學,寶血會上智英文書院,
中華傳道會安柱中學,藍田聖保祿中學,迦密柏雨中學,可立中學,庇理羅士女子中學,王肇枝中學,佛教善德英文中學,協和書院,英華女書院,聖傑靈女子中學,
天主教崇德英文書院,屯門天主教中學,嘉諾撒聖方濟各書院,聖母玫瑰書院,何明華會督銀禧中學,保祿六世書院,荃灣聖芳濟中學,聖母無玷聖心書院,
瑪利曼中學,觀塘官立中學,聖馬可中學,南屯門官立中學,基督教中華宣道會鄭榮之中學,香港真光中學,順德聯誼總會譚伯羽中學,迦密主恩中學,聖公會林裘謀中學,
東華三院黃笏南中學,沙田蘇浙公學,元朗信義中學,觀塘瑪利諾書院,東華三院甲寅年總理中學,培道中學,順德聯誼總會李兆基中學,五旬節林漢光中學,銘基書院,
妙法寺劉金龍中學,嘉諾撒聖家書院,沙田循道衛理中學,聖嘉勒女書院,聖公會陳融中學,高主教書院,順利天主教中學,香港四邑黃棣柵紀念中學,聖安當女書院,
德貞女子中學,聖羅撒學校,梁球芝書院,沐恩中學,伍華書院,德愛中學,元朗公立中學,佛教黃鳳翎中學,聖士提反堂中學,聖公會呂明才中學,將軍澳官立中學,寶血女子中學,
仁愛堂田家炳中學,基督教女青年會丘佐榮中學,香港聖瑪加利女書院,恩主教書院,何文田官立中學,聖保祿中學,中華基督教會全完中學,屯門天主教中學,
蘇浙公學,仁濟醫院董之英紀念中學,基督教宣道會宣基中學,漢華中學,中華基督教會基朗中學,東華三院李嘉誠中學,筲基灣官立中學,田家炳中學,彩虹天主教英文中學,
順德聯誼總會鄭裕彤中學,東華三院李潤田紀念中學,保良局八三年總理中學,聖方濟各嘉諾撒書院,宣道中學,寶安商會王沙清中學,香港浸會大學附屬學校王錦輝中小學,東莞工商總會劉百榮中學,
港澳信義會慕德中學,梁文燕紀念中學,聖母院書院,瑪利諾修院中學,保良局李城璧中學,何東中學,德雅中學,基督教香港信義會信義中學,優才(楊殷有娣)書院,世界龍岡學校劉皇發中學,
金巴崙長老會耀道中學,瑪利諾神父教會學校,東華三院張明添中學,博愛醫院八十週年鄧英喜中學,聖馬利亞堂中學,東華三院呂潤財紀念中學,旅港開平商會中學,順德聯誼會總會胡兆熾中學,
文理書院,港島民生書院,西貢崇真天主教學校,慕光英文書院,保良局慧妍雅集書院,路德會協同中學,樂善堂顧超文中學,香港中國婦女會中學,筲箕灣官立中學,
中華基督教會何福堂書院,國際基督教優質音樂中學暨小學,威靈頓教育機構張沛松紀念中學,香港道教聯合會圓玄學院第三中學,崇真書院,中華基督教會基元中學,
美國國際學校,東華三院伍若瑜夫人紀念中學,


text:
你需要登入才可觀看此內容
768
36 留言 - “768”
-
-
-
-
-
-
-
-
-
-
有啲嘢想問下墨b
一路睇個時間線,由Dr D佢地係天台睇戲開始,到而家來到樹鄉,應該都係同一晚發生的事.因為都仲未見到話天光,樹鄉又話「黑夜中難以看見的身影」
雖然呢晚行雷閃電,但病港夜晚應該冇照明,就算平時有火把油燈甚至電力照明之類,而家狂風暴雨,又被袁燊和M搞到世界末日咁款,都應該咩都冇曬,到底秦狩佢地點樣障礙賽咁騎馬去到東面,聶一凜又用大劍斬到M隻腳,元蒼佢兩個又用到繩kick跌M之類.
佢兩隻兇獸對打搞到世界末日咁,所有嘢都被破壞,但所有角色的行動好似仲係日頭咁,完全冇因為夜晚而受到影響,個個開曬夜視眼咁,呢到真係唔係好想得明…
-
-
-
-
-
-
-
-
M應該唔會死嘅
唔知舊版小版小松帶出嚟嘅壁門設定會唔會沿用啦,
如果會嘅話 M應該就係呢個世界嘅救世主
道門上面有佢嘅名
天環人死咗大部分 應該仲可以搵康城幸存區嘅人嚟
然後港島人又唔係至於死得7788 ,有好一部份當初過咗去將軍澳區
-
-
這一晚風雨交加,行雷閃電,點樣靠月光呀,你中秋節打八號風球的話都乜都見唔到喇
仲有每晚都靠月光咩?講到好似每一晚都係十四十五十六咁.莫講話初一,半月之前和之後呀,月光都冇咩用喇講真
講到睇故一定要照單全收唔可以提出質疑,除左一面讚好之外唔可以留任何負面comment咁款,講多幾句就要屏蔽其他用戶,十足十CC台「又一隻」果啲on9仔咁
-
換言之,先莫講話呢一晚未必係接近滿月,可能係廿五至初五呢啲日子
當就算呢一日係十五,描述到咁的天氣,就算滿月都靠唔到月光喇
最多就係唔需要伸手不見五指的程度,但而家玩到越野障礙賽咁款,唔單止係唔係伸手不見五指喎,直程係每人都戴夜視鏡咁
-
係黑暗嘅環境人眼係會適應嘅
更何況已經長時間處於呢種生活底下
而且係個天不停打緊雷嘅情況下,都係睇到㗎
至於你話障礙賽嘅部份 除非你隻眼唔好
都係可以睇到啲大型瓦礫嘅 所以先有得跨過去
細嘅嗰啲直接踩過去就係
然後你又話咩都冇晒
用大劍斬M 用鐵鏈kick M
以兇獸嘅體型 要破壞咁係破壞啲樓
啲燈柱對於佢哋來講,眼睛都放唔入去
而且世界末日啊,都唔係全世界同你清空晒啦
匿埋係街口,簡單啲來講,即係視覺盲點 玩偷襲
屏蔽嘅部份主要係因為每次都打一大篇喺度問 睇到個人忟
自己思考下啦
-
-
原來呢位ching對CC台既人咁反感
唔通係為拗而拗既波台9?
洗唔洗搬埋個show blocked user 入黎?😹
真係救撚命 嘈左咁多篇文 又係咁屌人唔加更 一味係咁話唔會照單全收 其實就係得你係到眾人皆醉我獨醒
你咁撚多問題 有冇諗過點解其他人冇?
C唔cc台 又唔又一隻一件事啦
你就一定係果一隻啦
-
之前都有寫開病獵對夜視能力有要求 寫寫下呢班病獵都係頂級既 做到高難度障礙賽 又要屌
洗唔洗次次寫佢地做到咩野 就講一句 恰巧南淵病獵夜視能力極佳呀?
末世d人腳骨力好好 郁下都爬到上天台 係咪又要講下佢地腳骨力好好?
日日掛住搵野黎拗 點知原來病獸冇復原能力都唔知 仲要拎出黎屌 下乜病獸唔係可以復原嫁咩?
不如你專心睇多幾次啦 細節大師
-
-
-
-
-
-
-


text:
雖然成日都打文打到兩,三點,但大學過後好似都冇幾可通過頂,今次都叫夠哂朋友啦掛?!
通完頂是要返工的,Well~冇沖涼冇換衫都算,但個頭我堅係要日日洗的.
釣哂魚咁中下中下,好不容易捱到放晏,我即刻飛左落Aveda搞搞個頭.
木質感既裝修,成個人感覺都放鬆D呀:)
先做個頭髮分析,頭皮比較油就一定啦,曬完成日又無洗頭.
不過好在頭皮都尚算健康,只要Keep住洗頭應該都唔有大問題既.
即刻黎個應急處理,AVEDA Invati Scalp Revitalizer可以清理過盛的油脂,處理殘餘髮品防止堵塞毛囊.
清理乾淨之後就可以用我之前都介紹過Aveda pure abundance豐盈造型前噴霧吹返鬆個頭啦!
唔覺唔覺,已經成為左我既日常出門必用既法寶之一,用左大半枝啦.
個頭即刻鬆返哂,輕輕梳返整齊就掂哂啦:)
講開梳就一定要介紹呢把大木梳,用黎梳頭就緊架啦,最正係唔會梳到D頭髮打哂結,濕髮都照梳可也.
特點係好大面積既梳面,見唔見帶個洞呀?
係特登架,因為呢把梳係用氣墊設計既,邊梳邊按摩頭皮,幫助血液循環.
梳多幾梳,頭皮都健康D,想留長頭髮既女仔就更加要再梳多幾下,長得快D架.
氣墊設計唔單止用黎按摩頭皮,連身體手腳都岩用架.
用黎泵背脊真係舒服到爆呀:)
做完按摩個人都醒神D呀,飲埋杯茶先返公司XD
我今次都帶左Sun Care Hair and Body Cleanser同大木梳返屋企.


text:
人哋話食正餐有一個胃,食甜品係有另一個胃,今次同大家介紹嘅係屯門虹橋嘅有料案內所,利申未食嘢嚟食甜品都好飽…呢度有好味嘅梳乎厘班戟,窩夫,全部即叫即做,口感上真係唔錯.平日夜晚排晒長龍,但係都估唔到日頭去都唔少人,究竟香港人有幾鍾意食甜品orz
有料案內所 推介一:梳乎厘班戟
呢度主要有6款梳乎厘班戟:炙燒焦糖布甸梳乎厘班戟,Oreo朱古力流心梳乎厘班戟,伯爵茶梳乎厘班戟,小丸子紅豆抹茶梳乎厘班戟套餐,意式Tiramisu梳乎厘班戟,鮮果梳乎厘班戟.而今次Raven點咗嘅就係「炙燒焦糖布甸梳乎厘班戟」,蛋味勁濃郁,口感軟熟,送到嚟嘅時候仲係有微暖嘅溫度,配埋雪糕食幾好.
有料案內所 推介二:有料窩夫
除咗叫咗梳乎厘班戟,我哋仲叫咗一份小丸子紅豆抹茶麻薯窩夫,窩夫都係即叫即做,窩夫個心係麻薯做,所以口感煙韌幾得意,配埋抹茶味嘅cream同雪糕,甜甜哋嘅紅豆,味道口感都唔錯.
有料案內所 其他選擇
另外呢度仲有好多唔同嘢食,有冬天必食嘅雪山(沙冰),亦都有唔同嘅日式小食.
佢哋而家除咗屯門分店之外,仲開咗將軍澳分店,大家可以留意佢哋嘅Facebook 同 Instagram 有咩update.
虹橋仲有好多好嘢食:威威美食(漢堡包) The City Corner


text:
數學史
數學有好長歷史[1].史前嘅人類就喺度試緊用自然嘅法則嚟衡量物質嘅多少,時間嘅長短呢類抽象數量,例如度時間就有日,季節,同年呢啲.冇幾耐算術亦都好自然出現咗.古代嘅石碑亦表示嗰時嘅人經已有些少幾何學知識.喺打後嘅有歷史時代,數學係為咗文明早期嗰陣嘅生產活動而誕生嘅-包括稅務同貿易嘅實用計算,測量土地,同埋預測天文事件呀噉-呢啲需要可以簡單噉概括為早期數學對數量,結構,空間,同埋時間方面嘅研究.嗰時嘅人亦都有咗啲記數嘅架生,例如符木,或者響印加帝國(Inca Empire)入面用嚟儲存數據嘅奇普(Quipu)-唔同文明都有各自嘅記數系統.另一方面,古人都有啲對純數學嘅研究:古代中原嘅六藝之一就有「數」呢一門[2].而「Mathematics」呢個詞響歐洲有希臘話詞源 uaθnuatιkός(mathematikós)-呢個字意思係「學問嘅基礎」噉解,源於 uάθnua(máthema;「知識,學問」)-古希臘人已經有啲數學概念.
到咗 16 世紀,算術,初等代數,仲有三角學等嘅初等數學西人經已大致搞掂.17 世紀有咗「變數」呢個概念,令啲人開始研究變化緊嘅量同量嘅相互關係,同埋圖形之間嘅相互變換.西人響研究古典力學(Classical mechanics)嘅過程之中又發明咗微積分.隨住自然科學嘅進一步發展,為咗研究數學基礎而產生出嚟嘅集合論同數理邏輯呢啲領域亦都開始慢慢發展.總體嚟講,數學由古代到而家都一直係噉延展緊,而且同科學有好豐富嘅相互作用-兩者都有著數[3].
數學響歷史上有好多嘅大發現,並且直到今日都仲會有新嘅發現.根據俄羅斯數學家 Mikhail B. Sevryuk 響美國數學會通報 2006 年 1 月嘅期刊入面講,「存在響數學評論(Mathematical Reviews;一本好有料到嘅數學期刊)資料庫入面嘅論文同埋書嘅數量自從 1940 年(數學評論嘅創刊年份)經已超過咗一百九十萬份,而且每年仲增加超過七萬五千份嘅細目.呢個學海嘅絕大部份都係新嘅數學定理同埋佢哋嘅證明.」[4]


text:
8個接新娘遊戲推介(斯文玩仲高興)
婚姻係一生大事,好多傳統習俗戲碼,當中接新娘遊戲係大家最期待嘅環節之一,早於唐代已經有呢個習俗,果時叫下胥,傳統新郎接新娘時每經一個地方,會設有考驗難關,可能要交詩,答問題甚至即場詩詞Freestyle,考驗新郎才華,排除萬難先可以接到新娘入門,慢慢演變成今日嘅接新娘遊戲,或者叫玩新郎,由於場地通常係響女家進行,有長輩在場唔建議玩得太踩界,以免嚇親長輩,本文推介8個斯文嘅接新娘遊戲,咁就玩得安心,長輩放心.
接新娘遊戲推介 1. 開門利是
開門利是一定係接新娘遊戲中嘅首關,姊妹團為考驗新郎嘅誠意,會向新郎索取開門利是,否則連門口都入唔到,開門利是一般都係意頭數字,豐儉由人,通常有8有9,寓意雙雙對對,長長久久,避免1(孤單),4(諧音唔吉利),7(淒涼)等數字,一般$888,$999等都過關,不過姊妹團人數多可以就要再大封啲,一般姊妹團每個人平均$500-$1,000都收貨,萬一姊妹團坐地起價,你可以講財政大權由老婆掌握,要同老婆商量,突顯你尊重老婆嘅程度,切忌話窮,無錢,大吉之日小心言行,姊妹們亦要留意見好就收,切勿因貪玩延誤左吉時.
接新娘遊戲推介 2. 眾裡尋她
準備紅繩連結唔同嘅嘢,新郎要逐條逐條選擇,紅繩可以連結水杯,電視,衣櫃,甚至姊妹,如新郎揀錯一次,就要對住該物件或人物展現對新娘嘅愛意.
例子:例如揀中嘅紅繩連結其中一個姊妹,新郎可以講:「對住你,我咩都睇唔到,因為我眼中除左老婆睇唔到其他女人.」以意創造,考驗急才.
遊戲開始可以兄弟團一邊做掌上壓,估錯就加一個兄弟一齊做,直到最後你會發現,冇一條紅繩連結新娘,所以第一位做掌上壓嘅兄弟需要有相當嘅體能,因為佢將會由遊戲開始一直做掌上壓做到遊戲結束,其實一對新人嘅紅繩早就連結左,所以眼前呢堆紅繩連結唔到新娘係好正常,接新娘遊戲最緊要係氣氛,遊戲結果唔重要.
接新娘遊戲推介 3. 唱出愛意
新郎必須唱出帶有「愛」字嘅歌曲,若然唱錯歌詞或者唱得唔好聽,就要換過另外一首,而每一首歌必須有至少一位兄弟伴舞,全程拍攝的話放喺夜晚婚宴上播出,將會氣氛大熱,尤其五音不全嘅就更加要唱,場面一定非常攪笑.
接新娘遊戲推介 4. 衝破障礙
新郎為接新娘可以去到幾盡?直接考驗新郎以心理克服生理恐懼,假設新郎最怕食榴蓮,可準備與榴蓮相關食品,新郎每食完一樣可以得到一個字,然後需要透過所得嘅字猜出指定語句,例如「我會愛xxx一生一世」,遊戲中唔需要透露指定語句嘅字數,新郎可以單憑兩三個字去估,但估錯的話所有兄弟必須要飲一杯特製嘅果汁,當然要難飲,新郎亦可以故意陷害兄弟增加遊戲效果,前提必須顧及新郎嘅宗教信仰.
接新娘遊戲推介 5. 戀愛記憶
接新娘遊戲又點少得玩同一對新人嘅愛情史有關嘅遊戲?遊戲中先預備紙碟,然後以食物覆蓋,例如飯,意粉,或者其他小食,新郎同兄弟們必須食哂碟上面嘅食物先至會睇到隻碟寫嘅字係咩字,例如係地方名,新郎必須講出呢個地方同新娘有咩回憶,例如初吻,表白嘅地方,玩法如下:
準備10個紙碟,意味十全十美,結果依據兄弟團嘅人數作出調整,如果該地方名有3個字,將呢3個字分別寫喺其中三個碟上面,7個碟入留空,又可以10個碟入面有7隻碟係寫埋啲同該地方名無關嘅字,而為咗增加難度更加可以以其他調味料例如醋,辣椒醬,鹽,糖增加進食難度,同樣食材選擇上要注意新郎及兄弟團嘅宗教信仰及小心進食時整污糟身上嘅衣服.
接新娘遊戲推介 6. 多國度愛意
新郎響接新娘遊戲當然要表達一下對新娘嘅愛意啦!我愛你三個字,唔同國家有唔同語言表達,遊戲前先準備8個國家對我愛你嘅讀法,為增加難道可以撇除日文,韓文,普通話,英文,八個語言先喺新郎同兄弟團面前播放一次,全部人可以幫手記讀音,然後又主持人隨機抽問,至少要連續答啱五個先可以過關,一旦答錯一個就要重新開始,假如新郎唔記得讀音想求助於兄弟,必須先做20下掌上壓,兄弟嘅提示亦只能以嘴型表達,假設提示之後新郎依然答錯或發音唔准確,新郎及該提示兄弟必須各罰10下掌上壓先可以聽多次,遊戲將重新開始.
接新娘遊戲推介 7. 你愛我甚麼
接新娘遊戲中當然要包括基本傳統遊戲,你愛我什麼主要由新郎講出愛新娘嘅10個原因,簡單講即係講出新娘10個優點, 3秒鐘要答一個,答唔出或者太慢的話,新郎連同兄弟團必須做10下掌上壓以示懲戒,如果新郎嘅答案太行貨或者主持人唔滿意,可以要求新郎在懲罰候補答,例如靚係唔足夠,要具體講佢有幾靚.
接新娘遊戲推薦 8. 結婚宣言
愛情宣言通常會響接新娘遊戲嘅最後環節,因為已經差唔多臨近出門吉時,一般新郎都會喺新娘房門外宣讀結婚宣言,一般出面文具店都有得賣或者可以由新郎提早準備,主要功用係新郎必須喺所有親朋戚友嘅見證之下宣讀婚後會遵守嘅規矩,例如啲錢俾晒老婆管,食完飯會洗埋碗,任勞任怨唔使本等,順利通過接新娘遊戲就可以抱得美人歸啦!
結婚接新娘係開開心心嘅事,新郎應該大方啲表現自己,姊妹們亦應該點到即止,接新娘遊戲都係想炒熱當時嘅氣氛,同為夜晚嘅宴會增加色彩,始終當日順順利利出門係最重要.
Kama Delivery婚宴到會外賣服務除咗可以應用喺接新娘遊戲之外,證婚典禮或者輕婚禮場合都同樣適合,我哋貨架上面有針對唔同人數嘅美食到會外賣套餐,包括一口小食到會套餐,包裝精美,造型的骰,用嚟招呼親朋好友,慰勞姊妹兄弟團就岩晒,訂購金額滿$688即可享免費送貨地面交收服務,覆蓋全港九龍新界,歡迎瀏覽我哋嘅網站或者WhatsApp我哋查詢訂購詳情.
聯絡我們
WhatsApp 查詢/訂購熱線:5188 0757 / 6599 9941
Email:info@kamadelivery.com
追蹤我們
延伸閱讀
*未經許可,以上文章不得轉載或引用*


text:
「選擇」
不論創業也好打工又好,其實每日都會遇到好多選擇題.創業當然希望有生意,但係有時真係要考慮團隊嘅承受能力.有時真係唔係唔想做,而係如果格硬接咗單生意返嚟之後做死自己嘅團隊,或者會得不償失.當然好多時都會掙扎接定唔接,接就玩死自己,唔接就無錢開飯,所以有時真係兩難.有時真係唔係話多勞就多得,而係要平衡整體嘅經濟效益!
「不等」
其實要營運一盤生意真係唔係一件容易嘅事,因為唔係一加一就等於二.好多時你會諗請多一對手就會多一個人做嘢,咁即係可以做多一倍嘅嘢.但係有時未必係咁,因為有時請多個人返嚟反而拖累咗整體嘅工作效率,所以人多好辦事真係唔一定啱!而接生意亦都係一樣,有時真係贏粒糖輸間廠,真係試過一個原本三個月做完嘅項目竟然做咗兩年,咁你話係唔係蝕晒大本?
「得失」
以前係大公司當然就係無得揀做定唔做,因為都唔輪到你控制,而且做又三十六唔做又三十六,就算你幾唔想做都好都無辦法!但係當自己做生意嘅時候亦都會有同樣嘅掙扎,因為邊個唔想接啲大生意先得架,但係有時無咁大個頭真係無辦法帶咁大頂帽.所以有時真係要量力而為,唔好為做而做.因為一加一真係唔一定等於二,多勞唔一定就多得.
Also published on Medium.


text:
重拾光彩,健康亮澤
真正嘅美係源自你天生就擁有嘅臉龐,不過再高質嘅天然美女都需要做好護膚步驟!想令皮膚更幼滑,更富水潤光澤?只要搵啱妝前底霜就ok!我地嘅亮澤妝前底霜就係你嘅不二之選,即刻睇下佢有咩咁犀利?
亮澤小祕笈:成分大公開!
我地嘅皇牌透亮妝前底霜蘊含豐富營養,滋養肌膚,令你散發由內而外嘅健康光芒.所以究竟呢支妝前底霜有咩咁巴閉?等我地現身說法啦!
有機蘆薈汁
想皮膚散發光澤,關鍵係要補濕!透亮妝前底霜以蘆薈汁為基底,有效鎮靜暗瘡肌,療癒受刺激皮膚,同時係化妝前為肌膚補充水分.
維他命C
維他命C係最為聞名嘅抗氧化物,佢同時可提亮肌膚,促進膠原增生,令皮膚回復彈性.唔單只咁,維他命C仲可以對抗UV紫外線入侵,減淡黑班,令皮膚由內而外散發光彩.
紅酒白藜蘆醇
除左維他命C之外,白藜蘆醇都係另一個強效抗氧化幫手,佢蘊含豐富多酚,有助促進
膠原增生,打擊提早衰老.白藜蘆醇好處多多,但佢係呢款妝前底霜裡面就主要令皮膚
回復柔軟,潔淨嘅功用.
維他命E
我地都好鐘意維他命E嘅強大修復功能,而佢係呢款妝前底霜裡面就同時化身為護膚將軍,
為皮膚築起屏障抵擋乾燥症及自由基侵害.
綠茶
可以抗菌嘅綠茶向來都係我地100% PURE™產品「老是常出現」,因為佢實在係太好用喇!
佢可以好似肌底液咁幫我地平衡,潔淨皮膚,去水腫,而且促進新健康細胞增生.
雲母
雲母被廣泛使用於化妝品中,但唔少開採商利用不道德途徑獲取雲母,濫用雲母作為
填滿化妝品嘅內容物,所以一度令雲母係美妝界中聲名狼藉.我地保證循道德途徑開採
雲母,令你皮膚散發自然嘅珠光.
矽酮妝前底霜:點解要提防?對皮膚有咩害處?
話明係妝前底霜,咁好明顯佢地應該要改善我地皮膚嘅狀態,而唔係破壞佢.可惜,唔
少矽酮妝前底霜正正就係「搞搞陣,無幫襯」嘅表表者.無可否認,矽酮妝前底霜通常
都可以塑造猶如天鵝絨般細滑嘅皮膚,但矽酮呢種添加物有好多不為人知嘅秘密,隨時
破壞你辛辛苦苦鍛鍊得黎嘅牛奶肌!
如果你飽受混合肌或乾性肌所困擾,矽酮可能就係其中一個罪魁禍首.呢種物質可以抑制
死皮掉落,但死皮脫落係皮膚新陳代謝自然現象,抑制佢反而唔好;而且,矽酮某啲成分
會殘留係皮膚表面,堵塞毛孔.
所以,我地避免使用矽酮嘅最大原因就係佢會令皮膚大塞車,尤其是敏感肌或暗瘡肌
嘅你就要更加小心.矽酮妝前底霜可以話一不做二不休:先奪你皮膚水源,再為死皮
設下陷阱,後堵塞毛孔,咁仲唔係暗瘡大爆發嘅惡兆?
我地始終深信每一樣添加於護膚品中嘅成分都應該對皮膚有益,但矽酮委實係百害
而無一利.雖然佢令底霜質地較為潤滑,但唔代表佢係無可取替:我地嘅配方採用純天然
成分,既對皮膚有益,而且比矽酮效果更顯著.
取代矽酮的天然成分
亮澤妝前底霜以荷荷芭油,荷荷芭蠟,二氧化矽及稻米澱粉為基底.四大天王聯手
嘅結果,就係堪比矽酮妝前底霜一樣嘅妝效.
荷荷芭油嘅質地係最貼近我地皮膚天然嘅油脂,上手感覺絲滑,同時滋潤皮膚.而且,
荷荷芭油滿載維他命E及抗氧化成分,締造健康皮膚.
唔好以為二氧化矽同矽酮有咩相似之處,其實佢哋大纜都扯唔埋;二氧化矽係一種於
石英中發現嘅天然複合物.二氧化矽又名硅 / 二氧化硅,佢可以令妝前底霜變得更
細滑,貼服,均衡.配方中加入二氧化矽可令底霜質感增稠,同時防止裡面閃閃
發亮嘅礦物質沈澱,所以你每次上妝時都可以見到臉龐自然散發珠光.
而稻米澱粉就擔當起保護皮膚嘅屏障,佢持妝力效果一流,係24小時不掉妝嘅秘訣.
稻米澱粉含多種礦物,胺基酸及維他命B,令皮膚更長壽,更健康.佢同荷荷芭油
合作無間,既唔會好似矽酮咁堵塞毛孔,又可以令底霜裡面嘅成分發揮最大功效.
重點係:完全唔傷害皮膚!
點先叫「由內而外」,煥發光彩?
呢隻配方賣點就係佢蘊含非一般多嘅補濕成分.加入補濕元素可以令皮膚望落有一層
自然嘅水光,唔會太閃,太唔自然.呢隊補濕小分隊包括多位健將,例如蘆薈汁,荷荷芭油
及牛油果油.
另一大賣點就係我地唔用人造閃粉,而係選用道德開採出嘅雲母代替.呢啲非常微細嘅
顆粒會折射自然光,好似星塵一樣自帶暗暗珠光,含蓄得黎又高貴.我地採用嘅雲母顆粒
係極度精細,唔仔細睇都唔多覺,但搽上面後就會有一層淡淡嘅珠光,好似加左濾鏡咁.
講左咁耐,要記住幾個關鍵詞:亮澤妝前底霜既可補濕,又為你營造天然低調嘅珠光妝感.
因為單搽呢隻妝前底霜已經有偽素顏咁嘅效果,所以小編好多時候都唔搽粉底直接搽
呢隻底霜就出街,皮膚感覺零負擔得黎又好似有化到妝咁!
小編私心醒你正確搽妝前底霜步驟:
1. 首先,潔面後塗上肌底液及防曬.
2. 取一粒豌豆份量嘅底霜,係額頭中間,鼻梁及下巴點一點.
3. 用手指腹輕力將底霜抹在臉上,記住唔好太大力,只要用指腹輕輕將底霜往外
推開,直至覆蓋整個臉部就可以.
- 油性或混合肌嘅你可以淨針對某啲部位選擇性搽底霜.你可以將呢隻底霜當係眼影
妝前底霜或弱高光粉咁用,會令真正高光粉上面效果更明顯.
4. 等大概1分鐘至90秒,令底霜完全貼服後先繼續化妝.係等候嘅同時,你可以試下
用我地嘅睫毛液打底膏,或者搽下潤唇膏先;再唔係篤下手機,追下星都得嘅!
5. 妝前底霜可以當水潤型補濕液單獨使用,只要輕輕化埋條眉,上睫毛液,再搽唇膏,
就可以輕鬆打造偽素顏look.想遮瑕度高少少,可以疊擦BB Cream;當然你亦可以
繼續你平時嘅化妝步驟,打造由朝到晚都唔甩色嘅女神妝.


text:
上星期同大家介紹咗柳川呢個水都,大家又有無被佢吸引到呢?一場嚟到柳川,當然唔可以錯過柳川嘅美食啦!呢度嘅鰻魚飯非常出名,而且出名嘅鰻魚飯店仲唔止一間添~今次為大家介紹其中一間老字號-元祖本吉屋!佢有唔止一間分店,所以大家可以就住自己嘅行程嚟揀去邊間,方便自己~
元祖本吉屋歷史可以追溯到去天和元年,亦即係1681年,時至今日已經超過300年歷史㗎啦!柳川一共有兩間舖,分別係本店以及我今次去嘅沖端店.本店離西鐵柳川站比較近,而沖端點就離落船嘅地方近啲,視乎你嘅行程,相信總有一間方便你去嘅~佢哋另外仲喺天神都有分店,不過就未必有柳川呢度咁有風味啦~
點解我話無咁有風味呢?因為沖端店喺正河邊,靠窗嘅位可以好好咁欣賞河邊景色,睇住小船喺出面駛過~舖頭比較細小,喺外面睇就好似一間普通嘅屋仔.入到裡面亦只係有大概十張檯左右,慶幸到訪嘅時候唔算特別旺場,所以可以直接坐底開餐.遇著多人嘅話,話唔定要等返咁上下耐先有位坐.店舖裝修都幾傳統,而且地下仲係鋪榻榻米嘅,所以要除鞋入座~
蒸籠鰻魚飯同平日常見嘅鰻魚飯頗為唔一樣.一般嘅鰻魚飯都係先蒸後燒,而蒸籠鰻魚飯就會先燒後蒸,等啲飯可以喺蒸嘅過程吸收鰻魚嘅精華,同啲鰻魚一樣咁香咁美味!蒸籠鰻魚飯亦會配有鰻魚肝湯同埋漬物~雖然唔夠蒸籠鰻魚飯咁出名,但係蒲燒鰻魚亦都好好食~叫定食嘅話會比頭先講嘅湯同漬物,再多一碟醡物.醡物係燒鰻魚淋上些少醋汁,非常開胃,用回味無窮嚟形容都唔過份~
呢度嘅鰻魚飯,同先前介紹過嘅名代吉塚うなぎ屋比又係另一番風味,我唔會話試咗邊一款就唔使試另外嗰款,因為兩者都非常優秀!有時間去柳川同太宰府一日遊嘅話,就記得留時間喺柳川嘆返個鰻魚飯啦~如果你有任何關於旅遊嘅問題,歡迎您Inbox我哋或者留言問㗎~
元祖本吉屋官網:motoyoshiya.jp
沖端店營業時間:10:30 至 17:00 (截單時間:16:30,逢星期一休息)
沖端店地址:福岡県柳川市沖端町12
交通:從西鐵福岡(天神)站乘搭天神大牟田線特急列車前往西鐵柳川站,約需時50分鐘.前往元祖本吉屋沖端店需步行約40分鐘,離遊船落船處則約5分鐘左右.


text:
真心ge
我就斷斷續續都住左英國都十幾年 由中學大學到做野之後用t2正式BC左 都好向左走向右走漫長不過可以認真答你地幾件事
第一 香港人係真係好向左走向右走噪 主因係香港嘅環境習慣做成 再加上廣東話係外國人聽到係好向左走向右走un耳 因為 佢哋隻耳仔唔習慣我哋嘅聲調 又嘈又銀耳 係真係會想叫你哋收聲 就好似我哋聽越南文咁咋ma
然後你話有人搵個個屋主對質 先唔提咁做係幾咁痴向左走向右走線啦 你咁樣兜口兜面問人 就算人哋真係因為唔鍾意廣東話鄰居易半走 都唔會答你真相 咁樣搵人冇意義之餘真心好向左走向右走7 香港人咁多年都冇進步過 蠢老鼠
外國香港人嘅問題我都講咗好多年已經唔想再講 有興趣嘅起下我底睇我啲post
廣東話對於其他語言系統黎講係嘈, 人地以為係鬧緊交, 所以係公眾場合的確唔應該講咁多廣東話
不過你話係屋企小朋友都唔比嘈就過份左, 除非入夜都嘈緊咁當然黑人憎, 但冇detail唔討論個別事件
至於所謂對質, 唔知佢咩語氣同人講, 不過個屋主都有請佢入屋傾下計, 咁好明顯人地唔算太憎佢
如果有個大陸人問係咪嘈到你, 你廢事煩最多話冇事既, 之後關門就返入屋啦, 仲請佢入屋傾計?
所以我唔覺問題太嚴重, 香港人可能影響到人, 但起碼呢單野黎計係吹太大


text:
大家都知道燈光係日常生活中必不可少嘅重要元素,點樣挑選合適嘅燈飾,我哋往往會忽略,其實燈飾種類繁多,亦都有各自嘅優點同缺點,客廳應該揀點樣嘅燈呢?唔同嘅燈飾搭配又會有咩效果呢?功師傅今日就帶大家睇下市面幾種常見嘅燈飾.
吊燈
吊燈,非常常見嘅一種燈具.燈由天花板懸吊落嚟,在較高嘅空間中使用就可以得到足夠嘅照度.適用挑高樓層空間,燈最低點應離地至少2.1米以上,以降低空間壓迫感.吊燈嘅材質有好多種,金屬,玻璃,雲石等等.
吊燈嘅優點:燈罩可造型多變,令空間有畫龍點睛效果
吊燈嘅缺點:對空間高度要求高,如果空間太低要裝吊燈會令環境有令人壓抑嘅感覺
提提大家,選購吊燈要特別注意,客廳吊燈最好唔超過客廳空間的十分之一,而飯檯上嘅吊燈建議唔好大過餐檯短邊嘅三分之二.
吸頂燈
即係吸嘴燈,上面位置比較扁平,燈位直接裝喺天花板頂,下面就用燈罩蓋住,特別適合香港樓底普遍唔高嘅單位,約2.4 – 2.8米之間,吸頂燈嘅扁平形狀非常慳位,
吸頂燈嘅優點:耗電比較少,投光性能好,使用壽命長,燈泡唔外露,簡單大方,安裝簡易.
吸頂燈嘅缺點:造型單一,吸附天花板容易出現散熱問題
選購吸頂燈嘅時候要特別注意,燈罩材質要均勻,具有較高嘅透光性,如果唔均勻會影響燈嘅亮度.
射燈
射燈,可以嵌入天花板燈槽中作為嵌燈,或者直接裝設喺外露燈軌上或者天花板上面.通常用作局部加強照明,強調被照射嘅物體,烘托氣氛.
射燈嘅優點:體積細,安全性高,固態光源比較慳電,安裝喺燈軌上可自由變換角度
射燈嘅缺點:照射範圍唔廣大,唔可以近距離照射目標
安裝射燈嘅時候要多加注意,射燈可以直接照牆身,反彈嘅光線出嚟效果會柔和好多,如果選擇裝喺經常會有人停留嘅位置,聚焦得耐會令人感到不適.
壁燈
壁燈,顧名思義,就係喺牆壁上嘅燈,通常會作為屋企嘅輔助光源.壁燈光線較為昏暗,可以為你嘅屋企點綴氣氛,好多人會選擇喺陽台,走廊或者床邊安裝壁燈.
壁燈嘅優點:節能,使用壽命長,因為裝嘅位置比較低,清洗同打理都方便,同時可以為家居營造氣氛
壁燈嘅缺點:需裝設電線出口,唔容易聚光
如果屋企要裝壁燈需要注意一點,房屋係咪有架設壁燈電線線路,或者採用獨立開關式.如果要另外搭線嘅話,會增加額外成本.仲要記住壁燈安裝嘅高度,稍微高過一般成人嘅高度.
介紹完呢幾種常見嘅燈飾類型之後,功師傅都有幾個室內燈光配置小tips.
1. 均勻分佈光線:適當分布燈具位置,令到室內每個點盡可能同一光度
2. 避免過多直接照明:直接照明係將光線直接投射至物體,間接照明係利用墻或地板反射,營造柔和氛圍.見光唔見燈係最好嘅燈光效果,可以避勉燈光直射雙眼而產生眩光.
3. 避免光線照射喺玻璃面同鏡面,調整燈光角度,避免喺玻璃或者鏡面等反光面上產生刺眼眩光.
介紹咗咁多關於燈飾選擇嘅知識之後,大家係咪對點樣選擇適合自己屋企嘅燈飾有多咗了解呢?如果你有關於家居裝修嘅疑問不妨搵我哋精英師傅幫手,包你滿意.


text:
我們會發送內含重設密碼連結的通知信給您
為咗民主自由嘅黃色香港人,投奔咗英國之後開始發現啲嘢好貴呀!於是個個開始「勤儉持家」,慳得就慳,有著數就一定拎到十足!一個由BNOer開設嘅「Ale Channel」YouTube頻道,早排就拍片同大家開心share佢喺英國「唔使交電費」嘅經歷.原來,佢係趁佢租嘅嗰度新裝修未裝好新電錶,由業主幫佢畀咗兩個月電費咁話喎.睇佢咁嘅開心樣,真係忍唔住想讚佢一句:好有大志呀!
呢位BNOer仲好坦白咁話,佢趁呢兩個月唔使交電費燃料費嘅珍貴時刻,「狂用」乾衣機,焗爐;而且由於煤氣都係由業主畀住先,所以佢有得沖好舒服嘅熱水涼云云.嘩,呢啲嘢喺香港唔係好基本嘅生活要求嚟嘅咩,點解聽落好似喺英國咁難能可貴!?
有網民就唔畀面,潑佢冷水留言話:「知唔知佢住喺邊?send條片畀佢業主睇」.亦都有網民話,「之後加租會補番數架啦」,都啱嘅,世上沒有免費午餐,可能之後啲租金會貴到佢O晒嘴呢!
喺英國能源費飆升之下,各路BNOer紛紛採取渾身解數——慳錢!所以見到呢位仁兄咁開心,各位看官真係唔好見怪呀!因為喺英國啲電費,燃料費,仲有啲稅,都真係好貴呀!
原圖:YouTube視頻截圖投票已截止,多謝支持


text:
一眾 Pekkle fans 相信較早之前已經係龍頭 Vi 既 blog 睇到 Pekkle 將會出好多新產品,今日路經 Sanrio Gift Gate 見到佢地今日開始招募來年既會員,同一時間佢地亦都出左本 catalogue,裡面大部份產品係龍頭 Vi 既 blog 已經睇過,不過亦都有 d 係從未曝光既〔最起碼我未見過囉!〕,依家就同大家黎個 "溫故知新" 先啦!
已係阿 Vi 既 blog 出現過,並相信大部份 fans 都已經買左既 2010 年新產品包括....
兩款索袋
沙灘大毛巾
三款文件套
手提電風扇仔
Mouse Pad
NDS 筆
直遮 / 縮骨遮
環保袋
膠紙
人字拖鞋
鏡
八達通卡套
水樽,一共有兩款,下面果款應該仲未出...
汽車頭墊〔睇完個實物,覺得頭大大,對手又剩番兩個波仔咁細,仲要放左係個下巴度,而個身又變左隻蕉既 Pekkle.... 個 "形狀" 有 d 怪怪地咁囉..〕
鬧鐘
筆筒,筆記簿,原子筆及鉛芯筆
而以下呢 D 就連係阿 Vi 既 blog 都冇見過既新產品!!
手錶,一共有兩款嫁!有一款仲可以換錶帶,好 cute 呀!
筆袋,個顏色好 soft,好靚,唔知咩質地黎既呢?
估唔到 Daniel & Co. 今年會 "發左狂" 咁出 Pekkle 既 products,唔知關唔關我地之前投選 "我最愛 Sanrio 卡通人物選舉" 既事呢?唔通 Pekkle 經我地一班 Pekkle fans 發力 "吹谷" 之後,入左頭三名?所以 Daniel & Co. 就係咁出 Pekkle 既 products? 睇黎今次我地呢班 Pekkle fans 想唔 "大出血" 都唔得 lu....


text:
自從同上一個女朋友分手之後,我好朋友啊強就立志下一個女朋友一定要係日本人.
我有問過佢點解.佢話去日本見到好多女仔都非常之nice,試過喺大阪用半鹹淡英文問路,就算個女仔唔多明佢講乜,依然靠Google Maps 同指手劃腳盡力去理解同教佢點去.搞咗成五分鐘依然咁好笑容,最後仲帶埋佢去最近嘅鐵路入口搭車,佢話依點香港女仔真係冇得比,講緊嗰陣仲係一副回味樣.
啊強真係好單純.
Long D 都算,一對情侶最緊要係溝通到,了解大家嘅生活,接受然後互相融入.你話識台妹,大家都可以用煲冬瓜傾計,聽聞啲台妹仲覺得港式普通話口音好得意有分加;比你遠赴外國識到個鬼妹,只要你識英文就算唔太流利都一樣唔成問題.日本人英文又唔係叻,啊強對日文嘅認知又只限於「也咩嗲」同「熱菇熱菇」依啲唔出得街嘅用字,就算比你識到,唔通兩個日日就拎住個Google Translate 同用手語談情說愛咩?真係諗下都覺得攰.
不過啊強唔肯放棄,佢相信堅定嘅信念可以打破一切,決定咗半個月後就飛去大阪嚟一場「尋找他鄉的戀愛」.我問佢諗住點識人,佢話諗住睇吓到時酒店附近啲便利店同餐廳有冇女店員啱心水,然後搵機會約佢地收正食個宵夜.我例牌一句祝你成功,不過心入面默默標籤咗佢做痴漢,同時覺得佢前度飛佢真係情有可原.半個月後,佢喺group send 咗張準備起飛嘅相同時,我同另外一個老友私下傾緊如果佢喺日本比人當痴漢拉咗,我地係應該去保釋佢好吖,定係由得佢死.
去到日本嘅頭兩日啊強都有影吓相,講自己喺邊,食咩好西,附近間便利店有咩靚女店員之類.不過喺第三日啊強音訊全無,我地開始擔心一直以嚟嘅恐懼終於成真——啊強係咪已經比人拉咗?不過依個擔心只係維持咗半日,因為嗰晚啊強就用WhatsApp打電話比我,話搵唔到方法去識個店員.我心入面為唔洗專登去日本保釋啊強而鬆一口氣,然後把口就笑佢講就兇狠,之後同佢講喺Google釋定句「介唔介意今晚收工之後一齊食個宵夜」再喺埋單嗰陣比佢睇.
結果個日本店員笑笑口咁講句「個咩啦哂」,啊強嘅日本溝女之行就咁死喺佢覺得最吸引嘅笑容當中.
當我地以為佢會好好咁一個人玩多幾日就返嚟香港嗰陣,啊強又一次令我地驚喜——佢居然真係帶咗個女朋友返嚟,不過唔係日本妹,而係一個香港女仔.原來有一日佢喺居酒屋飲悶酒,飲到就到尾班車時間都唔知.結果跑到車站已經太遲,成個車站就得啊強同一個同樣自己遊日本嘅香港人,即係佢而家嘅女朋友.聽佢講完相識嘅經歷,我真係不得不寫個服字.
「又話一定要識到日本人做女朋友?」襯佢女朋友去咗廁所,我問佢.
「喺日本識到女朋友,都叫完成目標啦.」
傻人有傻福,應該就係講緊啊強.


text:
同一型號iPhone,加港兩地有分別?
加拿大iPhone唔支援雙實體SIM卡?
由於香港有唔少人都持有2個手機號碼,習慣一個用於工作,而另一個用作私人用途,所以近年喺香港新型號嘅iPhone都設有雙實體SIM卡咁貼心嘅設計.但如果計劃想喺加拿大買iPhone嘅朋友就要留意,因為當地所銷售嘅iPhone係唔支援雙實體SIM卡.雖然當地iPhone冇咗雙實體SIM卡設計,但都有方法令你可以擁有2個電話號碼.海外版雙SIM卡較常用嘅做法係1張實體SIM卡再加1張eSIM卡,咁就可以「一機兩號」啦!eSIM卡係一張虛擬既SIM卡,需要較新型號嘅電話先可以支援.如果想申請加拿大電話號碼eSIM,記得要向當地嘅電訊公司查詢清楚詳情.
香港型號iPhone唔可以喺加拿大維修?
其實雙實體SIM卡嘅設計只限定喺中國大陸,香港,澳門所出售嘅iPhone型號,海外版雙SIM卡就採用SIM卡加eSIM卡形式,而兩者嘅分別可能會引致維修上嘅風險.由於電話型號唔相同,如果你持有香港購買嘅雙實體SIM卡iPhone,喺加拿大有任何損毀需要維修嘅時候,當地未必提供支援更換或者維修服務,有可能需要將電話寄回香港店舖安排維修.為咗減低風險,小編建議使用iPhone嘅朋友仔喺離港前先向Apple客服查詢清楚維修保養嘅程序.再簡單啲可以準備多一部手機,一張SIM卡一部電話,咁就可以Keep住曬啲電話號碼啦!


text:
「尊重」
每個人都會將唔同嘅人同事分開唔同嘅次序同優先權,有啲人會以自己嘅利益行先,有啲就會話係家庭,又或者朋友,又或者工作.其實無論你嘅次序係點都好,每個人都會有少少唔同.有啲人會企係自己嘅角度去批評其他人嘅先後次序,不過其實乜嘢行先,乜嘢行後都唔係重點,而係你尊唔尊重其他人.事關每個人都有自己嘅權利去決定邊樣嘢優先!試問下如果你被人質疑嘅話你會點?
「優先」
其實人大咗,慢慢自己會將唔同嘅事物重新編排佢哋嘅優先權!以前我好肯定將工作排係所有嘢前面,因為工作帶俾我嘅係成功感.不過近年好明顯係將家庭放喺第一位,因為無嘢係俾屋企更加緊要.不過有時係好難去平衡所有嘢,因為有時某啲情況真係無得你揀,就算你幾想堅守都好,有時都要妥協.妥協唔代表要改變自己,只係喺某啲情況要作出適當嘅調整.太過堅持有時未必係一件好事!
「改變」
人生就係咁得意,當你一日一日長大經過某啲人生階段嘅時候,自自然然你就會作出調整,有時連你自己都未必察覺到.而最慘嘅係身邊嘅人改變咗,不過佢哋自己察覺唔到.因為佢哋會以新嘅優先權去處事嘅時候,所以就覺得同你有啲出入,一不小心摩擦就會出現.所以每當人生經歷重大改變嘅時候,自己其實應該檢視下自己有無改變先,當然知道有時真係好難,如果唔係當某啲事去到無可挽救嘅地步就大件事了.
Also published on Medium.


text:
TV INTERVIEW & DEMONSTRATION
(Cultural Plaza, 8/12/2019)
電視訪問及示範 文化廣場
CURRENT COLORS
浮彩攝影
主持: 大家有冇諗過洗潔精,芥花籽油,酒精甚至過期鮮奶都可以成為充滿美感嘅藝術作品呢? 究竟呢啲作品係點做嘅呢?咁就要請教攝影師阿Cat啦!
主持:今次你嘅作品叫做「浮彩潮流」同大家介紹吓乜嘢係浮彩?
Cat: 「浮彩」其實係塑膠彩 溝埋唔同液體之後 嘅化學變化, 除左啱啱講過嘅過期鮮奶,油,同洗潔精之外,我仲用過護髮油 同 卸甲水,仲有白膠漿 同埋 矽油(silicon oil) ,連擋風玻璃清潔劑都試過.不過大部份都可以喺廚房 或者厠裡面揾到!
主持: 你係點樣諗到用呢啲嘢嚟做創作?
Cat: 我平時都會用塑膠彩 創作一啲抽像嘅油畫,咁就已經研究左好多化學效果.之後就發覺 最精彩嘅唔單只係 啲已經完成嘅作品,喺過程之中更加會出現完全想像唔到嘅變化.所以就決定 咩都溝吓,然後將 每一個過程 都拍攝成4K片,片段裡面 最鐘意嗰啲畫面 仲可以capture出嚟 做大相.
Rolling Paint Demonstration by Catkaling
Cat: 例如早餐飲鮮奶 就種種奶都試吓冇咩效果,整開沙律又落兩滴橄欖油落去! …咁卸甲水就 真係突登去買,因為覺得油彩溶解嘅過程應該會幾有趣,咁又學下又試下 就掌握咗好多種魔法.
主持: 過程一定好有趣,不如即場示範吓……
Cat: 其中一種我覺得最神奇㗎呢 就係啲顏料會好似植物咁生長!好簡單架,我地先係個碟上面倒一層白色塑膠彩,呢啲就喺混合左酒精嘅塑膠油墨,只要滴兩滴就夠,啲油彩 就識得生長.如果用微距鏡頭拍攝,仲可以睇到 更加細緻嘅葉紋.係咪好似 有生命嘅紫色樹葉呢?


text:
男人的Fantasy (五十三) 我們怎麼了
兩年之前,我開始寫一個叫《我們怎麼了》嘅故事.當時我有講過,寫呢個故事嘅原因,係我覺得好多童年時嘅真摰友情,都會隨住年月,被沖刷得體無完膚.
我亦都提過,自己曾經喺某個地方遇到一個好多年冇見嘅朋友,但我冇選擇上前打招呼,而係刻意咁眼神迴避.事後我諗,我哋童年時嘅友情咁堅固,點解成長之後,我會選擇扮見唔到你.
我因為呢個朋友嘅事,而寫咗一個故事.本書有好多讀者睇過,佢哋亦都有同我分享與朋友嘅喜樂事.唔知點解,每隔一段時間,我都會上Google搵吓《我們怎麼了》嘅關鍵字搜查,我好想睇吓,自己會唔會有一日見返當年我迴避嘅朋友,佢會唔會有機會見到呢本書.
最後,我除咗搵到大量S.H.E唱嘅同名歌嘅資料之外,我搵唔到自己想見嘅人與事.
到後來,我從我哋之間嘅共同朋友口中得知,呢位曾經被我遺棄嘅朋友,原來已經睇過《我們怎麼了》呢本書.我唔知佢有咩感覺,但當我知道呢個消息時,內心嗰種激動真係非筆墨可以形容到.
我曾經諗過,主動咁再去搵返呢個朋友,但最後我都係打消咗呢個念頭.上一次我遇見佢係緣份,只係我自己放棄咗;下次再遇返佢,我希望都會係由緣份驅使,到時我可以自己再把握一次.
有感而發,係因為今日剛剛去完一個喪禮.離去嘅朋友細我一年,因為隱性嘅病,無聲無息就離開咗.我同佢唔算深交,但佢陽光開朗嘅性格,係我好欣賞佢嘅特質.
仲記得識佢時我仲係自己打理舖頭,次次見到佢,佢都會主動同我笑.我天生係一個毒卵,好少會主動同人笑,仲要係男人.佢嘅笑容係我哋打開話題嘅橋樑,之後我地每次見面都會好主動傾偈,雖然講嘅都係廢話,但同佢嘅記憶都總係帶住陽光.
知道佢離開後,我特意搵返同佢嘅WhatsApp紀錄出嚟.我聽完又聽,聽完又聽.
人生要做嘅事就要即時做,邊一個人可以話俾我知,佢有資格等?
薛可正Facebook Page
http://www.facebook.com/sithoching


text:
Ian Dunbar’s Dog Bite Scale
最近因為湊女同準備考試,所以都好少update,今日趁得閒,將之前係另一個 group 寫既野整理返落網站先.
今日講下比狗咬既程度,雖然香港獸醫同埋 trainer 唔係太流行用呢一套,但呢套其實都算係比較容易量化「咬傷」既程度.歐美地區既獸醫同埋訓練師每每遇到狗咬人/狗咬狗既個案果陣,都會用呢個表做參考.
成日見人話比狗咬﹑隻狗咬我﹑比狗咬傷﹑隻狗咬其他狗等等… 其實所謂咬﹑所謂傷,好難介定.同一個傷口,有人覺得好嚴重﹑有人覺得無乜野,有人覺得咬人隻狗有問題好惡,有人都可能睇得出未必係咁惡純粹係其他意外因素加埋令件事望落好差.咁點樣去睇呢次咬傷大唔大獲呢?
Ian Dunbar 就用左呢個方式去分類 level 1 – 6.通常去到 level 4 既狗就要開始留意,level 5 甚至係6就一定係危險.
幾個月大既狗仔成日追人手腳咬,果種其實叫做 play biting,係佢地學習緊點樣用力同點樣玩既階段.有唔少主人會直接用唔同方法去「罰」或者阻止,但其實未必係一件好事.
有樣野叫做 咬合力控制 (Aquired Bite Inhibition, ABI),有一半係天生已經係咁,有另一半係要經過 play bite 階段不停練習學返來的.
好多時如果狗仔一咬就唔準,佢地只會學識 可以咬/唔可以咬. 相反如果係慢慢教佢細力,最後先唔準咬,中間可能加返少少遊戲同埋規則,咁樣隻狗最後學識既就會係 Yes / No + Soft / Hard Discrimination.
可能有人話:我隻狗好乖唔咬人,有乜所謂?
一隻幾乖既狗總會有咬人既機會同時間.隻狗因驚慌﹑受傷﹑唔舒服﹑被挑


text:
你認識一啲出名嘅殘障者嗎?
不論係鄭豐喜,杏林子,子鶩,乙武洋匡定係力克胡哲,都有一個共通點:佢地身體受苦,但係積極面對,而且透過分享經歷,激勵咗好多人.
於是,好多人expect殘疾人士嘅故事就一定好勵志,好正面,教人克服困難,面對逆境,最好仲好似心靈雞湯,睇完得着安慰諸如此類.
我好想講,唔係咁.
蒙容總不棄,椅杖遊蹤由2014年8月到而家已經寫咗一年幾.雖然文章唔多,但我真係好希望透過文字,促進健行者對輪友杖友嘅了解.
往往一路落筆,我都一路諗,我寫出嚟呢啲我觀察到嘅城市風貌,係建基於我每日面對緊嘅困難之上.咁我點睇呢啲困難本身嘅意義?其實係冇㗎喎.見到多過三級樓梯就要搵嘢扶有幾正面?夾硬一步一步試吓行落去就等於好有勇氣?Please!日日咁樣係只有無奈.越寫,我就越係等於挖自己啲瘡疤出嚟面對同埋介紹俾人睇.所以我先寫吓停吓,硬係覺得成件事有一塊missing puzzle.明明做緊件100%好事,點解會咁辛苦.
後來偶然睇到澳洲輪椅記者Stella Young嘅ted talk,我先醒覺,我地一樣係人,一樣響一個有限制嘅軀體裏面生活,唔係一個born to be學習榜樣嘅存在,亦唔一定要係某一類訊息嘅傳遞者.原來我寫寫吓,冇咗自己.
原來無障礙設施只係切入點,重要嘅係人心,而我透過自己嘅文字同過程中嘅掙扎,先知道塊missing puzzle,就係情感.
健行者覺得我哋好tough,好值得學習,只係錯覺.我係基督徒,同時作為一個苦難中嘅人,基督教俾我最大嘅安慰,就係有啲苦難係的確冇答案嘅,而上主在其中與人同行.同行唔一定係同甘,亦可以係共苦,要響苦難中搵意義,係好艱深嘅神學議題(得閒要搵返龔立人果本《眼淚並未抹乾》出嚟睇).我今日仍然站得住冇響苦難中崩潰,的確係有嘢撐住我,可以係上主嘅恩惠,可以係我嘅積極樂觀.但係咁唔代表我哋就金剛不壞,我哋一樣有軟弱,一樣會抱怨,我哋唔係特別勇敢.取材過程中,都訪問過一啲殘疾朋友,佢哋都好積極面對,同時佢哋嘅掙扎一樣係好真實而令人心酸.
呢啲嘢寫出嚟註定唔會受歡迎,唔會有好多人會想睇,就算睇悲劇,大家都唔係因為鍾意自虐,而係去欣賞悲哀本身帶來嘅強大張力,而最重要嘅係大家知道,呢啲係虛構嘅.真人真事冇戲劇咁dramatic,而且活生生嘅苦痛放響面前真係會令人擰歪面,但係如果我哋講傷健共融,連最基本嘅一步面對事實都做唔到,點都要或多或少美化佢,就唔使再講下一步.
我相信,輪友杖友響一個健行者為主嘅社會裏面,係收埋咗好多情感,好多想人了解嘅感受,渴望有人共鳴.如果餘力能及,我好想將「椅杖遊蹤」呢件事由硬件為主,變成一個更大嘅project,讓聲微力弱嘅輪友杖友,或無名或具名,去一齊話俾呢個社會聽,我地內心真正嘅想法.好艱巨,而且我未有任何頭緒,但我希望係有意義而且能夠影響香港嘅一件事.我只有一枝拐杖,有冇人可以同我一齊諗?


text:
「家庭」
係香港好多人都會忽略咗家庭暴力嘅問題.而香港的情況嚴重嗎?據政府統計,係二零一七年一月至三月新呈報嘅虐兒個案就已經有二百五十六宗!如果對一歲或以下嘅幼兒大力搖晃,拋接,撞擊,會引致搖晃症,嚴重嘅係會導致失明,癱瘓,意識受損等永久性傷害.而如果對小朋友施暴嘅話,除咗手腳及腦部受損之外亦有可能會傷及內臟.如果大家身邊發生任何嘅家庭暴力,記得一定要舉報!
「虐待」
其實真係好難想像點解有人可以虐待小朋友,尤其嗰個係自己嘅親生骨肉!相信好多人近日都留意到網上流傳嘅一條虐兒嘅短片,雖然條短片證實咗係一年前被偷拍,而直至近日先至俾人公開.只不過點解可以對一個仲著住尿片嘅小朋友拳打腳踢?如果你睇過條片嘅話,你一定都會睇到好嬲!點解可以咁樣對待一個小朋友?而暴力行為會孩子帶嚟嚴重嘅創傷,而大家亦都應該正視家庭暴力嚟個問題.
「傷害」
當然身體嘅傷害會隨著時間而痊癒,但心靈嘅創傷係不容忽視.如果小朋友自小係暴力下成長,首先會令小朋友對人失去信心.係性格嘅建立上亦會出現問題,因為佢哋會失去對人嘅信任.受害嘅小朋友係返學嘅時候會作出唔同嘅反應,有眼啲會變好怕人唔願意同其他人接觸,遇到問題亦唔敢出聲.另一方面,有啲小朋友會變得過份熱情,因為佢哋係父母身上得唔到到關懷同愛.而亦有啲小朋友就會以暴易暴,用暴力解決問題.
Also published on Medium.


text:
親子年度大大大盛事!因為來自芬蘭嘅 Superpark 終於殺入香港,早一排已經勁洗版,今日開幕終於可以率先嚟玩個夠.今日哥哥呀芊知道夜晚有得去玩,就即刻半個鐘內做好哂所有功課起行(不如每日放學都呃佢話有地方去囉不如...)
Superpark就位於「奧海城」的「一號銀海」地下,由奧運站E出口行過去,見扶手電梯落去,到外面見天橋行過對面就係.我目測都要10-15分鐘,正門面向海旁,環境超美!
以遊戲運動概念為主題,簡直可以話係一站式的室內活動樂園,因為佢唔單止適合幼小朋友玩,都啱年青人,甚至大人都一樣咁啱玩.如果帶小朋友嚟放電,可能你自己都要放埋一份
在 Superpark 裡面有這家 Cali-Mex Bar and Grill 都係隸屬於 Superpark 的,下次有機會我呢個扒控要試下佢 D 扒先得!
Superpark 主調顏色為紫+黃,有讀 Art 嘅同學仔一定知道呢兩隻色係對比色,真係好Sharp,本來想大家都搵番紫+黃色衫褲嚟玩,但老實講呢兩隻色平時真係少著少著
今日係 Grand Opening,先聽聽全球行政總裁 Juha Transkanen 講兩句,佢連同創辦人 Taneli Sutinen 都係來自芬蘭,佢哋喺芬蘭開咗一間細細的活動樂園,本預計容納10,000人,結果卻超出15倍.因而在世界各地繼續拓展業務,今年終於嚟到香港.
每一次影相佢哋擺埋D甫士我都唔係好明想表達D乜嘢.唔理咁多喇,快D戴上手帶著好襪準備入去開片啦
成班小朋友就好似跑馬地準備開閘嘅馬一樣(唔好怪我咁樣形容,其實似喪屍多D),職員姐姐一解開個欄帶就即刻衝入去玩
Superpark 設有3個園區
冒險地帶 Adventure Area
有迷你賽車場(是法拉利及寶馬踏板車),超級車呔滑梯,空中滑索,粒粒障礙牆,兒童歷奇城巿及幼兒體操區等,最啱家長同小朋友一齊玩!
遊戲競技場 Game Area
彈珠足球場,棒球練習場,高爾夫球練習場,街頭藍球場,最正係有雷達及電子系統測量成績,用嚟比賽鬥高分最啱!
自由式殿堂 Freestyle Hall
滑板或踏板車(場地由主辦東京 World Cup Skateboarding 的頂級歐洲品牌設計及建造),數碼攀石牆
佢哋一支箭就飛入嚟「幼兒體操區」就知道 Superpark 安排放喺門口最近地點係無錯
超有深度嘅波波池,芊芊跳咗落去真係得番個頭伸番出嚟!
哥哥就最鍾意玩吊環,飛嚟飛去!最驚你撞親其他小朋友囉
其實每個遊戲旁邊都放咗「遊戲規則」,不過佢哋都唔理咁多....見嘢就爬見嘢就玩
呢座我叫佢做「聰明豆山」因為呢個「粒粒障礙牆」斜坡上的裝置真心好似「聰明豆」同「蛇寫糖」
用唔同方法爬上去再瀡番落嚟,來回幾次真係大人玩都可以減到肥
呢個「空中滑索」係我見過當中最快,點解?因為輔助佢位哥哥真係出全力助跑起碼三分一路程先推佢出去,去到最尾端端真係成個人拋起咗,超刺激!連呀芊都敢玩,果然跟得我出去玩多,食過吓夜粥,大家碌到最尾睇片啦!
仲有多項運動+遊戲的設施好好玩,好似呢個你睇落以為剩係射籃球咁簡單,其實佢係集進攻與防守於一身的遊戲,雙方要將波掉中對方身後的閃燈板,同時又要防止俾對方掉中自己的.同朋友嚟玩一定玩嘅開心,睇嘅笑爆肚.
中途加插同朱薰E打咭!(兩個被老爸迫去影相的小孩)
「高爾夫球練習場」兩兄妹跟我玩過咁多次,都仲係好似掃地咁...睇嚟等你哋再大D先教你哋啦
之後再嚟玩保齡球,不過唔係要推倒所有樽,係要將個波碌入去唔同分數嘅窿裡面
哥哥你姿勢錯哂喎
哥哥:「我砌!」其實都唔容易,連我自己一個都碌唔中,可能我屎波啦
又有得射籃啦!「勁力投球王」比起一般玩的大好多,最遠個籃目測真係有成15尺,呀芊只好射最近嗰個啦
哥哥呢種瘋了一樣的射球,我極之唔贊成!大家唔好學佢,一陣掉爛人哋個裝置就慘!
玩完一輪都係用手嘅遊戲,今次到用腳踢啦!「彈珠足球場」將波踢到唔同嘅分數人板或者嗰條好易滑梯嘅軌道,就可以同朋友比賽鬥高分.
睇住佢哋亂踢一通真好好笑
呀芊仲踢踢下走埋上去,佢唔係真係以為自己喺個足球場度踢緊波卦,一陣唔覺意俾哥哥踢個波「省」就痛死!
嘩!我仲以為咁復古有跳舞機,原來係一部更簡單更適合訓練小朋友腦筋及四肢協調的遊戲,只要按熒光幕顯示的位置(同步腳下的台楷也會亮起燈),然後跟著踩落去就得,呢度所有遊戲幾乎唔駛教,小朋友一上去就知道遊戲玩法.
旁邊有個「棒球練習場」,我睇見個棒球發射機噴出嚟個波快到眼都睇唔到,就知道呢個遊戲都係唔啱佢哋玩!影吓人哋就算...(BTW 呢個人真係下下都「𠾴𠾴」聲)
室內遊戲室點可以冇迷宮玩,迷宮多個出口有唔同類型的瀡滑梯
最刺激係呢條,又長又多彎!
但係除咗爬上爬落,迷宮底下都有D得意又啱小朋友玩嘅設施
呢個「迷你賽車場」佢哋就玩得最耐,雖然係腳踏車,但係一D都唔似,唔駛用好多力氣就已經可以推動架車向前郁,之後睇番資料原來每架車都係法拉利及寶馬踏板車,來頭不小!
連平時踩兩下踩唔到要喊嘅芊,今日都見步如飛!
見到呢個速度計分牌真係好PRO呀...究道我自己係咪TOP5呢?
呢個角度覺得自己好似打機 Mode
我要爬呀芊頭....(做老爸的梗係要一直扮過佢唔到啦...)
遊戲室三寶「波波池」,「瀡滑梯」同埋呢個「跳彈床」點少得,仲要係呀芊嘅至愛.這裡非常安全,因為每張彈床只能容納一個小朋友
另外一邊的彈床就有個海綿池
「超級車呔滑梯」,首先要將個超級滑梯拉上去
瀡落嚟前段較快,到後段就會慢落嚟,非常安全!不過其實都係睇邊個坐喺上面,如果係我玩可能快到甩碌
下圖中並非小女...唔駛嚇親
下圖都並非我犬兒...不過呢個區好啱習過武練過下體操的運動健兒上去玩
「街頭籃球場」名符其實係一個打籃球嘅街場,話時話...依家D康記籃球場咁難 BOOK,不如嚟 Superpark 玩仲好啦!
估唔到哥哥二年班已經夠力射籃...真利害
嘩!「數碼攀石牆」早一排已在網上成日見到,今次到 Superpark 終於可以試玩一下,不過真係堅難...要爬上去維持住已經唔容易,仲要拍打牆上投射出嚟的特效
睇唔出哥哥你又真係可以玩得兩手喎
最後著好 Full Gear 落場踩板同 Scooter 囉
真係由天光玩到天黑,呢個價錢算係超值,而且大人都可以玩埋一份,唔駛喺側邊玩手機
Photo by CANON 5D Mark IV, Len | EF 24-70mm f/2.8L USM
想跟我去體驗其他活動,快D報名親子團,同埋留意專頁公佈詳情啦!
呀劍評分: 10分


text:
又到三八婦女節,緊係要講下婦女重重視嘅問題:「男女平等」,或者最近好鐘意叫嘅「平權」.
早前喺Facebook見到個Post,內容又係嗰啲想第日個老公點點點,最緊要有啲咩條件咁.好多人都話男人一定要搵到錢,就算唔係大富大貴,起碼要照顧到屋企應付到屋企開支,要識做家務,唔好成日當個老婆係工人;當然最好就識煮飯,話識煮飯嘅男人特別有魅力咁話.講到咁好,當然大把人附和啦.
等等先,工又佢返家務又佢做連飯都煮好埋,咁個老婆呢?
我好讚成識煮嘢食嘅男人好吸引,會去做家務都好細心,可以一個人撐起成頭家好Man添.但當而家咁多女性開口埋口平權,點解男人要返工就理所當然,然後個男人唔可以一個人養起一頭家就係失敗,唔好考慮佢,而唔係公一份婆一份去合力支持個家庭呢?又點解男人肯做家務係細心錫老婆,女人做家務就係老公唔知個老婆做家務好辛苦粗心大意?
女性團體成日覺得佢地生活喺「父權社會」,而家好多不公嘅事都係由以前重男輕女嘅觀念再流傳落嚟.照佢地咁講,「男主外,女主內」都係其中一種,所以佢地成日都會強調家務又好,煮飯又好,男人都應該幫忙承擔,唔應該淨係由女人做,因為咁樣好大男人主義,好父權.
咁點解我冇點聽過有女團會支持女性出嚟做嘢,幫男人減輕家庭經濟壓力?
其實支持平權唔係問題,人人平等嘛,依個本意係好好,大家一齊做,無分你我.但好多所謂女團只係會一直喺自己「蝕緊」或者「做緊」嘅嘢上面大聲呼叫,要求女性待遇「提升」到同男性一樣(例如係平均人工或者管理層數目)同埋男人應該要做埋一份(就好似家務煮飯依啲),但點解喺比禮金,返工搵錢,性侵犯男性絕對劣勢方面喺「父權社會」當中得到嘅好處佢地唔會討厭,拒絕,照單全收?又唔見佢地高呼「女人都可以係強姦犯」或者「支持男女各比十萬禮金對方家長」?
佢地根本冇資格講平權,更甚者好多女團只係貪心,佢地只係借助平權依個風氣去試圖貪更多好處.
我要重申多次,我覺得平權係一件好事,我都好尊重會出嚟工作幫輕老公或者冇返工但家務工作照顧小朋友一腳踢嘅女性,但偏偏就係一班但求釣金龜發達日日行街買手袋唔洗做嘅拜金女同要拎盡好處嘅女團下下走出嚟打住女性同弱者嘅名號喺到做埋啲咁令人討厭嘅行為.情況就好似你話中國人都有好人,但我一聽到中國人就反胃因為真係太多仆街一樣.
我居然敢寫依篇嘢,我諗我痴咗線.


text:
轉眼又過一個月,小小豬又大一個月,已經係三十五個月人仔,仲有一個月就三歲,又可以開始計劃吓下個月點慶祝三歲生日會啦!
哈哈哈...唔講咁長遠,講返今日先.今日我地有個好好嘅節目同小小豬慶祝係三十五個月,就係等小小豬放左學之後,同埋小豬爸,小豬媽,仲有LULU妹一齊入迪迪尼玩啦!點解又可以一齊入去玩,咪就係因為佢地都買左銀咭,加入左成為全年証人仕,嚟緊可以多啲一齊入去玩啦!
自從我上次同小小豬拍拖入去玩時,坐左兩次小小世界之後,個傻豬仔就已經愛上左,仲成日係屋企不停口唱,所以我地第一個目的地就係小小世界啦~
仍然仲係好新奇,睇得好專心呀~
好攪笑...個傻豬仔一入到黑漆漆嘅地方,就用手仔蓋眼呀~
坐完船仔,小豬爸指定動作...食雪糕,小小豬都有份食,仲食得好滋味呀~
原本打算影MICKEY,點知勁多人,最後影左PLUTO~
仲有高飛呀~
影完公仔原本去睇巡遊,點知我記錯時間MISS左冇得睇,最後去左排隊影大眼.上次影左大眼,原本係勁想同毛毛影,所以開頭都有少少失望.不過...原來小小豬係鐘意大眼多啲,佢同大眼影得幾開心~
之後去左醫肚,跟住LULU妹就去左飛返轉太空山,我地就帶小小豬去左玩水啦~
玩到全身濕晒呀~
換晒衫又不停唱歌仔,唱得都不知幾投入呀~
又嚟SWEET SWEET 兩婆孫~
今次終於都唔多人,可以渣車車啦~
最後行多一陣SHOP就走啦~
不過亦都係因為多人,好多GAMES我地都冇玩.不過唔緊要,因為依家大家都有全年証,小豬爸渣車入嚟又好方便,所以真係可以多啲入嚟玩,實行密密入嚟玩餐飽呀!


text:
10個您想要新訊息框嘅原因
加泰羅尼亞話維基百科群體花咗好多時間通過由一個熱心用戶發起嘅維基計劃將訊息框 (你喺條目右上角見到嗰啲表格)更新.呢個先例已經上咗軌道,而我哋覺得值得將呢樣嘢推廣至其他語言嘅維基百科.我哋知道你都喺了解到呢啲訊息框點樣運作嘅時候都會想參與其中.冇錯,我哋可以比你唔同嘅原因去改每個有訊息框嘅條目,但係呢個10點嘅列表應該綽綽有餘:
- 真係非常簡單: 即刻撇甩以前淨係加數據入訊息框都要打一大堆原始碼同一啲好繁複嘅項目參數嘅年代.只要加一個訊息框佢就會自動喺維基數據搵資料.
- 一次過更新所有維基語言嘅資訊: 係維基數據改資料就會改動所有語言嘅維基百科. 譬如, 加入一個明星嘅死忌或者更新一個得獎名單就會實時更新所有維基百科版本.
- 環球數據,地區色彩: 如果你寧願喺文章加入一啲地區色彩,呢啲訊息框可以俾你手動加入欄目並蓋過喺維基數據搵到嘅資料.你亦可以保留喺舊訊息框入面嘅資料... 仲有好多功能.
- 更有規格: 呢啲訊息框會確保條目同其他有關聯嘅條目共享類似結構,令佢哋更易比較.
- 將互動元素加入地圖:訊息框可以標籤位置,俾你一撳佢嘅位置,就會帶你去一個互動嘅OSM地圖.你依家可以俾同樣目標嘅維基計劃一個幫忙.
- 俄羅斯娃娃:訊息框嘅欄位可以重疊:譬如,一篇有關一間組織嘅文章含有「總部」呢個欄位,就會激活載有知名大廈資訊嘅「建築物」訊息框.咁樣就可以解開一大串同條目有關但一開始並唔顯眼嘅資訊.
- 簡易保養:類似嘅訊息框可以組成類似種類,咁就可以減少保養嘅需要,因為除咗佢哋會有共享同融合嘅設計,你仲可以冇需要為咁多樣辦保留頁面分類-實在簡便!
- 呢個係一個合作計劃:由圖表框線嘅顏色到每個訊息框嘅欄目都需要大家一齊決策.所以不能科技有幾超卓都需要好多用戶嘅加入.
- 一眼睇晒咁多資訊:有時候讀者會喺訊息框搵資料更加快捷,而佢哋只會喺想了解更多嘅時候先睇晒成篇文章.咁樣可以令讀者喺搵佢哋想要嘅資料或者數據嘅時候更加方便.
- 一個新世界:我哋仲未探索呢啲新訊息框嘅無盡潛力.佢哋就好似維基百科本身,係一項永恆改變嘅工程.
呢個係一個例子:w:ca:Charles Robert Darwin.


text:
「嗰一日──人類諗起,被車廂異味烔死嘅恐懼──」
我諗揸車一族應該都有過呢啲經驗啦?
無論係嘢飲打瀉,吃完嘢後留低嘅氣味,或者係食物唔小心唔記得喺車上幾日後嘅味道,呢啲恐怖回憶絕對難忘!
但有時候明明無喺車入面吃嘢,但都係會有異味?到底係邊度出問題?
今日就嚟睇下車廂異味到底點嚟,同埋要點清除?有咩汽車用品可以協助減少異味產生?
車廂異味嘅來源基本上就係兩種:人為同設備環境.
人為就係指喺車廂入面食味道比較重嘅食物,嘢飲之後,或者係掛玉蘭花,用過於刺激性嘅清潔劑,精油等等,呢啲人為舉止所產生嘅氣味.
另一種就係明明沒特別做啲咩,但車廂都係會有異味,通常就係車廂設備嘅問題,冷氣系統可能有異常或者係座位皮革發霉發臭,或者係地氈嘅異味等等.
以下提供幾個有效嘅方法畀大家試試,一定可以有效消除煩嘅臭味!
1.定期換洗清潔空調系統或者係濾芯
同居家辦公環境一樣,空調系統都要定時清理.
異味通常都嚟自細菌,而細菌最容易匿喺汽車空調系統入面,產生嘅臭味隨住冷氣送到車廂每個角落,亦係造成車廂異味嘅原因之一.
想消除異味嘅話,最基本嘅第一步係要仔細清潔冷氣系統同埋出風口周邊.
2.利用菠蘿皮,橙皮等天然果皮消除臭味
柑橘類嘅氣味有助消除臭味,如果係車廂好耐唔散嘅食物味等,推薦用天然嘅果皮嚟進行除臭.
將橙皮仲有菠蘿皮放喺車廂一兩日,就可以有效除臭,但用完要記得拎出嚟哦!
3.活性碳,木炭,竹炭,咖啡渣都係除臭幫手
活性碳嘅特性之一就係可以吸附異味!
但其實燒肉會用到嘅木炭都係除臭利器之一,買啲放喺車到兩三日,可以有效清除煩人嘅氣味.
咖啡渣都有同樣嘅功效!吸味嘅同時仲會散發少少咖啡香.
4.除咗上面講嘅,盒裝洗衣粉都好好用
如果唔鍾意果皮味道,都唔鍾意咖啡味嘅話,洗衣粉都係一個唔錯嘅選擇.
將完整嘅盒裝洗衣粉打開,放喺車廂靜置兩三日,同樣可以吸味,而且就算放耐咗都唔會好似果皮發臭唔好處理,唔少人都推薦用市面嘅盒裝洗衣粉除臭.
5.清潔車廂地氈要記得清洗換新
地氈同樣宦係細菌容易孳生嘅地方,尤其天氣悶熱潮溼時,鞋底嘅塵土泥巴等等,帶上車又黐喺地氈,耐咗就會產生異味,想要清除車廂臭味嘅話都唔好唔記得車廂地氈,定期清洗換新,有助於減少臭味產生.
雖然唔少人都話最好嘅方式就係唔好喺車廂飲飲食食,但如果係長途車程,返鄉出遊等等,真係好難咩都唔食唔飲!
真係逼唔得要食嘢,就要善用訂造汽車用品避免食物打瀉.
好似係車用折疊枱,唔單止有杯架可以固定嘢飲,甚至可以放手提電話,大大減低整跌食物,嘢飲打瀉嘅機率.
仲有大家容易忽略,但相當推薦嘅車用垃圾袋.
防水車用垃圾袋比起一般隨便拎嚟當垃圾袋嘅膠袋更加襟用.
普通塑膠袋如果係冇放好,就很容易打瀉或者係踢到而發生悲劇,但車用垃圾袋掛喺櫈背袋嘅設計,唔單止清出腳邊空間,仲可以大幅降低呢啲打瀉嘅機率,最優秀嘅係仲可以防水,可以有效維持車廂空間同氣味.
無論係咪新車,對於愛車人士嚟講,車體嘅每個角度都係心頭肉,集比了解呢個心情,一系列嘅訂造汽車用品都喺呢度等你!
而家就嚟集比睇下啦,一定可以搵到你鍾意又可以保護汽車嘅優秀禮物!


text:
-
dancas嘅發音發音人 goberiko (男,來自意大利) 男,來自意大利發音人 goberiko
User information
Follow
0票 好 毋好
添加到喜愛嘅發音裡肚
下載報告
-
dancas嘅發音發音人 nobellius (男,來自荷蘭) 男,來自荷蘭發音人 nobellius
User information
Follow
0票 好 毋好
添加到喜愛嘅發音裡肚
下載報告
-
dancas嘅發音發音人 Objectivesea (男,來自加拿大) 男,來自加拿大發音人 Objectivesea
User information
Follow
0票 好 毋好
添加到喜愛嘅發音裡肚
下載報告
-
dancas嘅發音發音人 vozachudo2004 (男,來自玻利維亞) 男,來自玻利維亞發音人 vozachudo2004
User information
Follow
0票 好 毋好
添加到喜愛嘅發音裡肚
下載報告
-
dancas嘅發音發音人 babakn (男,來自伊朗) 男,來自伊朗發音人 babakn
User information
Follow
0票 好 毋好
添加到喜愛嘅發音裡肚
下載報告


text:
1.
一講分手,前男友就即刻扮自殺衝向馬路,但其實就一早停咗喺路邊再拎過頭嚟等我地追上佢,最後搞佢唔掂報埋警.
之後佢死纏爛打煩完我煩埋我啲朋友,仲inbox我朋友留遺書,一時話要去外國參軍,一時話要去撒哈拉沙漠尋死.
單嘢斷斷續續糾纏左兩三個月🤦🏻♀
2.
分咗手,前男友whatsapp我話佢喺我屋企樓下等我,仲瘋狂打俾我叫我去見佢,淨係cut線都cut到我燥.
當時返緊工嘅我想聽電話準備破口大罵時,佢搶先一步話我「你刻意扮絶情俾我睇穿晒,你咁樣做只係對自己殘忍」
最後,佢因為我屋企樓下多蚊,所以走咗.
3.
討論區開post話當時女友同幾個男仔去旅行,點知俾佢啲兵仔發現再share個post俾佢睇.然後,分手了.
4.
前男友一齊5年,有日佢無啦啦喊住同我講,話佢屋企人嫌我矮,所以要同我分手.
後尾我慢慢發現佢偷食嘅証據……
5.
嗰時同前男友都心中有數唸住散,所以佢講咗出口之後,我唔覺得特別驚訝同傷心,但反而有種重生嘅感覺.
點知佢講完後放聲嚎哭,我當時忍唔住笑咗出聲…
成個強烈對比嘅過程大概keep咗幾分鐘.
6.
前幾年啲高官都未興卸責落耶穌度,但嗰時我個返教會嘅男友就話發夢嗰時耶穌叫佢同我分手,結果真係分咗手.
7.
十幾歲仲係細路女時候,同個男仔拍拖,啱啱一齊都好sweet.
之後無啦啦佢話要分手,原因係太鍾意我搞到專心唔到上堂所以要分手,話要專注學業.
問題係,之後佢成績無好過,都係咁差……
8.
同男友鬧分手嗰陣男朋友太嬲一拳打凹左個雪櫃,即刻唔分手⋯⋯


text:
今日我諗起最近青衣城有大富翁既展覽, 同埋半年多前屋企樓下多咗條68E既巴士線, 可以直去到青衣城落車, 所以就試吓搭! 其實我好少會去追呢D商場既POPS, 不過今次真係做得好靚同好認真, 所以都專程嚟望吓, 如果好似上次FROZEN咁, 我就冇嚟啦...
不過在元朗公園開出既68E唔係咁密, 差唔多半個鐘先一班, 所以最好睇定咗幾點會開車時間表先至去等車!
我哋上咗車之後, 小朋友都開始瞓覺, 大約40分鐘就在青衣港鐵站落車, 轉個彎就到咗青衣城啦!
一入到去就見到大富翁的POPS啦!
我整蠱哥哥叫佢行入去, 之後佢先知呢個係監倉!
佢哋其實未接觸過大富翁, 不過一見到一格格就跟住行同埋跳!
有一樣要讚, 商場搵咗2個姊姊工作人員喺度, 專為到場朋友影相!
同埋大家好有秩序, 唔駛大家喺度爭, 如果喺Harbour City或者Timesquare
肯定幾班人企埋去同一個POPS, 影個陣要避開人!!! 可能青衣區比較少自遊行!
仲有好多其他POPS, 好多都係大富翁的棋子!
影完相玩完之後, 都差唔多6:00, 我哋就去食妹妹最鍾意既烏冬! 因為太早, 入到去想坐邊都得!
食飽飽後去個厠所, 商場真係醒目, 專登係厠所入口外面放咗好多部$5機動車!
喺你等呀媽去厠所既時侯就要俾小朋友坐, 我都最後要俾$5佢哋玩...
Photo by CANON 5D Mark III, Len | EF 35mm f/1.4L USM
呀劍評語: 同一般商場比較佢好在一行出商場就見到海濱長廊! 可以散步睇海吹吹風! 如果要加分就要視乎埋當日商場的活動同埋你食個餐好唔好食啦haha
青衣城簡介
青衣城是以海洋為主題的商場,有140多間商店,售賣潮流服飾,童裝,科技電器產品;還有多間餐廳.
請參考網址 http://www.maritimesquare.com/


text:
月初去咗一轉日本中部,為嘅就係去立山黑部睇雪啦!雖然今年多咗直航機飛小松,不過就唔係日日有飛機,所以用返名古屋出入會比較方便~正因為係咁,今次嘅旅程就先後喺名古屋住咗幾晚.揀酒店嘅時候都盡量揀一啲方便出入火車站,所以好快就決定咗住喺車站上蓋嘅 JR Gate Tower 酒店啦!
名古屋JR站一共有兩間上蓋酒店,一間係歷史悠久啲,2000年開張嘅萬豪 (Marriott) 酒店.另一間就係今次住宿嘅 JR Gate Tower 酒店,相對上新一啲,2017年上半年先開業~話明係上蓋,兩間酒店都係直接連住車站.萬一唔好彩天氣惡劣嘅話,都一樣可以輕鬆出入,何況酒店低層已經係商場呢!地理位置優越,自然價格亦都會貴些少,房價坐底都要一千蚊一晚.
酒店位於 JR Gate Tower 嘅中層部分,所以由地面往返空中大堂嘅高速升降機會同辦公室嘅使用者共用.遇著返工放工,又或者係食晏等嘅繁忙時間,拖篋出入就可能會略有不便.空中大堂有便利店同 Starbucks,亦透過電梯通到過去另一邊嘅高島屋百貨,值得加分.
大堂設於15樓,同層仲有餐廳以及健身室.而客房就分佈於18樓至24樓.大堂一共用咗兩層樓嚟打造超高樓底,無論係日夜都好靚~可以閒坐嘅位置算充足,即使係 Check-In Check-Out 嘅高峯期都唔會唔夠位坐.
今次住宿基本房型-Moderate Double,面積大約215呎.因為睡床偏大嘅緣故,要開大篋嘅話會有些少麻煩.儲物空間就相當充足,有唔少大櫃桶可以擺嘢,就連夾萬都係大嘅~善用各個儲物空間嘅話,相信可以留返最後一晚先一次過執篋,唔怕東一袋西一袋.
兩次入住嘅景觀大致相同,都係向東面.要留意因為酒店唔及旁邊嘅郵政大樓高,所以有啲房會變成同辦公室對望,相對上差一啲.天氣好加上運氣好嘅話,咁就可以望遠啲,遠眺名古屋城都得!另一面嘅客房就會同路軌距離近啲,對雜音比較敏感嘅朋友可能要多加留意.
每間房裡面都設有平板電腦,除咗可以用嚟上網同做鬧鐘之外,佢最重要嘅功能就係控制房內燈光同冷氣!想開燈熄燈,調教光暗,調教冷氣等等,全部都可以透過平板電腦做到.部腦有齊日文,英文同中文,所以就算係小朋友或者長輩都可以輕鬆用到,唔怕睇唔明.
洗手間方面,基本房型無採用乾濕分離設計,採用淋浴浴缸,相對上比較傳統.透過官網了解過其他房型,有啲有採用乾濕分離,亦都有啲分隔返淋浴同浴缸兩部分,所以唔同房型嘅體驗可以話相當唔一樣.備品方面齊備,仲好特別有提供美容套裝,特別啱女士~
佢哋嘅服務亦都好周到~開首提過今次行程主要係去立山黑部,所以中間有兩晚過咗富山住,回頭返香港前先再留宿.佢哋容許我哋寄存行李兩晚,而且仲喺我哋 Check-In 之前已經率先將行李送上房,唔使自己拖篋上房!英文溝通方面亦都完全無問題,好快就可以處理好各樣嘅需要.
實而不華,想必係總結 JR Gate Tower 酒店最好嘅四個字.雖然無特別花巧嘅地方,但又唔會比其他人輸蝕,係一個好踏實,沉穩嘅選項.喺價格無大幅上升嘅前提下,我覺得我諗唔到一個唔住呢度嘅理由.
今次嘅介紹暫告一段落,下次為大家介紹另一間今次旅途住宿嘅酒店!大家如果你有任何關於旅遊嘅問題,歡迎您留言或者Inbox問㗎~
名古屋 JR GATE TOWER 酒店官網:www.associa.com/ngh/
電話:+81 052-566-2111
參考價錢:連稅每晚港幣 1,120 元
地址:愛知県名古屋市中村区名駅1-1-3
交通:JR GATE TOWER 直接連接名古屋站,於櫻通口離站後向左轉,直行可達升降機大堂.到達十五樓後,則可通往酒店大堂.


text:
《放得啲靚相出嚟嘅,可唔可以唔好咁多穿崩?》
想展示自己嘅美態,想趁青春留倩影,係人之常情.但係不論男女,放相上網硬係會有人批評,有指點,有單打,有公開評論,有圍內恥笑.面對呢啲事,堅強嘅人,會覺得係俾人針對,係人哋係唔抵得;懦弱啲嘅,就會覺得自己身材樣貌都及唔上人.係咪網上嘅人特別口賤,特別奄尖?
細心諗吓,其實唔係.留意返好多評語刻薄嘅人,要求唔係真係咁高.如果好過九成人嘅先至叫靚,噉即係有九成人唔到合格線,一出相就會俾人恥笑.但係實情大部份人放相上網,靚唔靚都好,大家都會開心俾like.每個人都心知肚明,世上真正靚嘅事物唔多,淨係得靚人靚景可以影相分享,實在太扭曲,太壓抑.所以一般嘅生活照,根本冇人會恥笑,冇人會鄙視.
咁有咩唔係生活照呢?就係特別chok嗰啲相.男又好女又好,你夾硬露個肚出嚟,件衫扯到肚臍咁低,或者夾到個胸成個壽桃咁樣之類,呢啲相我好難當係一般相去看待.我會當係一件藝術品去睇呢啲chok相.做得藝術品,就自不然會有人評論,用各人嘅審美觀去評價.
藝術品嘅美感,有好多元素.畫作嘅,直線歪嚟歪秤,顏色唔勻循,形狀唔啱比例嘅話,有聲音嘅,爆咪呀,拆聲,有雜音嘅話,係啲微細嘅問題,但係會大大影響成件事嘅可觀度.呢啲嘢都係可以控制嘅,之不過當你嘅藝術品係你自己,咁你嘅面相,身形等等,就會有好多控制唔到嘅因素.
要塑造真人嘅美感,好多時要靠想像.如果有一啲大家自覺唔夠完美嘅地方,其實朦朧啲,留返少少空間,大家可能會覺得更加好睇.如果唔想太矇,而要用到化妝/衣着/特技去營造美感,都冇所謂:只要冇太多穿崩位,我都會運用我嘅想像去欣賞.
不過如果影到粉底兩截色,胭脂唔均勻,胸型同弧度有差距,咁就會好似啲人拍古裝片但係個頭套冇戴好,假髮邊有一條凹凹凸凸嘅皺摺噉,就算用咩觀賞角度,我都好難腦補到一個靚嘅畫面去欣賞㗎.既然係藝術,不如俾多少少心思,做得再賞心悅目一啲吖?


text:
缺乏對兩性遊戲嘅認知 = 你將會死得好慘烈
最近教完一眾Kingsmen嘅課題,
名為《30樣你和你兒子必須知道嘅兩性秘密》.
喺呢個training裡面,
我哋正正就係剖析咗大量策略同原則,
令你同女人對弈時唔會俾劣質貨嘅囡囡呃到,
令你識得篩選揀優質嘅女人成為你嘅忠誠伴侶.
我哋亦都講解咗點樣提升自己長期嘅吸引力,
點樣利用女人心理嘅漏洞去令佢不斷投資感情落你到,
完全駕馭整段關係(無論casual定認真,無論短或長).
當你發掘裡面嘅秘密之後,
你就會明白點解溝女既要玩短線又要玩長線,
你會理解點解女仔要嘅竟然唔係浪漫愛情,
你會知道點樣先搵到女人內心想要咩,
讓你同你將來嘅仔可以避免所有感情犯錯而引起嘅痛苦與煎熬, 脫離被社會洗腦繼續做Beta嘅魔咒!
《30樣你和你兒子必須知道嘅兩性秘密》裡面嘅wisdom,
就係你需要傳承落去嘅兩性智慧,
就係你將來需要喺你個仔十二三歲時開始要教佢嘅嘢,
就係我同你老豆都無教過我哋嘅知識,
但由我哋呢代開始撥亂反正嘅兩性對弈真相!
巴打你會唔會想自己好似馬國明咁,將來成為被cheat嘅男人呢?
你想唔想將來攬住你條女嘅時候,先至發現今晚佢把口含完人哋條撚呢?
甚至你忍唔忍受到你攬住你老婆影全家福嘅時候,原來佢肚裡面嘅BB喺第二個男人嘅?
《30樣你和你兒子必須知道嘅兩性秘密》將會預防一切!
(購買課程時想用Bitcoin, FPS轉數快?
或者銀行過數直接俾我哋?
請你以大約50字喺右下角嘅LIVE CHAT位置寫出你嘅問題
或者立即電郵去support@manthefvckup.com 處理!)
©2022 Man The Fvck Up. All rights reserved.


text:
作為母親,一定會經常頭痛:「啲玩具四圍都係,點執呀!」尤其佳節過後,小朋友們特別貪新忘舊,新嘅具拆到一屋都係,舊嘅玩具就唔收拾好.有時湊啲幼童食餐飯啫,又要出動一大堆玩具;食飽之後,細路就瞓覺,大人就要執玩具……Boxful提提你: 玩具收納 係要從小教育子女自己去做!
儲存攻略
又係土地問題!香港人大多數住在「蝸居」,尤其近年啲所謂「上車盤」得嗰200幾300呎,個客廳分分鐘連100呎都冇……個廳咁細,點擺啲濕碎嘢呀!其實地方細細一樣可以住得乾淨,整齊,舒適嘅,就等Boxful同大家分享幾招增加 客廳收納 空間嘅方法.
「人生有幾多個十年?」呢句電視劇台詞,近年都成為香港人嘅口頭禪.其實,每十年八年大家嘅人生都會有啲變化,或者走進一個新階段;我哋嘅家居物品,傢俬同擺設,都見證住呢啲變化,一般而言家中嘅雜物更會愈積愈多.其實,因應住人生嘅不同階段,會有不同嘅 儲存需要 ,只要有適當儲存策略,就可以時常保持家居有足夠空間,不至於雜物滿屋!
香港係中西文化交會地,每年大家會慶祝嘅節日特別多,由年頭嘅新年(新曆及農曆),情人節,復活節等,到漫長嘅暑假,去到年尾的中秋,萬聖節,聖誕等等,花樣多多.而每個節日都有不同嘅用品,如裝飾,衣物,道具等等,好多人為咗環保,都想將呢啲物品循環再用;但其實 節日用品 頗為瑣碎立雜,又阻地方又難於收藏,有乜解決方法?
迎接新生命到來係一件美好嘅事,不過香港居住環境愈來愈狹窄,而嬰兒床,衣物,尿片同奶粉等用品都相當佔空間.想喺有限嘅空間為BB設置舒適又安全嘅 BB房 ,就要喺收納雜物上做足工夫,等Boxful教各位新手爸媽如何做好嬰兒房嘅收納整理啦!
屋企雜物多到冇位放?好多人都會選擇用 迷你倉 服務,不過唔好以為揀迷你倉只要夠平就得,近年迷你倉嘅環境同防火安全問題引起唔少爭議,想珍貴嘅物品存放得安全又放心,就要留意以下租用/使用 迷你倉 必做嘅7大步驟!
香港人對 迷你倉 同 迷你箱 儲存服務嘅需求有增無減,不過如果你以為揀迷你倉只要夠平就得嘅話,咁就大錯特錯!想用迷你倉用得安心又放心,其實仲要留意倉庫嘅服務配套,保安系統,環境監控同防火設備有冇做到足!等Boxful話你知10個揀迷你倉必知貼士!
模型,文具,郵票,戲飛……唔少人都以收集不同類型嘅物品為嗜好.不過當你收集太多,搞到成間屋都放滿你嘅收藏品時,咁表示你可能已經有儲物癖,患上囤積病.想知自己有冇中招?立即睇以下呢個 儲物狂 8大徵兆自我測試,睇下你有幾多題會答「是」?
香港啲樓愈來愈貴又愈來愈細,有時屋企多咗幾件雜物就冇位放,咁點算?好在而家市面上有唔少 迷你倉 同 迷你箱 服務,可以幫助大家處理到儲存空間不足嘅問題.之不過, 迷你倉 同 迷你箱 到底有乜唔同?你應該揀邊樣?等樣我哋為你分析一下!


text:
早幾日行過旺角諗唔到食d咩野好,度度都等位都有排等.所以行到過去旺角中心嘅時候就順便落去 鐵牛台灣牛肉麵 望望,之前去過尖東地庫嗰間覺得味道都ok,見到唔多人排緊所以就拎左飛入去食.首先要提一提大家嘅係:鐵牛呢間餐廳喺入座嘅時候,侍應會交低餐牌,筆同點心紙,坐低揀好食咩之後就要剔番想食嘅野之後,要拎住點心紙去門口收銀度俾錢叫野食,所以之其唔好坐低舉手叫侍應黎幫你落單呀.同埋收銀處間唔中都有d自家冷泡茶或者台灣嘅蘋果西打可以買.咁下面就分享一下Raven同女朋友今次點左嘅野食同感想.
咁呢個逄甲鹽酥雞滷肉便當份量唔算多嘅,除左雞同飯之外,仲會跟3碟小配菜,分別有生菜+茶葉蛋+麵筋花生.個生菜配左帶有少少辣味嘅鼓油,味道都幾惹味,想食多d可以叫餐牌上寫嗰一碟嚟食.個茶葉蛋味道都好夠,不過係細粒左少少,同埋隔離嘅醃蘿蔔都有d酸味可以開胃.個麵筋同花生,我獨愛花生.
呢份鹽酥雞唔會做得好濃味,雞肉都唔會炸得好老好硬,所以食落口都仲有少少肉汁.
個滷肉飯味道唔會好濃,滷肉汁啱啱好夠味,不過滷肉同汁都略縑太少,撈勻晒之後啲飯只係略略夠肉汁包住每粒飯.
份量嚟計,呢份夜市小香腸肉燥乾拌麵都夠女仔食嘅.除左拌麵同啲台灣腸仔之外,仲有跟一碗湯水嘅,不過味道普通d,係蔥味嘅味精湯.
呢份台灣小香腸雖然都唔厚,不過口感都唔錯.味道方面會係似原味台灣腸,不過每塊腸仔上面其實係放左一片蒜頭同少少蔥粒,所以全部放晒入口,就會有蔥嘅香味,蒜嘅辣味同腸仔嘅肉味,口感係比唔食蔥蒜豐富好多.
個肉燥乾拌麵本身有肉汁喺底,蔥花肉燥青瓜絲就喺面,所以一定要撈勻晒食先唔會好乾.味道我覺得個汁本身應該係蔥加鼓油做嘅,所以放落口會食到好香嘅蔥香.
呢份小茄子喺等位嘅時候打開本餐牌就已經想食,所以點左嚟試下.佢嘅面都係放左肉燥同蔥粒,個燒汁味道又唔會好濃,但係Raven覺得唔算太吸引同惹味.
冬瓜茶太多冰,所以好快個味會淡左,如果鐘意飲濃味嘅冬瓜茶可能要點熱嗰杯試下.
以兩個餐加埋一份小菜,兩杯飲品(其中一杯台灣奶茶唔夠得左影相同我都冇試到味所以唔提咁多),價錢又唔算好貴.不過今次坐低後都遇過侍應有趣嘅對待,可以反享一下俾大家:我地兩個人坐低左,其中一個餐嚟左冇耐,有一個侍應行過嚟問食物黎齊未?我當時心諗兩個人食飯,但係分明得一個餐黎左,唔通平時其他客人都係咁叫少啲嘅?不過我都係有禮貌咁答佢未齊架.之前去過尖東嗰間分店食過一次,覺得旺角呢間分店座位冇咁鬆動同舒服,地方亦細啲,不過整體都算係一次唔錯嘅體驗.


text:
相信香港或者大部份打Console Game嘅玩家都係買開PS,但係今年淨係以主機外觀同價錢,可能真係Xbox有優勢啲!最近,最新一代家用遊戲主機Xbox Series X嘅冇光碟版Xbox Series S就會喺嚟緊以$299美元喺11月10日開售,即係大概港幣$2300就可以買到新一代主機,比起上一次Xbox X平咗,會唔會吸引到你買番部鎮宅呢?
Xbox Series S 嘅目標客群係邊個?
平價版代表住佢嘅效能一定比唔上Series X,但係同樣做到120Hz刷新率,相信比起4K,更加乎合大眾遊戲嘅要求,下面係官方資訊嘅比較
由於1440P嘅硬體要求比4K大大減少,所以喺規格上比Series X低係好合理,另外部機同樣係Microsoft改善同調整,所以Serires S喺1440P嘅解像度上可以做到120Hz螢幕刷新率,遊戲效能同遊戲體驗相信係同Series X十分相近.加上體積相當細,比起牛烏龜咁大部嘅PS5 Router,放喺屋企都唔會孑住晒,咁樣可以更加吸引想轉會嘅玩家或者想買新主機嘅玩家.
部機唯一嘅壞處係冇得入碟,代表如果你冇得買嚟當佢係藍光碟播放器,淨係可以串流睇吓Netflix同Youtube…未知有冇Google Play Movies呢啲平台可以買到電影呢…


text:
VPN服務背後就係好多位處唔同地方嘅Server,用戶透過VPN連上呢啲伺服器,再連去目標網站,咁樣就為大家上網提供基本嘅網絡隱身.但係唔少VPN Server嘅硬件係用HDD即係硬碟,除咗容易啲喺硬碟層面留有VPN數據,速度都比較慢.Surfshark係市場入面其中一間將所有伺服器零硬碟化,完全轉換為RAM運作,提高整體安全同效率.
Surfshark本身已經保證No-log,即係用戶嘅ip,瀏覽記錄,連去邊個VPN Server,上網速度等等資料都唔會紀錄.而硬碟全部換晒做RAM,就可以再提高安全度,喺每次伺服器熄機,入面所有資料都會立即清除.點解用硬碟就冇咁安全?如果有不法分子同分母闖入去放伺服器嘅地方,抽出入面嘅硬碟,咁就可能有資料因此流出.
喺各安法公布開始,有唔少人先臨急抱佛腳去物色VPN,但係已經有VPN公司選擇抽走香港區伺服器,而Proton VPN同Nord VPN都表示會繼續香港嘅服務,可惜最令人擔心嘅係Apple會唔會再次出賣香港人,學似大陸咁下架所有VPN app,所以襯仲下載到VPN app嘅時候,就好把握!
只要用呢條Link去買Surfshark就可以用83%OFF價錢購買:link
Surfshark VPN比其他VPN好?
Surfshark比其他VPN好喺一個地方:就係價錢相當抵玩!由於佢唔限連線設備,所以你要全家人嘅所有設備都受保障,Surfshark VPN就幫到你慳唔少錢喇!
新聞來源:techradar techcrunch proton vpn twitter
圖片來源:Surfshark


text:
Polyglot Gathering其實係有乜嘢玩?同Polyglot Conference有幾唔同?去學嘢緊要,定係隊酒緊要?放完假嘅以色列嚟報導一下,同你講點解你都應該參加下.
喺YouTube收聽
成爲 Patreon 會員除咗有足本逐字稿,仲有得投票,參與Discord,同埋以下額外內容添!
Continue reading
-語言學奧林匹克有咩玩?
如果想單次打賞,亦都可以請我哋飲杯咖啡!
(en sub/粵字)
我既然出得呢條片,梗係去得成啦!而因為早咗半日,你哋仲有得睇下蕭邦出生地嘅本地遊添!
大家繼續留意呢個頻道,睇下我同新朋友會有咩多語言嘅偈傾啦!
Continue reading
除咗數字同調號,仲有咩創新方法,可以標聲調?適逢Pride Month,我哋認識到意大利文漸漸有個新字母,你估係邊個?
第二次估語言遊戲,今次以色列都玩埋一份,但係結果學廣東話多過玩遊戲……?
快啲同我哋一齊玩gong? me! waa????
喺YouTube收聽
成爲 Patreon 會員除咗有足本逐字稿,仲有得投票,參與Discord,同埋以下額外內容添!
Continue reading
-一條額外題目
-講[某語言]係咪一定要用某種聲?
-[某語言]點解成日用呢個詞尾?
如果想單次打賞,亦都可以請我哋飲杯咖啡!


text:
「重點」
要分析客戶嘅行為嘅第一件事就當然係要有自己嘅網站啦,好多人以為隨隨便便係社交媒體開個專頁就可以了解客戶就真係大錯特錯.點解?因為社交平台嘅數據只係反映客戶同平台相關嘅活動,而且數據係平台提供,你係無擁有數據權,所以要認真了解客戶嘅行為係必須有自己嘅網站.現今嘅科技要做一個網站其實真係好易,只係要花時間係內容,圖片同排版方面需要多啲功夫,如果唔係一兩日都應該可以!
「安裝」
當有咗網站之後,第一件事當然係安裝 Google Analytics 啦,不過真係有人問過我乜唔係裝 Google Tag Manager 就得咩?乜唔係唔洗再裝 Google Analytics 咩?首先嚟兩個係唔同嘅產品,而點解裝咗 Google Tag Manager 唔洗係網站再安裝 Google Analytics?因為我哋將 Google Analytics 加咗入去 Google Tag Manager 入面管理.所以就唔洗另外安裝.咁究竟邊樣好啲?其實如果你問我嘅就當然係 Google Tag Manager 啦,因為長遠有用,有時間再講!
「基本」
雖然好多人安裝咗 Google Analytics 係自己網站,但係入面嘅設定大部份係無人理會.如果係咁嘅情況之下,好多時有大約 20至30% 嘅數據係有機會假嘅.因為訪問網站嘅係程式以唔係客戶.當然 Google 已經幫你清理咗絕大部份嘅問題,不過真係基本上殺之不盡.另外真係真係最好用時間去了解啲數字背後嘅定義,事關如果唔清唔楚真係完全會理解錯晒導致分析都坐埋.基本功係需要打好,唔好心急.


text:
#021 改善太古店,新店,速遞公司(23/10/2022)
歡迎嚟到本週週記,繼續由我同大家分享一下工作上的趣事同各樣事情.如果有睇上星期 #020 週記,就會知道我哋做咗啲特別事情,但嗰件事先暫且唔講住!因為未準備好.今個星期週記3件事:
- 太古店嘅微細 Improvements
- 新嘅門市商店
- 想襯機會講一講我哋網店使用嘅速遞公司嘅事.
1. 太古店嘅微細 Improvements
上星期自己到太古城門市幫手時,發現同事行開要貼喺門口嘅嗰張「離開5分鐘」嘅紙好似唔係太靚,只係一張電腦打印,寫住行開5分鐘嘅紙.呢個係我唔好嘅,之前無諗到呢個問題.張紙又皺,而最大問題係無一個離開時間同回來時間比客人.因此我返到公司就即刻好簡單開個Word整咗一張呢個「過膠卡」用嚟比同事可以行開時用,同事可以用白板筆寫行開幾耐,離開幾點,同事同客人都有分數.今個星期二我再落太古城幫手時已見到舊嘅紙仔已唔見了,取而代之係呢張「過膠卡」.其實實係好簡單嘅事,但我覺得係值得記低,因為如果一間大公司,老細永遠唔落前線睇下有咩問題/可改善嘅位,公司係唔可以做得好的.我要永遠記住呢件事.
2. 新嘅門市商店
是的,我哋最近喺度籌備緊我哋第二間自己嘅門市. 咩地點就唔講啦,但可以講嘅係我哋即將開始裝修!現時設計圖同Concept等我已經畫好,今個星期亦都相約咗我哋嘅裝修師傅一齊到現場再度尺,傾設計,燈光,牆身,地板等等,舖就唔會好大,只係大現時太古城啲啲,但多一個地點可以摸到睇到試到我哋嘅產品都係好嘅.呢個我哋之後未來會有更多 Update.
3. 速遞公司
我其實已經想同大家講關於速遞嘅事好耐了,但我知寫出嚟應該悶死人,Facebook / IG 唔會有人想睇呢啲.週記我知道係完全無人睇嘅,因此任我寫,喺度一於寫下我哋搵合適速遞嘅困難,希望都可以比大家了解我哋工作多啲.Have an inside look of our business. This is what I wanted to give everyone. 我只係一個好平凡嘅人,我有時唔知自己有咩可以留到比個世界,所以決定將啲嘢寫低,希望有日會有人受用,所以我寫週記.
返返嚟.
一直以來,我們都係透過外面嘅速遞公司負責送貨,當中我哋試過好多唔同嘅公司,包括郵局,一啲本地小規模嘅物流公司,大少少嘅速遞物流 Start Up,以及最多人認識嘅 K 及 S 兩間速遞公司.
當中試用唔同速遞物流公司好多慘痛經歷,諸如送貨送咗半個月客人都未收到,唔知送貨送咗去邊最後喺佢哋自己速遞公司嘅倉到搵返,又或者個Tracking Status一直整個星期無update,一update 就已經係送咗貨,又或者朝早7點幾打電話嘈醒客人話送貨,夜晚12點打比客人話件貨放低咗喺門口,速遞同客人講今日會送結果甩底令個客人喺屋企白等咗全日…… 呢啲種種嘅可怕事情喺度都唔度詳細講,因為係另一個故事嚟,有興趣可以之後再講.
總括而言,試咗好多本地寄本地物流公司,大嘅細嘅唔同背景都有,都試唔啱,唯有兩間公司做得較好:K 同 S,亦係現時負責我哋網站速遞送貨嘅兩間速遞公司.
以下將會詳細啲分析點解我哋使用嘅呢兩間公司嘅優劣.
S 公司
先講講速遞S.S應該係最多香港人識嘅物流公司,個送貨網絡係全港最大最廣.優點真係好多:做野最少甩漏,送貨系統最成熟同埋最負責.如果有用過佢哋嘅tracking system都知,係連個速遞員叫咩名都睇到.無論係對客人嚟講或對我哋嚟講都係服務最好嘅公司.
咁點解我哋唔淨係用速遞S呢?最大嘅原因係佢哋設收件限制.S收件係有上限,一次過收唔到太多,尤其係枕頭呢類大舊嘅產品.S速遞員來我們廠收件時只係用一架小型手推車,裝滿咗就唔可以再收了,而我哋啲產品咁大件,其實係好易就裝滿.另外就係S公司需要我哋盡量喺朝早出貨,呢點就對我哋呢種小公司頗唔方便.因為我哋係每個工作天都出貨,人手同地方唔夠,有時候係朝早仍在準備緊訂單,訂單多啲嗰陣真係要做到晏晝先可以出貨,S嘅收件時間限制係令我哋用唔到咁濟.其中一個解決方法係每日提早截單做好前一兩日的單,擺喺度等佢第二日收,但某啲時間(例如前一日晚上/凌晨)嘅單就會慢咗出貨,可能客人嘅訂單要等超過24小時先出貨.同埋另一樣係嗰個寄件數量限制,始終仍解決唔到.
K 公司
速遞 K 係我哋現時除S以外用緊嘅公司.相比起S,K 係收件幾乎冇數量上嘅限制,可以一次收好多件;仲可以晏晝收件,本地送貨速度同S非常接近,可以講得上係最適合我哋嘅公司.收件量大以及派送快速亦係可能點解大家見好多公司企業送貨會用K公司,亦非更多人認識嘅S嘅原因.但K公司亦有其問題:雖然服務質素同專業程度已領先其他本地嘅速遞公司,但相較底下,甩漏比S多,以及速遞員質素未必及得上S 公司.話雖如此,送貨絕大部分情況下都冇問題,畢竟都係行內本地寄本地嘅龍頭大公司.所以現時我哋亦都用緊K,分擔S唔能夠收貨太多嘅問題.
現實係無完美,確實 K 公司係會有甩漏,亦有時會收到客人同我哋反映 K 公司送貨員態度唔好嘅問題,因此我哋都喺度積極搵/試緊唔同速遞公司.其實有啲速遞服務都好好嘅,不過寄一件件由寄出,去到派送要4-5工作天,如果係跨越週末,就會成個星期,再加佢哋有時有啲甩漏,客人就會個幾星期都收唔到貨,我諗應該好多人會唔太接受到.因為細型嘅速遞多數啲Tracking好無交帶,可以幾日無 Update,當一有 Update 就係「今日派送」...... 香港本地寄本地其實選擇確係唔多,但我哋呢方面會繼續努力的,希望令整個體驗好啲.
圖:S 公司同 K 公司收件方法嘅唔同.K 公司可以「成板」貨物用車拖走,一次過可以寄很多件,基本上是沒有上限.相反,S 公司只可以拿一架公司小型手推車來收貨,速遞員辛苦之餘,每日收貨數量有限制.
(感謝同事 Ben 幫手寫有關速遞公司選擇同優劣嘅部份,我知你睇緊,週記都係得我兩個睇)
今個星期就寫到呢度!下星期再見!


text:
[考古] 唔好過度恐懼坐監呢件事
今日有位年輕手足被判暴動,要坐四年.從刑期我哋明白司法制度對待政治參與者係有幾唔公平,其他等待判刑既示威者心情一定更加沉重徬徨.
未來幾個月,不公不義既事必然會繼續發生,但我希望大家唔好過度恐懼坐監呢件事.我地由細到大都俾主流媒體渲染,好似一坐監人生就完,但係入獄其實是一個代價,要被迫進入一個新既世界一段時間.監獄有自己既制度,有自己既潛規則,係一個全新既國度.係入面你依然要面對人際關係,係入面既事同出面好唔同,你會見盡人生百態,包括人性的黑暗面和軟弱.係入面要學識生存,而係入面學習到同體會到既事,係難能可貴既經驗同成長價值.但既然呢個係一個逃不過既代價,何不嘗將佢視為一種命運安排既體驗.
如果暫時無力改變命運,唯有改變自己既心態.將misery視為challenge,浴火重生,唔好浪費光陰以淚洗臉,要克服困難,令自己進步,例如如何係一個完全陌生複雜既環境develop自己既生存之道,思考自身既價值觀.
人生苦悶,人生既意義在於經歷,而有啲成長係唔會係學校或公司學到.一件事好定唔好,所有野都在於你既睇法.要記住,入獄唔係人生盡頭,而係一種歷煉.
只有長時間坐緊/坐過監嘅人有資格講呢堆嘢
坐完/緊先有資格講依D
我講就係風涼話


text:
自從廉航出現之後,我呢d慳家旅行少女已經好少搭傳統航空公司喇,為左可以平價去旅行,絕對唔介意冇飛機餐,只帶手提行李,坐窄位,冇機上娛樂......一切都阻止唔到我去旅行!好多人又要威又要戴頭盔,俾廉航價錢但又嫌三嫌四上到機話人地乜都冇,小姐呀你係咪上錯機?國泰隔離個gate呀!不過你有冇俾夠錢先?
雖然我都明坐幾個鐘飛機冇娛樂又真係幾悶既,但娛樂可以自備架麻!搭廉航你地通常會做咩?我會聽「豁出去漫遊,不通知親友......」同埋好多好多同旅行有關的歌,培養定放假的輕鬆心情.Astell & Kern AK70 就係我近排成日帶埋上機的高清音樂 player啦.佢細細部好輕巧,同一部iphone 6差唔多size,仲係我最愛的薄荷綠色.AK70音質細緻,聽演唱會Live唱的歌特別好聽,呢d咪係機上好聲音囉.
大家都知飛機引擎聲好嘈,所以一對入耳的耳筒好重要,F7200耳筒就符合曬我要求,唔單止纖細入耳,戴得好舒服,最正係隔音效果一流,可以完完全全投入我的飛行音樂世界!
而家至2016年12 月31 日前去指定銷售商買Astell & Kern AK70仲額外享一年免費MOOV音樂下載,大量新歌好歌任你下載陪你搭飛機!慳慳埋埋又可以買多張平機票......搭廉航又有咩好怕喎!


text:
早排港府高官提到香港有「三座大山」,包括港鐵,領展同埋強積金,仲言之鑿鑿話會着手「移山」添,到底係貪口爽定係講得出做得到,大家心中有數,但領展作為其中一座民怨大山,為咗搵錢無所不用其極,市民忍無可忍就肯定珍珠都冇咁真.
講起領展唯利是圖嘅衰嘢,真係一匹布咁長,數到天光都數唔晒.最常用嘅招數離不開瘋狂加租,引入連鎖商店,迫走小商戶;再唔係就將旗下商場,街市及停車場外判甚至出售,淪為炒家樂園,一句講晒即係大石壓死蟹,小商戶同埋居民根本冇say.呢,前排青衣長發街市外判搞出罷市風波,近排出售商場迫遷商戶又引發抗議,咪就係領展作嘅孽囉.
嗱,有監察團體調查領展轄下部分商場及街市,又發現問題嘞.十二個領展商場及街市都出現空置情況,商場平均空置率達一成一,都咪話唔誇張.重災區係觀塘順安商場,空置率近三成;其次係沙田新田圍及荃灣石圍角商場,空置率分別有兩成四及一成八.至於街市就衰多兩錢重,平均空置率高達三成,當中以荃灣石圍角街市最得人驚,空置率達到七成;排第二嘅葵涌安蔭街市空置率亦高達五成,隨時行步路都聽到回音吖.
明明話香港地寸金尺土,公屋商場同街市竟然人去檔空,到底因乜解究呢?位置偏遠固然係原因,但更大問題應該係領展發錢寒,家陣市道不景氣仲瘋狂加租,小商戶頂唔順咪執笠大吉囉.人去檔空梗係人流稀疏o架啦,惡性循環嘅結果係領展採取放棄態度,唔理居民利益.好似空置率最高嘅順安商場咁吖,二十九個舖位有八個空置,唔少仲係一個租戶租用多個舖位,居民有商場等於冇商場,何來港府口中提升屋邨設施,改善生活質素呢?寧願丟空養蚊都唔減租,睇怕天下間只有領展至會咁做生意咯.
即係咁,領展作為上市公司,追求最大利潤本來無可厚非,問題係,領展旗下商場,街市及停車場大多位於公共屋邨,屬於基層社區設施,除咗商業考慮,唔通真係唔使講吓社會責任嘅咩?有政黨做過調查,多達七成市民直指領展畀人「賺到盡」同埋「霸權」嘅印象,就知道領展見利忘義,已經到咗民怨沸騰嘅地步.
講到尾,領展呢隻「吸血狂魔」咪就係港府一手養成嘅囉.當局一味以自由市場做擋箭牌,對領展巧取豪奪不聞不問,終於搞到今日尾大不掉.最弊嘅係,港府講就天下無敵,做就無能為力,對領展問題束手無策,旨意港府呢個愚公移走民怨大山喎,發夢冇咁早喇.


text:
鰂魚涌發現泰國小木屋? 新開東北依善泰菜 原個椰汁焗飯有驚喜
泰國菜都有分好多種,包括有泰北菜,泰東北菜,泰南菜等,各個派系都各有些少分別.最近有間自1999年就開業嘅泰國菜餐廳進駐鰂魚涌,並由泰國東北大廚坐鎮,主打嘅係正宗泰國依善系菜式.餐廳設室內外座位,裝修感覺有啲似泰國小木屋.
依善位於泰國東北,同其他泰國菜系一樣,都係多以香料入饌,但較一般泰國菜再酸啲同辣啲.就好似冬蔭公湯咁,製法亦與坊間有所唔同,冇落到椰奶同魚露,反而就加咗泰國傳統嘅調味料,以水煮魚同烤米粉,鹽發酵而成嘅pla ra.食落除咗蝦肉嘅鮮甜味外,亦明顯較平時食開嘅略為酸少少.
生菜包以豬肉碎,辣椒,羅勒,薄荷等炒製,另外食落仲多咗一陣沙沙地,脆脆地嘅口感,原來係師傅加埋炒香過嘅糯米落去,增加口感.不過呢度菜就冇想像中咁辣.
泰國菜點少得串燒?炭火串燒有雞肉同豬肉選擇.雞髀肉以多種調味醃製超過48個鐘,再放喺傳統炭火爐上烤製;至於豬肉串,則以椰奶醃製,再沾上泰式蜜汁燒.帶有微微炭燒香,甜味突出,咖喱味就唔算好重.
三黃雞有原隻同半隻揀,均以黃咖喱同泰式香料醃製,外皮脆脆地,肉質都仲係嫩嘅,雖然淋上魚露同辣椒醬等,但味道唔會過鹹或過辣,送飯一流.
而眾多菜式中,椰汁焗飯則係最值得推介嘅,以原個椰青盛載上桌,粒粒飯都索盡椰汁,口感creamy又帶甜,仲要附有絲絲椰肉,啖啖都係椰香,好有誠意.仲有大大隻虎蝦都絕對係加分位.
最後甜品芒果糯米飯混上糯米同紫米,入口嘅味道較為豐富,配椰子味雪糕亦可中和膩感,不過可惜美中不足嘅係啲芒果偏酸,同期待中嘅香甜有少少距離.
地址: 鰂魚涌華蘭路12A-12H號地下2-10號舖
文:Kar
相:Michael


text:
冼錦豪
冼錦豪(Jeffrey Sin Kam-Ho,1989年7月16號—),人稱「豪仔」,係香港泛民主派政治人,前任深水埗區石硤尾選區議員,亦係地區組織深水埗社區陣線嘅成員,從政之前係位演員,主要喺ViuTV演出.
簡歷改
冼錦豪喺廣州出世,自細喺香港長大.佢喺鄧鏡波學校畢業後,修讀紀律部隊實務毅進文憑課程,諗住投考香港警察,但因為當時佢覺得警察形象變差,畢業後幾經轉折,決定從事演藝工作.
2019年6月,佢受到反送中運動啟發,同另一位地區人士林倩同合組地區組織深水埗社區關注組(深關組),佢參與石硤尾選區嘅地區工作,喺嚟緊嘅區議會選舉挑戰經民聯陳國偉,30位素人嘗試挑戰傳統政黨已放棄嘅白區,冼錦豪係其中之一,冼錦豪同深水埗民協協調,提早半年落區投身社區服務,以3235票贏對手陳國偉10票,成功當選,香港01報評為全香港第二競爭激烈戰區,為泛民主派陣營搶返重要嘅戰略選區,深關組喺呢次選舉中總得票係4773票,贏得一席.2020年5月,深關組同長沙灣西社區陣線同併做深社陣.
2021年7月頭,佢同黃傑朗正式劈炮唔撈,成為香港民主派區議員辭職潮嘅其中一個犧牲品.
演出改
電影改
電視劇改
電視節目改
音樂錄影帶改
廣告短片改
其他改
參考改
出面網頁改
- 冼錦豪嘅Facebook頁
- 冼錦豪喺香港影庫嘅資料(繁體中文 - 香港)


text:
炎炎夏日都阻擋唔到我打邊邊既興緻,今次為左試下個玄米茶湯底,特登走到去深水埗.
聽聞呢間鍋居火鍋專門店係飲食界既老行尊攪既,食物好有水準架.
果然一黎到就有驚喜,未打邊邊先食花生,唔係普遍花生,係麻辣花生,惹味加分:)
食住個黑椒蜜汁雞翼等個鍋滾,甜甜地又辣辣地,非常開胃.
重點既玄米茶湯底,真係放左個茶包黎滾架喎,仲有少少蘿蔔,冬瓜同昆布,滾起後要拎返走個茶包,唔係就會越煲越苦架啦.
打邊邊Must Have Item一定係肥牛啦,全人手切既頂級手切本地肥牛,賣相一流,本地貨都咁靚仔,口感就唔錯啦,再多D牛味就完美了.
一邊食緊肥牛,另一邊黎個象拔蚌刺身爽口鮮味,鐘意既仲可以滾兩秒先食,口味更煙韌.
呢個珊瑚蚌都好新鮮,咬口一流:)
現炸既響鈴,望落有少少油,但一浸落湯到就去哂油啦,呢個玄米茶湯底都幾得喎:)
炸魚皮無油益味,又香脆,食唔停XD
丸係手打既,墨魚丸同鮮蝦丸,真係有墨魚同鮮蝦肉係粒丸到啦,彈牙又新鮮.
魚腐外脆內軟,咬落好有質感.
菜類非常豐富,不過我係食肉獸,係咁而食少少啦,感覺都幾新鮮,同埋夠乾淨.
玄米茶湯底既好處係清D,打邊爐都無咁熱氣,最岩又想打邊邊,又怕熱氣既女士門.
不過我呢D人比較重口味,都係鐘意濃味野.
整體食物非常新鮮有質素,但反而令我記憶最深刻既係個前菜既黑椒蜜汁雞翼,大力建議做埋小菜XD


text:
(賺外快)國家支援黑客 善用工餘時間偷賭客資料
除咗銀行,賭場都稱得上係另一個收埋好多錢嘅地方,如果話你知有黑客成功入侵賭場,第一個反應通常都以為係為咗偷錢.不過,竟然有黑客係為咗偷賭客資料而入侵,唔通嫌錢腥?
根據網絡安全公司 Talent-Jump 及 Trend Micro 剛啱公布嘅調查報告,指出由上年夏季開始,已發現有一班由中國政府支援嘅黑客組織,開始向一啲網上賭博或投注網站發動攻擊,佢哋嘅目標主要係針對東南亞賭博公司;而入侵目標係瞄準資料庫及程式源碼.專家指出,呢班黑客入侵嘅手法並唔特別,只係透過魚叉式釣魚電郵(spear-phishing),引誘賭場員工開啟電郵內嘅附件,喺網站上植入後門,之後就陸續安裝各種惡意軟件,包括暴力破解工具,掃瞄 NETBIOS 伺服器工具,提升權限工具,盜取密碼或 Clipboard 資料工具等等,令佢哋可以喺內部網絡搵到想要嘅嘢.由於呢班黑客係利用 Dropbox 嚟儲存惡意軟件及 C&C 工具,所以安全專家將佢哋稱之為 DRBControl(DRopBox Control).
以往國家支援嘅黑客組織,主要係為咗政府服務,例如有專門針對竊取高端技術嘅黑客,亦有以癱瘓目標網絡活動嘅黑客軍團,不過,專家指出今次入侵賭博網站嘅行為似乎同國家無關,好可能只係黑客嘅個人行為.事實上,網絡安全公司 FireEye 喺上年亦指出有中國支援嘅黑客組織喺工餘時間,為興趣或個人利益去發動私人攻擊.至於入侵賭博網站係咪真係同政府無關呢?我個人就有好多聯想嘞,例如係咪搜集緊某啲「賭客」嘅投注記錄,作為洗黑錢或收受利益嘅證據?無論係為國家或個人利益,攞住呢啲痛腳,回報同風險隨時好過直接偷錢多多聲㗎.
相關新聞:(Telegram都出事?)北韓黑客偷加密貨幣開發核武


text:
「怪獸」
好多人都會講,香港嘅家長係怪獸,係直升機.當然大家經常性係報紙雜誌都睇到一啲離晒大普嘅新聞.講真我都好怕我會變成怪獸家長,所以經常同身邊嘅朋友講,如果我怪獸嘅話,唔該同我講.就算我唔覺,至少身邊有人提醒下我.當然我知呢件事係幾難,因為做人父母都會好保護自己嘅仔女.大部份嘅時間都應該聽唔入耳.所以先寫呢篇文嚟提醒自己!
「子女」
點解香港嘅細路仔喺港孩?咁當然係因為有怪獸家長嘅出現!有時覺得香港嘅細路真係無乜童真,幾歲人仔講嘢已經好鬼老積.今日唔係學嚟樣就嗰樣,唔似我哋細個嘅時候,做完功課係屋企樓下跑嚟跑去.個個依家話乜嘢贏在起跑線,但就因為咁令成個價值觀扭曲晒!啲家長成日將自己嘅小朋友同人哋嘅比較,講真有乜好比?係咁嘅環境成長嘅細路真係會開心?
「環境」
之前同幾個朋友傾過偈,個個都係話唔到你揀.就算你唔想怪獸,個社會會令你變成怪獸.唔駛講多,就由讀書開始.個個好似去見工咁,攞住本嘢,入面嘅證書多不勝數!人仔細細邊得嚟咁多證書呢?但係如果你無就好似唔正常!當然我知讀一間好學校嘅重要性,但係咁既社會價值同標準係邊個定嘅呢?講真我討厭呢個制度同遊戲,但無奈嘅係我,我老婆同個仔有得揀咩?


text:
男人喺尋找伴侶嘅時候有咩條件?雖然人人要求可能唔同,但大部人都會覺得男人係受下半身支配嘅動物,眼裡面特別鍾意啲身材勁爆嘅女人(如果唔係點會睇咁多AV?).
但原來事實未必係咁!根據美國德州大學嘅心理學研究發現,男性喺尋找穩定伴侶嘅時候,對女性嘅身材反而唔太著重,反而會將焦點放喺外貌上!
呢項研究總共有375個大學生參與.研究人員會畀一啲異性嘅照片測試者,再問佢哋覺得同呢位異性係適合發展短期抑或長期嘅關係.跟住就問測試者如果畀佢揀長期交往嘅對象,佢會選擇先睇異性嘅身材定係外貌,當中75%嘅男性都選擇先睇樣,只有25%表示想先睇身材;相反,假如係揀短期交往對象嘅話,51%測試者都指會先睇身材,先睇樣嘅就只有49%,比數大為降低.
專家經過分析後指,咁嘅結果原來係同進化論有關!因為當發展一段長期而又穩定嘅關係時,男性好自然會關心下一代嘅基因夠唔夠好,所以佢會想揾一個外表出眾啲女人,希望同佢一齊繁衍天生基因良好嘅小朋友.但如果只係短期關係,男人嘅天性就會比較著重下一代嘅數量,所以會揀身材更惹火,感覺更容易受孕嘅女人.
男人揀伴侶睇身材樣貌都唔係一件驚奇事,但原來咁樣揀唔係只係為自己享受,而係為下一代嘅發展大計著想!想講……真係辛苦晒喎!
(圖片來源:the trent,tumblr)


text:
18 JUNE 2016(SAT)
自上次我地去左將軍澳南海濱長廊踩單車,小小豬成日都讓著要我地再帶佢地踩單車.不過之後嘅天氣都一直唔好,所以都未能成事.終於見今日天氣都幾好,見我地出開九龍城活動,所以就近近地嚟賈炳達道公園單車徑,一解小小豬想踩單車嘅慾望啦~
出門口時真係陽光勁好,到我地參加完活動之後先發現原來曾經落過雨,一見地面上有濕濕地時,小小豬都有丁點失望.但我見天氣都唔錯,太陽伯伯已經出返嚟,再加上地上水氹又唔算好利害,只要我地慢慢踩都應該係唔會有問題.所以我地就向賈炳達道公園單車徑出發啦!
其實依個單車徑我地都唔係第一次嚟,早係小小豬細細個兩歲多時都已經嚟玩,不過嗰時就係坐DADDY車尾,冇得自己踩,依家大個仔就可以嚟自己踩.
嚟賈炳達道公園單車徑都真係幾方便,係九龍寨城公園同九龍城廣場旁邊,而且入口就係大路旁,所以絕對係一個鬧市中可以享受單車樂嘅好地方呀!
未出發前當然要認下啲路牌先啦~
我覺得公園又幾好,將啲路牌展示晒出嚟,等小朋友一陣踩單車時可以留意一下,咁踩嘅時候就更加安全啦~
由於我地有渣車,所以就可以自己帶部戰車嚟玩.不過其實單車徑內都有單車租借服務,租車費用都係大約$30至$40一個鐘(租車時另加按金),所以如果有需要或者即興時,都可以嚟租車玩呀~
好啦....可以開始啦,由於整個公園係以單線行車,所以其實都幾安全呀~
單車徑有平路,亦有幾個斜路路徑,同時三條唔同斜坡路段嘅天橋係整個單車徑穿插~
沿路都有好清楚嘅地標,只要跟住嚟踩咁就冇有怕啦~
當踩上天橋位時,又有路牌提示要減速慢駛~
一落左橋小小豬又嚟努力向前衝了~
其實周圍環境都真係唔錯,周圍都係綠油油,我沿途跟住小小豬單車尾行,都覺得好輕鬆(當然仲係感覺有啲熱啦....哈哈哈).雖然有一片小草地,不過我地唔好行上去踩啲草呀,因為有告示寫住唔可以踩上去,我地要守規則同愛護環境呀~
恨左踩單車好耐嘅小小豬,真係玩得特別開心呀~
仲特別神氣添~
小小豬慢慢踩,大約20分鐘左右就係單車徑內踩左一個圈啦~
除車一條單程單車徑之外,仲有一個圓型單車練習場,應該就係用嚟練習花式單車嘅地方,見冇人就俾小小豬入去跟住啲箭咀踩一轉啦~
係單車徑只係踩一轉又點可以滿足依個小小豬呀,不過我行左一轉之後都真係勁攰,所以接下來就由DADDY陪佢啦.依隻百厭豬以為自己好勁,見到同場有其他哥哥企度踩佢又嚟跟住學~
當然咁危險係唔可以啦,最後就乖乖地坐好慢慢踩啦~
如果小朋友太細個,或者係初學嘅小朋友,就可以入嚟依個兒童單車遊樂區,咁就可以練習多啲熟多啲,先再出去單車徑玩啦~
一個看似簡單但其實係好豐富嘅地方,有時間都真係可以嚟多啲,等小小豬踩多啲單車訓練下腳力,同時都可以係一個好優質嘅親子時光呀!
**我地的FACEBOOK PAGE,齊齊來交流親子.育兒.烹飪啦**


text:
今日係佢哋媽咪嘅生日,即係我老婆嘅生日,有朋友介紹咗我去一間酒家食個晚飯 -翡翠海鮮酒家
今晚Book咗呢度,點知佢安排咗我哋去隔離嘅明珠宴會廳
佢話因為今晚翡翠呢邊俾人包咗個場
今日都仲要番工,所以叫咗公公婆婆早D帶佢哋到酒樓等我
一去到見到芊芊著得好靚靚!工人姐姐幫佢打扮得好似公主咁
哥哥就當然求其D工作姐姐都係好偏心!
媽咪嚟到之後哥哥即刻忍唔住要即刻拎張生日咭出嚟送俾媽咪
上面呢張係芊芊送嘅!
當然得嗰幾朵花係芊芊自己畫,其他都係工人姐姐幫佢
下面呢張就係哥哥畫喇!真係畫得好靚喎
今晚嗌嘅餐單係咁:
涼伴皮蛋豆腐 $42
濃湯蝦球魚肚拉麵 $88
原個南瓜牛仔肉 $88
花菰靈芝菰時蔬 $68
欖角醬燒骨 $85
當紅脆皮雞(半隻) $90
酥皮叉燒飽(半打) $48
開餐啦!
先嚟一碟冷盤皮蛋豆腐
因為我好鍾意食皮蛋...點知...超難食
我開始夾俾Hysan食個吓佢即刻想嘔
我本來都唔信,仲話佢誇張!點知真係好難食
佢個醬係甜嘅,但係甜甜哋又怪怪哋,我問伙記佢話個醬係自己溝出嚟!我想講好難食囉
跟住嚟咗半打叉燒飽啦!原來呢個叉燒飽係米芝蓮推介
好在真係有保證,好好食!叉燒餡唔鹹,個皮好爽脆!
我覺得好食過添好運嗰D
哥哥頭先食咗好難食嘅皮蛋豆腐,依家食番呢個叉燒飽
就覺得超好食,仲一口氣食咗兩舊
其他菜式都不過不失,普普通通!呢個價錢嚟講唔算貴又合理!
呢個原隻南瓜牛仔肉都好好食,牛肉好林...好彈牙!
呢個欖角骨真係麻麻,同我上次喺名匯食過那碟差好遠
呢窩拉麵都好普通
仲要D麵嘅鹼水味極之重
今晚食完呢度之後,下面哥哥張相就已經表達我嘅心情
NO WAY!
兩個嘢突然之間玩起我個相機嚟
我好驚佢哋唔夠力會跌咗我部機
好在最後都有個少少甜品俾番我哋食
等我都覺得呢餐有個Happy Ending (呢個椰子桂花榚都真係幾好食)
最後我哋番咗屋企一齊砌蛋榚lu
我哋都鍾意支持小店
所以幫襯咗樓下嘅麵包店買咗個生日蛋榚
其實真心覺得仲好食過美心同東海堂
傳統即係傳統,食到師傅用心嘅製作!
Photo by CANON 5D Mark III, Len | EF 24-70mm f/2.8L USM
呀劍評語: 有好食有普通有難食,朋友話番我唔識嗌,話我點會叫D咁嘅餸,佢話嚟呢度梗係食海鮮,我心諗如果間嘢係掂,就應該cheap到一粒花生都要好食!食海鮮都係食錢啫唔係食功夫,如果幾千蚊條新鮮魚,我都識落鑊清蒸,實好好食架!
營業時間星期一至星期日7am – 11:30pm
訂座電話2390 4888


text:
《季前賽》播完,作為可能係袁大導眼中唔識睇連續劇嘅on9(竟然集集都追睇首播唔係睇重播唔係一次睇晒15集),就算第15集正常返好多,都唔代表之前集數嘅問題可以一筆帶過;而且,當觀眾真係好似袁大導咁期望15集一次睇晒,問題可能仲多:
首先無謂嘅枝節實在太多.睇晒全劇,其實街場波友同大學籃球隊約打波之後,一直到第15集場波之前全部都係用嚟鋪場波(嘅回憶殺).睇到個結構係想講咗角色嘅故事先,再喺最後一集佢哋面對逆境時出回憶殺,用返之前啲關鍵鏡頭.
咁樣做,的確係避免好多體育主題動畫嗰種「一腳波踢咗3個星期」嘅拖,之但係人哋回憶殺真係想講一瞬間個角色諗起啲乜,長極有限,更重要嘅係只會同項體育運動有關.
至於《季前賽》嘅延長回憶殺,可以話係完全冇關嘅,全部都係角色自己嘅問題,連夾硬講到籃球喺入面嘅位置都冇──除咗本身出場極少嘅卓立鋒之外,但都係因為佢嘅故事就只有籃球先貼到題.
可以話係,導演同編劇可能想好動畫化咁表達《季前賽》嘅內容,但又捉唔到體育動畫點敘事,反而係吸收咗啲休閒動畫嘅方法,個個角色獨立有自己嘅小故事,然後咁啱會返去同一個場景度見面碰撞.
咁搞法,自然就產生埋部劇最大嘅問題:離題,而且為咗搞笑離到河馬扮忍者,同埋「多咗」嘅韓劇泰劇戲;又或者為咗煽情無啦啦走個孝媽出嚟,一個可以當角色背景嘅人物,仲要佔大量篇幅去講佢.就當好鬆手咁話,要帶契家佬出嚟推喐高家孝搵返份正正常常嘅工唔好蒲喺老麥炒薯條,其實呢件事可以係籃球教佢,又可以係九姐點醒佢,亦可以係豬膶迫佢(佢退租嘅話高家孝收入可以少咗幾多,直程有得計),就係唔太需要多個角色去做呢件事.
另一個畀人鬧得多嘅位,女主角河馬嘅角色定位問題.導演話佢係推動高家孝行動嘅人,但除咗推佢同阿媽和解搞到佢哋跌咗落出走老母情緒勒索嘅深淵之外,好似都冇咩推動力,反而似係阿孝哥仔嘅出氣袋(所以小明鬧得佢好啱),同埋喪波專用骨妹.再因為上面提過嘅奇怪場口,搞到Yoyo無啦啦成為眾矢之的.
其實要編到唔離題,有冇咁難呢?佢哋自己都有劇情要球員寫打籃球初衷,拎住嗰6張紙做起點咁編咁多個人嘅故事咪得.依家真係得喪波嘅故事係貼到嗰張打籃球初衷咋──就係好鍾意一齊打波,先至任勞任怨去搞隊波.
講到呢度,仲有一個問題可能個網少啲人講,就係角色成長嘅問題.好多戲劇都會有角色嘅成長,而體育類就更加會強調呢一點.唔使講到咁複雜:現實世界你都會想見到運動員一年勁過一年.但係,《季前賽》嘅角色偏偏就係大部份集數入面,全體原地踏步唔識喐,到最後一集人人都突然有得喐,又會喐咗去啲奇怪嘅方向.我自己睇,全劇咁多人得兩個角色真係喺前面13集半有成長到:光仔同卓立鋒,其他嘅成長唔係方向奇怪就係只係打場波前後突然加個鏡頭話佢大個.然而,即使係有成長,佢哋嘅故事唔係一開始就講完(光仔),就係最後幾集先突然爆出嚟,只係比起其他人多少少篇幅講(卓立鋒).
例子好多,例如話良哥一開始靠扮靠假嚟生活,老婆問佢想唔想打波唔坦白,老婆發脾氣話想要個肯分享自己所有嘢嘅另一半;結果到畀人炒魷時,又係衰唔坦白,又激嬲老婆.最後嘅成長係無啦啦變咗要決定所有嘢嘅大男人.
又例如話卓立鋒,頭兩個星期唔係性格混亂(一時又好體諒阿孝,一時又魔鬼教練,一時又好憎阿孝,搞到去同阿孝 1 on 1 場戲睇唔明係真係串人定係激將法),就係鑽牛角尖,係咁以結果為目標,畀咁多人話唔係路都唔諗下衰咩.到最後因為櫈仔搵姐姐先諗到過程更重要.最後係就係成長咗,知道有隊友,但就好似變咗唔信隊友信自己咁.
唔講一個一個人,就算係嗰兩隊波成長曲線都好怪.本身劇情大綱係話痴漢隊去晒咁多個街場挑機,之後成長成一隊真正嘅籃球隊;但劇入面出現嘅其他街波隊,全部都係搵嚟鍛練佢哋嘅,而唔係佢哋去踩場時打贏嘅.贏均全香港嘅部份,喺第11集幾組打波鏡頭就交代咗,比起《I SWIM》突然又已一年,下次水運會見叫「認真」咗少少咁.
其實真係唔使大賽先拍運動場口,唔講太遠,《破風弱男》練車都可以做好多集去講個角色,仲可以用練習賽強調角色一路有練嘢有成長.
另一隊翰林又係咁,一開始由卓立鋒講出英大收咗幾個高手,又由痴漢隊同卓立鋒嘅行動顯示翰林隊冇卓立鋒時有幾廢,結果到大賽時冇卓立鋒可以勁炒英大,第15集齊人突然又廢返,對隊球員出走冇點練波兼冇戰術嘅痴漢隊只係贏1分,我都真係唔知佢咩料.
記得之前有個導演訪問節目,入面訪問Sunny導演,提到《飯戲攻心》入面唱《還是覺得你最好》嗰部份受其他幕後質疑,結果佢力排眾議照用.訪問入面Sunny導演回應當時嘅幕後,大意係話部戲係畀觀眾睇,普羅大眾啱睇嘅嘢同電影人唔一定相同.呢一點,可能係《季前賽》班底最需要學習嘅地方.
上面好似踩得好甘咁,其實我自己係睇得幾開心嘅,尤其是第15集真係好好睇,只不過好嗰啲已經大把人夾硬講咗,而阿袁大導又好似話自己好想聽下批評.希望袁大導睇到會回應下啦:係拍好少少下一部嚟回應.
P. S. 最後想補充下,依家都2022年,其實幾窮都好,考得到大學嘅話,學資處都唔會話唔出手幫個學生.高家孝要返工養細佬冇得讀書就係學資處幫唔到,但屋企窮就冇得讀書呢啲咁80年代嘅嘢,就唔好寫落去啦.


text:
一年嘅煞尾科,新年之初,唔少人會揀係呢個時候同好耐無見嘅朋友聯繫,或者電話問候,或者聚會相聚一場小小嘅「尾牙」!
「尾牙」一詞其實源自於日文「ぼうねんかい」,每年年尾好多日本公司公司,機構或者係個人團體都會舉辦嘅傳統習俗.意味住大家相聚一堂做今年一成年嘅回顧並互相勉勵來年有更傑出嘅表現.
三五好友齊聚,聊聊糗事趣聞,聊聊過往種種,然後講下自己嘅新年目標.
又或者係單純喝酒食下嘢,玩個遊戲,大家一齊笑笑噉迎接新一年都正!
無論係點,呢個溫馨熱鬧嘅場合中贈送新年禮物提前祝賀都幾啱嘅.話曬要將大家聚埋一齊嘅場合實在難得.唔少公司會製作USB贈品,送卑員工同客戶當小小嘅驚喜.唔好睇小呢個小小嘅USB贈品,就係噉出其不意嘅送禮舉動先可以卑人感動並留低好印象!再者,USB贈品嘅實用度高,可以輕鬆存取資料,無論係工作上或者係平時生活中都派得上用場.除咗容量上有唔同之外,造型同材質上嘅選擇都好多,甚至可以依據需求製作呢!好似係好多公司行號係年尾或者年頭時會拜訪長期合作嘅客戶,帶上手信,禮多人不怪.或者係有啲公司喺徵才或者歡迎新進員工,會贈送印有公司Logo嘅造型USB手指,一係就增加員工對公司嘅好感,二來USB贈品都算係辦公室文員必備之物.
總而言之,無論係黎場尾牙,定係送個小小嘅新年禮物,除咗係對未來新一年有個新開始,都係轉頭對你身旁嘅夥伴們盡啲多謝嘅時刻.
多謝你,之後都請多多指教羅! :)


text:
今日想分享一下點樣可以升級Laptop手提電腦嘅M2 PCI-E SSD,如果你對電腦硬件唔熟悉,可以考慮放棄,因為你有可能會整壞咗部電腦,而保養期內應該都唔會包嘅.當然,你都可以首先上網查下用緊嘅電腦官網嘅規格,睇吓究竟你部電腦用唔用到M2 SSD,又或者你已經用緊M2 SSD,而你想換一張更快更大容量或者更高規格,咁你就可以繼續睇落去喇.
此文針對有基本電腦硬件知識讀者,如果有任何問題請盡早放棄你可以嘗試親自為用緊嘅Laptop或者將會買嘅Laoptop升級更大容量/更快速度嘅M.2 NVME PCI-E SSD
!記得要先備份你嘅檔案同資料,同埋準備Windows嘅安裝USB!
!要識得用bios選擇開機裝置!
重要:了解現有手提電腦嘅規格
Raven而家用緊嘅係Dell XPS15 9550,不過產品已經畀新版嘅XPS 15 7590取代咗,所以圖入面會用番新嘅7590做例子.可以見到電腦本身出廠已經用緊M2 PCI-E NVME SSD,咁由於呢類嘅SSD其實都有好多唔同規格嘅,咁建議大家搵清楚用緊嘅電腦支援幾長同容量幾大嘅PCI-E SSD.以XPS 7590為例,佢係支援M.2 2230/2280規格,PCI-E 3.0×4 NVME,最大2TB嘅硬件.咁你就可以開始上網留意有邊啲選擇喇!你可以透過m2 2280 ssd 或者 m2 nvme 2280 ssd 呢啲字眼嚟搜尋升級嘅硬件.
今次嘅升級主角:Samsung 970 EVO
由於XPS 15 9550原廠用嘅係PM951 SSD,同樣係由Samsung生產,不過唔同嘅係PM951或者PM字頭嘅SSD,都係主要用喺廠機,唔會喺普遍消費市場買到,所以規格同性能上都會差少少,而實際效能差別大家可以上網比較一下,呢度就唔PO圖喇.如果你用緊嘅Laptop容量唔夠大,都可以用同樣方法升級嘅.
打開Laptop更換硬件
首先提醒大家可以先上網睇片學習點樣打開自己部Laptop,例如上Youtube搜尋 “Laptop型號 + teardown/upgrade/repair”等,始終每部電腦嘅硬件部局都有唔同,以下會以Dell XPS15 9550做例子,如果你都用緊XPS系列可以參考一下.
首先確認Laptop已經熄機,拔走充電線同其他USB裝置.之後利用適當嘅螺絲批扭開所有Laptop底嘅螺絲,大家可以參考網上影片教學.
順利打開Laptop底盤之後,會見到所有硬件分佈,唔同型號嘅電腦都會有唔同安排,可能你需要再扭開多一層保護罩都唔定.之後,要分辦一下電腦嗁排線同SSD嘅位置,以圖中嘅XPS15 9550為例,正下方係電池,佢嘅右手有一排線接駁電腦,呢度需要小心拔除,以確保陣間更換SSD時唔會有漏電或者其他問題.
將以上嘅排線拔除之後,就可以開始下一步喇.
大多數嘅M.2 NVME PCI-E SSD都會好似上圖咁固定喺電腦底版上,一邊有螺絲鎖起,一邊係底版接觸位.之後要做嘅就係扭開螺絲,咁條SSD左邊就會彈起,大家小心慢慢抽出就成功移除舊SSD喇.
咁之後將新嘅SSD小心推入排線位,細力按低再上番螺絲就會完成更換.由於SSD右邊接觸位,係有防呆裝置,一長一短,大家要小心放岩位置.完成後,大家可以插番電池排線,將Laptop底盤重新上螺絲就可以重裝個Windows喇.
大家更換咗新SSD之後需要重新安裝Windows.
下載Windows USB Tool:連結
祝大家順利完成,如果唔明任何一個步驟可以放棄.


text:
Normal Distribution其實Core都有教,但係一到M1就突然多左個密麻麻嘅表,見到都頭暈,年年都有極大量M1同學以為自己識用,但原來係跟緊一般老師嘅迀迴方法而不自知,搞到見親題目都六神無主,情況就好似一個路黐,拎住張地圖搵路咁,頭岳岳兩頭望棟篤企喺原地.
咁樣會非常大鑊,因為Normal Distribution喺Probability佔左一個重要席位,不但喺其他Distribution嘅題目會突然見到佢之外,之後嗰課Confidence Interval都需要用到Normal Distribution嘅技術.如果呢課你搞唔掂的話,分分鐘可以損失~20%分數!
有見及此,呢一期嘅課程,我會用淺白易明嘅講解,教識你最聰明地活用嗰個表,等你攞齊分不特止,仲要做到搶分快過其他人,兼且唔使再溫書,都依然記得點做解題策略,而且照跟就題題都做到,甚至乎連(c)/(d) part嘅追加題,都得逐步拆,同埋預知有咩常見伏位!
呢套課程會由你已有嘅知識開始,用 DSE 實戰角度幫你 K.O. 所有你搞唔掂嘅 Concepts,Skills,題目,一站式解決晒你嘅煩惱. 掌握我嘅「Cal 機搶分技能」,「常用考試外掛」,你就可以喺考試達致「零失手」,穩 4 望 Lv 5+ !


text:
當地時間2020年8月3號下晝,英格蘭牛津郡迪德科特1架Thames Travel旗下配Wright Gemini 3車身嘅富豪B5TL雙層巴士上面,有1名坐喺上層左側車尾窗邊嘅長者乘客受傷,巴士車長將巴士揸到哈威爾Great Western Park屋苑附近報警求助.
負責當地救傷服務嘅中南救護服務信託喺接報後派出救護車趕赴現場,救護員初步治理過傷者之後,發覺唔適合喺巴士車廂入面搬傷者返落巴士下層經車門離開,於是喺大約17:40向牛津郡消防及救援隊要求支援.
迪德科特消防局幾分鐘内已經派人員到場,仲聯絡埋巴士公司工程人員做技術指導,消防員視察過情況之後,認為最好係「爆窗抬佢出嚟」.不過佢哋又覺得單靠手扶梯搬個傷者出嚟太冒險,如果有其他工具就更好.
所以佢哋搵咗Rewley Road消防局幫拖,揸咗1架油壓升降台消防車去升兜埋窗抬個傷者出嚟.
事件喺傍晚19時左右解決,受傷乘客經醫治後無生命危險,而雙層巴士嘅傷勢就只係「少咗1塊玻璃」.
香港自1949年引入雙層巴士,多年嚟香港救援體系自然都有考慮埋雙層巴士上點處理傷者.
近年香港消防處更加接收咗一啲專營巴士公司嘅退役雙層巴士,畀一眾學員以至現職救援人員學習喺唔同情況下,處理牽涉到雙層巴士嘅意外.
假如遇上英格蘭今次咁嘅情況,香港消防處會點處理?
嗱,或者用返2018年5月20號Aria Studio幫香港電台拍攝《火速救兵 IV》嗰時嘅情景嚟睇睇…
大家都係拆窗抬人,但香港消防處坍塌搜救專隊配備嘅大搶救車,車頂個高度原來同雙層巴士個上層位置可以配合得幾好,只要抬到個傷者過去大搶救車個車頂,之後就容易好多…(不過戲劇效果…真實意外現場可能又無位咁樣擺車)
又如果意外情況好大鑊…例如話成架巴士反咗又要壓住另外嘅車?
唔使拎「口罩明」單嘢講嘅,作為「國際級專業救援隊伍」,你估香港消防處訓練嗰陣唔包呢種情景咩?
成架雙層巴士反咗,壓住私家車…點固定,爆破,救人,扶正…全套都係留返喺訓練場地算喇!


text:
(網上圖片)
好多理想同道理,細個你覺得理所當然;到後來大個,後知後覺果陣先知道,「咩原來係咁架咩,原來係咁玩架?」好出奇呀?傳統智慧出左問題唔work,究竟係「傳統」因為outdated嘅問題,定係「傳統智慧」本身嘅設定係有問題呢?
你以為提供最好服務嘅航空公司係最好賺?No,其實係每杯水每個餐每件行李都同你計住計住又超賣又差啲就打死你嘅廉航同托運,先係最賺錢嘅.企係街邊鋪賣小食魚蛋豬大腸成25蚊串但只係收現金仲一日開足24小時cash不停入所以要每日分兩三轉打數入銀行,60蚊剪個髮10分鐘搞掂一日剪成百幾個頭只收八達通連穿柜桶底嘅機會都無嘅cash cow生意,真係犀利.同朋友講笑話,好多野,其實係假象,表面係一樣,內裡係另一樣;做商務中心你以為好高檔咩,其實講賺錢能力,可能比唔上一檔魚蛋鋪,或者賣茶鋪.宜家,連賣茶都可以賣到上市嘅時代,咩「傳統智慧」所謂嘅「一分耕耘一分收穫」(你今日買左咩crypto/ICO呀?我日日掘「一分」錢啲coin好過啦!),「做最好嘅服務先能夠賺錢」(你睇吓澳牛,九記?),「聖誕鐘買匯豐」(你當內房內險內銀吉利騰訊死架?!),「細個唔讀書,大個做運輸」(哈哈,幾廿年前點知網購會興起,物流會咁重要啫;如果,我有間圓通,順豐,我唔介意做死一世運輸囉,甚至幾世都可以考慮吓呢……)
你見到有人炒期指每日搵嘅錢多過你一個月嘅人工,銀行隨時打電話嚟話有筆110萬嘅loan等住你嚟借,住service apartment全包仲唔駛煩個冷氣要洗個去水位會塞,返大陸搵幾個同鄉賣幾份保險穿州過省玩吓食吓訓吓就TOT幾球野年薪之餘仲有時間搞吓其他side b,但原來佢只係中七畢業,連大學都無讀過?Damn it,有無搞……錯!你呢個正宗香港三大大學畢業生,由細到大聽住阿媽話唔讀書無前途,聽到對方嘅發跡之後,會唔會心理唔平衡呢?有無後悔十年前去左讀大學去exchange做internship再跟手讀埋個wet9 master,竟然都唔及買騰訊call騰訊然後咩都唔做只做廢人等足十年就得嘞.個一刻,你知道,「傳統智慧」,根本係bullshit,根本係之前成功左嘅人幻想出嚟但宜家已經用唔著嘅經驗.
呢度係香港,唔係utopia,仲要中西交匯,啲人出出入入,啲錢洗洗轉轉,全世界最大嘅市場,又狼又古惑又善變又多錢嘅對手,超瘋狂作風嘅企業,最強硬又有性格又有豐富爭鬥經驗嘅政權,就在我地旁邊.如果我地唔變強,宜家就玩完,比人食左;如果變強啲,頂多幾廿年,起碼都仲有餐飯食吓.因為,在強者嘅世界眼中,係根本唔需要你呢個弱者,連襯托呢個資格你都配唔起呀.
仲不停消費舊有嘅傳統智慧,而唔去發展,認同吓啲新理論,永遠記住周星馳唔去睇吓農夫,唔睇AI fintech ICO只睇匯豐,個世界仲會進步嘅?
「智慧」,係應該帶比你解決問題嘅能力和方法,或者一啲可以啟示你去正確思考問題嘅概念,而絕對唔會係一堆限制左你諗法同想像力嘅固有stereotype.如果你連智慧同廢up都分辨唔到嘅話,你都唔好做人嘞.電視劇都有講啦,夠賤,利益永遠行先,世界無永遠敵人,幾時都係行走江湖嘅principles.發財立品,唔係立品發財,先後次序,唔好搞錯.切記感情用事,包括處理感情事.心態強悍,重要過實力強橫.身邊點都要有個馬基尼利,ZaZa,Rodman做吓dirty work先得.門當戶對,木對木,竹對竹,有錢溝明星,少錢約ptgf/ptbf,窮嘅看AV,訓街嘅有左右手.千祈唔好妄想你可以咁易入到位,雖然,做過parking好過no show,不過,記住,人頭唔易做,RO唔好做,過figurehead嘅人生,未必過癮.得閒換些朋友,見吓故友,約吓舊友,圈子決定你嘅視野,有錢跟有錢傾真金,打機跟打機傾積分,礦友同礦友傾token.失業破產妻離子散,定自由健康時間同錢都樣樣有齊,未必係你自己可以決定嘅,大環境你控制唔到,但最重要嘅係風險管理,無可能risk-free,但係盡量要low risk & no fear.「Love Actually」套戲入面經典對白「Say no to drugs, coz you'll get it for free」非常hilarious,因為你之前打生打死嘅野,到最後好可能會get it for free.記住記住記住,放下放下放下,適當時候可以斷捨離,亦可以窮追猛打,睇情況執生.終極智慧,成王敗寇,winner/playmaker/莊家/利益揸fit人話事主宰主導世界,選舉戰,企業管理爭奪,家庭,歷史發展,運動比賽,全部都係,訊息記載一定會被distorted有偏差,唔好信晒全部.世上無童話,everything does have a clause,唔好傻啦,童話只係一首歌,而傻佬就有大把.
傳統智慧唔會再有架啦,因為,連幾個鐘頭前出果個post都已經比幾分鐘前出嘅野overshadow左即刻沉左底嘞,仲有啲咩係經得起時間考驗而又唔會比人遺忘嘅呢?


text:
我雖然讀中醫學及生物醫學,但至今都未有機會去醫院實習,所以都係留喺香港做下文字打雜.不過研究漢醫文化本身都係我嘅興趣,呢排我就研究緊一樣冇牌照都做得嘅嘢,就係煲涼茶喇.
我用咗啲時間觀察涼茶舖係點樣賣涼茶,簡單嚟講就係兩種,一種就係碗裝,一種就係支裝.碗裝就係大概十蚊一碗,即場喺個壺煲出嚟飲;支裝又稱樽仔涼茶,就係將啲涼茶入喺樽仔入邊雪住,方便啲客拎返屋企,公司慢慢飲.
到底呢啲樽裝涼茶可以保存幾耐?我「母校」浸大開嘅診所做過實驗,中藥煲完真空包裝嘅話,擺喺雪櫃二十日基本上含菌量都唔會超標.原因係煲一劑中藥起碼都半個鐘頭.根據世衛指引,煲水1分鐘高過65°C嘅話都可以殺滅大部分嘅細菌同病毒.滾成半個鐘,基本上乜菌都死.煲完即刻包裝嘅話,細菌,病毒都唔會係咩問題.
但咁唔代表中藥煎劑可以擺一萬年,因為就算冇菌,中藥都會水解同埋變質,會對藥效好有影響.一般研究都話呢啲真空包嘅煎劑擺兩個星期就好,擺得耐仲有塑化劑喺包裝袋釋出嘅問題.不過目前就呢啲方面嘅研究數據都好缺乏,起碼有實驗證明會有DEHP釋出,雖然含量唔高,但久而久之都擔心影響孕婦同小朋友.
而且你又唔知佢擺咗喺舖有幾耐.總結嚟講,我估計樽仔涼茶最好買返屋企要馬上雪,同埋一個星期內好飲晒佢.
明火煲藥定電子藥煲好?
好視乎你係邊種需要.《蘋果》引述中醫師關之義話「明火可自行操控火候,以免藥材遭煲燶或未夠熟透」.
我覺得係有啲奇怪嘅.以我成日煲藥嚟講,電子藥煲先係永遠唔會煲濃,因為總可以設定煲到一碗水就響鬧同埋停止加熱;但「明火」就要睇火.好似我咁落完藥校好火就去打機嘅人,就煲燶晒屋企啲煲底.而且煲藥又唔係講求鑊氣,講火力穩定,受熱均勻,點講都係電子藥煲好.
我老師就補充一點,就係電子藥煲好難洗.的確佢嘅形狀加上發熱器好易藏污納垢,相反傳統瓦煲就一眼睇晒,又可以鮑魚刷刮.
但暫時嚟講電子藥煲喺「穩定性」都係處明火.咁明火喺科學上有咩好處呢?好多嘢都有待研究,我暫時只係諗到一個幾重要嘅位.
我以前學做實驗嘅時候,學到本生燈嘅明火都有殺菌嘅作用.種菌嘅時候,為咗避免空氣同環境嘅細菌干擾,都會先開本生燈創造一個無菌區域(aseptic area).首先近火焰之處都會殺菌,然後盞燈附近嘅空氣都會因為對流作用(convection)而殺菌(如圖所示).
我諗,如果明火煮食或者煮藥嘅話,啲嘢食藥物其實或多或少都受益於呢個對流殺菌嘅作用.但真正嘅效果如何,又真係有待研究.


text:
「平台」
係嚟個年代,社交媒體好似係每個人生活嘅一部份.而有啲社交平台慢慢開始成長同變得獨當一面,而正因為咁,好多嘢就要去平衡同規管,如果唔係就會出現好多其他不同嘅問題.但係有時嚟啲平台變得強勢,以為社會無咗佢哋唔得,如果要用佢哋嘅平台,就請乖乖地咁遵守佢哋嘅遊戲規則.最慘嘅係佢哋先至係話事人,有時你都唔知發生乜嘢事就無啦啦俾人踢咗出局,真係躺著也中槍.
「推廣」
好多人都會用不同嘅平台去推廣自己嘅公司同產品.以今時今日大部份嘅人都會係社交媒體開返個帳戶做推廣,同時係嚟啲平台賣廣告.但係嚟啲嘅平台唔屬於自己,好多時當佢哋改變遊戲嘅規則,你都冇嘢可以做到,只可以跟佢玩.正所謂一權獨大,有時真係比佢玩死.只不過可以講嘅係,過去十幾年,好多嘅平台都有起有跌,世事無絕對,所以唔好排除佢哋會摺埋嘅機會.
「自己」
自己嘅平台先係最值錢,因為個控制權係自己手入面.嚟樣就係我經常講嘅理論!因為冇嘢好過自己嘅平台,而最簡單嘅就當然係自己開嘅網站.而媒體分三種,包括「自己擁有嘅媒體」,「付費嘅媒體」同「賺返嚟嘅媒體」.咁社交媒體係啲乜?其實係介乎於「付費」同「賺返嚟」嘅之間,但係一定唔係「自己擁有」.太過依賴其他平台做推廣同生意,真係有好多風險.


text:
早前女神Angelababy高調去到整形醫院做鑑定,最後證實佢並無做過臉部整形手術,困擾多年嘅整容傳聞終於告一段落!不過都係嗰句,唔係個個都好似Baby咁大方公開任驗.繼早前嘅《十大整形女神》,新地網依家為大家送上男版嘅《八大變形金剛》,睇吓有邊啲男星識得好似柯柏文咁變變變!
戒水戒油大變身 沈震軒
型男沈震軒出道時寂寂無名,後來被Paco睇中,之後一直平步青雲,仲愈來愈型仔!相比初出道時,沈震軒眼皮變深,放電冇難度之餘,連至hit臥蠶都有埋.而鼻樑亦變得又高又窄,同塊V面襯到不得了,比多年前出道時更似古天樂.對此沈震軒就話︰「我其實天生係雙眼皮,不過係內雙眼皮所以唔明顯,依家都係多用膠紙加深效果.」至於面形上嘅改變,佢就話︰「以前拍劇時成日食宵夜,食飽就瞓,所以面容腫脹.不過依家臨瞓前兩個鐘戒油戒水戒鹹,將從小嘅習慣改變咗.」
襯晒楊怡 羅仲謙
謙謙初出道時輪廓已算突出,不過隨着人氣一直升,五官都愈來愈靚喎!首先天生嘅pizza面唔見咗,變成瘦削V臉.鼻翼由闊變窄,鼻樑顯得更堅挺,同女友楊怡個鬼婆鼻好匹配.加上依家成對眼勁有神,望耐一陣都俾佢電親!謙謙就話︰「我入行都已經有一段日子,樣唔同咗都係好平常嘅事.」不過佢就重申唔介意人哋整容,因為只係一種愛美嘅表現.
跑步瘦面 胡鴻鈞
歌手胡鴻鈞2010年於《超級巨聲2》奪得亞軍入行,向來賣歌喉唔賣樣嘅佢歌藝有冇進步就唔知,不過個樣就肯定唔同晒!由2010年嘅 1.0方形面,進化到今時今日嘅V煞面 6.0,被網民戲稱「削骨還父」,同哪吒一樣咁孝順!
其實對於削面傳聞,佢曾經話︰「其實係跑步嘅成果,運動同節食雙管齊下,所以形象有所改變」.佢仲強調屋企人管得好嚴,根本唔可能整,否則會「俾阿媽斬死」.其實不久前胡鴻鈞先喺星星負皮卷再次否認整形 ,佢強調話︰「我都好想認但因為冇做過,真係有嘅就唔怕同大家講.」,之後仲自嘲已經進化到7.0!
神奇刀削面 鄭嘉穎
年輕時嘅鄭嘉穎包包面,甚具福相.不過自從喺台灣返嚟香港後就神奇地發展為「刀削面」,下巴尖一尖,而面部肌膚無鬆弛之餘仲愈來愈緊緻.對此嘉穎話自己後生嘅時候baby fat未除,仲出動證人︰「好在有同年出道嘅馬浚偉做證人,我嗰時喺台灣有錢都用晒去食飯同交租.」證明佢真係冇執過.咁即係嘉穎自己回春有術啦,難怪至索港姐陳凱琳都俾佢迷倒!
原來是美男 黃曉明
如果睇返海綿大哥以前啲相,佢嘅相貌可以話係十分平凡.眼細細,鼻子圓圓扁平,唔覺有咩星味.不過同唔少男星一樣,黃曉明嘅樣貌都係隨住人氣上升而改變.依家嘅佢眼睛大咗精靈咗,下巴尖晒,再加埋筆挺嘅鼻樑,簡直係男神嘅模範!最勁係連女神Angelababy都嫁埋俾佢,真係冇得輸!
對於樣貌上嘅改變,黃曉明就話聽到好難過︰「因為大家都只喜歡八卦新聞而非事實.」佢透露自己有段時間激減磅︰「我曾經重155斤,现在只有130斤左右.」,所以成個人都唔同咗,一切都是「減肥惹的禍」.嘩講到好勉強咁喎,不如變返以前咁好冇?
十年前後 劉愷威
雖然有個星級爸爸劉丹,不過劉愷威喺香港嘅演藝事業並唔順利,多年來喺TVB都係演閒角居多.於是佢05年轉戰內地,10年後嘅今日已經喺內地紅透半邊天,躋身一線小生行列,仲娶埋個索老婆楊冪.不過唔少觀眾就話冇見一排幾乎唔認得劉愷威,因為依家嘅佢雙眼變得炯炯有神,鼻變得挺拔有型,由當年帶點呆嘅薯樣進化成男神.雖然近年大家都對佢嘅外貌議論紛紛,但劉愷威都只係話︰「總之沒加過東西,也沒拿走過東西,沒開過刀,就是這樣.」既無承認亦無否認,一切交由大家自行判斷.
翻版炎亞綸 汪東城
台灣男藝人汪東城以組合「飛輪海」成員身份出道,初出道時嘅佢面形腫脹,不過依家下巴尖一尖,成塊面縮細咗咁.大細眼變電眼,扁平鼻子變得愈來愈高,愈來愈似以前嘅炎亞綸…點解係以前?因為依家嘅炎亞綸都已經去到另一個層次,直頭係韓國人一樣.大東就話︰「以前有水腫和baby fat,不過之後勤於健身,所以不單身材變fit,五官都變得立體.」就連佢所屬公司都曾經話大東只係受惠於現時精進嘅化妝技術,所以比以前上鏡.明白晒!
無敵黐膠紙 羅志祥
有亞洲舞王之稱嘅「小豬」羅志祥,出道時係單眼皮,不過近年雙眼皮愈見明顯,依家嘅佢簡直係擁有一對迷人電眼,仲有下巴都尖咗唔少.小豬就話︰「我都是用貼的」,原來係用咗雙眼皮膠紙嘅效果,呢幾年來係咁黐係咁黐,久而久之都變成雙眼皮.佢成日話自己工作太忙,邊有時間整,仲曾經表示話︰「我不想跨出那一步(指整容),做了便不能笑別人.」所以真係唔可以睇少雙眼皮膠紙嘅威力!


text:
鐘意一個人但又唔知點入手?不如試下做少少改變令佢莫明奇妙在意你啦! 正所謂各花入各眼,人人嘅喜好未必一樣,想成為佢眼中嘅女神但又無從入手? 不如參考下佢嘅星座再對症下藥啦!
天秤座男生:大大咧咧型
唔好以為傻大姐就無市場,係天秤男眼中,呢類女仔係不可多得嘅寶藏!一個大大咧咧嘅女仔雖然少咗啲女人味,但佢地嘅瀟灑豪爽可以比人不同嘅體驗.對於唔鐘意婆婆媽媽,攻心計嘅天秤男黎講,這類女仔就最啱佢!
天蠍座男生:自強自立型
係天蠍男眼中,愛情只係生活中嘅一部分,並非全部,所以有時候,佢地需要足夠嘅私人空間同工作時間.只有自強自立型嘅女仔先可以成全天蠍男.太過小鳥依人,黏人嘅女孩,恕大天蠍不奉陪!
射手座男生:身材誘人型
直接啲,射手睇重嘅係火辣嘅身材,不得不提嘅係,呢個星座太有玩心,約炮嘅念頭比交往嘅念頭強烈!如果你有住誘人身材,哪怕唔係花容月貌,射手男都會被你迷得死去活來,特別想要親自體驗一下同你親密接觸嘅快感.
山羊座男生:清純懵懂型
世界太複雜,山羊男只需要一個清純懵懂嘅女仔就夠.太過世故佢唔鍾意,心計太多佢又怕,矯情做作唔舒服,嗲聲嗲氣差評,佢地只係想要安安靜靜咁戀愛,就唔使太浮誇啦.
水瓶座男生:貌美姐姐型
水瓶男睇落高冷,其實係廢事對熱情嘅平凡人交心,面對比佢地自己更高冷嘅姐姐型美女,佢地係完全無招架之力.一個眼神,一個動作,都足以勾起心動嘅感覺,如果加多對大長腿,穿著打扮又特別強勢,毋須多講,水瓶男心甘情願跟你走!
雙魚座男生:主動嫵媚型
你唔需要有女神嘅外表,有萬千風情就可以,輕輕放個電,就足以令雙魚心跳個不停.佢地特別鍾意有女人味嘅人,都鍾意玩啲曖昧行為嘅暗示,太Cool太難追嘅佢地根本不抱幻想,主動型絕對占先機!